(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΔ΄

Δευτέρα, 15 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Οικονομικών, με θέμα: «Χρέη, ανατιμήσεις και μειωμένοι τζίροι απειλούν την αγορά εν μέσω πανδημίας», σελ.
 β) Προς τον Υπουργό Εργασίας και Κοινωνικών Υποθέσεων:
 i. με θέμα: «Συνεχίζοντας την απαράδεκτη καθυστέρηση στην επανεκκίνηση του προγράμματος επιδόματος στέγασης ανασφάλιστων υπερήλικων καταδικάζετε χιλιάδες ηλικιωμένους να βρεθούν χωρίς στέγη, με όλα τα ολέθρια αποτελέσματα που αυτό συνεπάγεται για την ίδια την επιβίωσή τους», σελ.
 ii. με θέμα: «Πότε επιτέλους θα αρχίσει να μειώνεται ο απαράδεκτα υψηλός αριθμός εκκρεμών συντάξεων;», σελ.
 iii. με θέμα: «Κραυγή αγωνίας των εργαζομένων της ΛΑΡΚΟ», σελ.
 iv. με θέμα: «Απαραίτητη η διατήρηση λειτουργίας των τηλεφωνικών γραμμών 15512 για το ΣΕΠΕ και 15900 για τη Βία κατά των Γυναικών», σελ.
 γ) Προς τον Υπουργό Υποδομών και Μεταφορών με θέμα: «Αποκατάσταση των ζημιών που προκάλεσε ο ?Ιανός? στην Καρδίτσα και αντιπλημμυρική προστασία της περιοχής», σελ.
 δ) Προς την Υπουργό Παιδείας και Θρησκευμάτων με θέμα: «Κάλυψη όλων των κενών θέσεων του μαθήματος Φυσικής Αγωγής στα σχολεία με μόνιμους εκπαιδευτικούς», σελ.
 ε) Προς τον Υπουργό Περιβάλλοντος και Ενέργειας:
 i. με θέμα: «Παράνομο show με απειλούμενο είδος αετού ανακοίνωσε η ΠΑΕ ΑΕΚ», σελ.
 ii. με θέμα: «Πότε σκοπεύετε να αποκαταστήσετε τον Χώρο Ανεξέλεγκτης Διάθεσης Απορριμμάτων (ΧΑΔΑ) στον προστατευόμενο υγρότοπο του Ιερού των Αιγυπτίων Θεών στην περιοχή Μπρέξιζα του Δήμου Μαραθώνα;», σελ.
 iii. με θέμα: « Ένταξη των σεισμόπληκτων περιοχών σε πρόγραμμα ενεργειακού συμψηφισμού και ένταξη των κτηρίων που θα ανακατασκευαστούν στο «Εξοικονομώ κατ’ οίκον» - Αυτονόητο το «πάγωμα» των λογαριασμών ρεύματος», σελ.
 iv. με θέμα: «Διαθεσιμότητα δικτύου για σύνδεση έργων ενεργειακών κοινοτήτων στις λιγνιτικές περιοχές», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΑΒΔΕΛΑΣ Χ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Α. , σελ.
 ΑΘΑΝΑΣΙΟΥ Χ. , σελ.
 ΦΩΤΙΟΥ Θ. , σελ.

Β. Επί των επικαίρων ερωτήσεων:
 ΑΘΑΝΑΣΙΟΥ Α. , σελ.
 ΑΘΑΝΑΣΙΟΥ Χ. , σελ.
 ΑΜΥΡΑΣ Γ. , σελ.
 ΑΡΣΕΝΗΣ Κ. , σελ.
 ΔΕΛΗΣ Ι. , σελ.
 ΚΑΡΑΓΙΑΝΝΗΣ Γ. , σελ.
 ΚΑΤΡΙΝΗΣ Μ. , σελ.
 ΚΕΓΚΕΡΟΓΛΟΥ Β. , σελ.
 ΛΑΜΠΡΟΥΛΗΣ Γ. , σελ.
 ΜΑΚΡΗ Ζ. , σελ.
 ΜΙΧΑΗΛΙΔΟΥ Δ. , σελ.
 ΜΟΥΛΚΙΩΤΗΣ Γ. , σελ.
 ΠΕΡΚΑ Θ. , σελ.
 ΣΚΟΥΡΛΕΤΗΣ Π. , σελ.
 ΣΤΑΪΚΟΥΡΑΣ Χ. , σελ.
 ΤΣΑΚΛΟΓΛΟΥ Π. , σελ.
 ΦΩΤΙΟΥ Θ. , σελ.
 ΧΑΤΖΗΔΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΔ΄

Δευτέρα 15 Νοεμβρίου 2021

Αθήνα, σήμερα στις 15 Νοεμβρίου 2021, ημέρα Δευτέρα και ώρα 17.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρία και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-11-2021 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΓ΄ συνεδριάσεώς του, της Παρασκευής 12 Νοεμβρίου 2021)

Πριν προχωρήσουμε, σας γνωρίζω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που δεν θα συζητηθούν σήμερα.

Κυρία και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με τη δέκατη με αριθμό 162/8-11-2021 επίκαιρη ερώτηση δευτέρου κύκλου του Βουλευτή Ηλείας του Κινήματος Αλλαγής κ. Μιχαήλ Κατρίνη προς τον Υπουργό Οικονομικών, με θέμα: «Χρέη, ανατιμήσεις και μειωμένοι τζίροι απειλούν την αγορά εν μέσω πανδημίας».

Στην επίκαιρη ερώτηση θα απαντήσει ο Υπουργός Οικονομικών κ. Χρήστος Σταϊκούρας.

Πρέπει να σας πω ότι είναι πάρα πολλές σήμερα οι επίκαιρες ερωτήσεις και θα πάμε μέχρι αργά. Συνεπώς θα τηρηθεί αυστηρά ο χρόνος, παρακαλώ.

Κύριε Κατρίνη, έχετε τον λόγο για την πρωτολογία σας.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όπως γνωρίζετε, ο εμπορικός κόσμος της χώρας βρίσκεται σε πάρα πολύ δύσκολη θέση, αφού ήδη, πριν την εφαρμογή των νέων μέτρων, ο δείκτης καταναλωτικής εμπιστοσύνης έχει μειωθεί σημαντικά τον Οκτώβριο, ο δείκτης οικονομικού κλίματος των ελληνικών μικρομεσαίων επιχειρήσεων το 2020 υποχώρησε πολύ περισσότερο σε σχέση με τον ευρωπαϊκό μέσο όρο, ενώ τα χρέη των μικρών και πολύ μικρών επιχειρήσεων αυξήθηκαν κατά τη διάρκεια της πανδημίας, σύμφωνα με την έρευνα του Ινστιτούτου Μικρών Επιχειρήσεων της ΓΣΕΒΕΕ.

Ήδη με την εφαρμογή των αναγκαίων νέων υγειονομικών μέτρων έχουν φανεί οι επιπτώσεις, με πτώση τζίρου στο λιανεμπόριο, την εστίαση που ξεπερνά το 30%, σύμφωνα με τις πρώτες εκτιμήσεις.

Σε έρευνα του Εμπορικού Συλλόγου Πειραιώς το 85% των επαγγελματιών δήλωσε ότι οι πωλήσεις του πρώτου δεκαπενθημέρου που μόλις πέρασε, κινήθηκαν πτωτικά σε σχέση με την περυσινή περίοδο. Την ίδια στιγμή, το επόμενο διάστημα ξεπαγώνουν σταδιακά μία σειρά από οφειλές, όπως είναι οι αναστολές της πανδημίας σε εφορία και ταμεία και αποπληρωμή της επιστρεπτέας προκαταβολής. Πρέπει να πληρωθούν μια σειρά από υποχρεώσεις, όπως ο ΕΝΦΙΑ, τέλη κυκλοφορίας, φόρος εισοδήματος μαζί με τις τρέχουσες φορολογικές ασφαλιστικές υποχρεώσεις, αυξημένοι λογαριασμοί ηλεκτρικού ρεύματος που θα υπολογιστούν με την υψηλότερη διαχρονικά τιμή κιλοβατώρας στη χώρα.

Έχουμε μια επιβάρυνση σε μια σειρά από αγαθά και υπηρεσίες, ενώ ξεπαγώνουν υποχρεώσεις σε funds και τράπεζες με ορατή την απειλή κατασχέσεων-πλειστηριασμών, αφού ο εξωδικαστικός μηχανισμός ρύθμισης οφειλών σήμερα που μιλάμε, 15 Νοεμβρίου, πεντέμισι μήνες μετά την έναρξη λειτουργίας, δεν έχει αποδώσει ούτε μία ρύθμιση, ενώ το πρώτο εννιάμηνο του 2021 οι απλήρωτοι φόροι είναι 3,75 δισεκατομμύρια.

Η έλλειψη, λοιπόν, ρευστότητας στην αγορά λόγω της μυωπικής τακτικής των τραπεζών που και εσείς γνωρίζετε, το αυξημένο κόστος ενέργειας και προμήθειας αγαθών και οι συσσωρευμένες οφειλές που γίνονται ταυτόχρονα απαιτητές, δημιουργούν συνθήκες ασφυξίας σε επιχειρήσεις και λιανεμπόριο θέτοντας σε κίνδυνο τόσο επιχειρήσεις όσο και χιλιάδες θέσεις εργασίας.

Σύντομα δύο ερωτήσεις. Πρώτον, αν προτίθεσθε να λάβετε μέτρα ενίσχυσης επιχειρήσεων μέσω νέου κύκλου επιστρεπτέας προκαταβολής διεύρυνσης του προγράμματος παγίων δαπανών και παροχής δανείων με εγγύηση του ελληνικού δημοσίου. Και, δεύτερον, αν θα προχωρήσετε σε αναστολή μέρους φορολογικών και ασφαλιστικών υποχρεώσεων αλλά και μακροχρόνιες ρυθμίσεις με κούρεμα οφειλών, ώστε να είναι και βιώσιμες οι ρυθμίσεις αλλά, το κυριότερο, να αποφύγουμε τα λουκέτα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, στην ερώτησή σας θέτετε ζητήματα ρευστότητας στις επιχειρήσεις, κινδύνου απώλειας χιλιάδων θέσεων απασχόλησης, γενικευμένης δυσκολίας στην πραγματική οικονομία. Θέλω να σας υπενθυμίσω ότι αυτά τα λέγατε και το προηγούμενο χρονικό διάστημα, αλλά η πραγματικότητα -ευτυχώς για την ελληνική οικονομία- διέψευσε τους φόβους σας.

Μιλήσατε για μία φωτογραφία της στιγμής προσπερνώντας την πραγματικότητα. Όμως, ποια είναι η πραγματικότητα; Ποια είναι η πραγματικότητα που έχει δημιουργηθεί το 2021 για την ελληνική επιχειρηματικότητα και για τον εμπορικό κόσμο;

Οι επενδύσεις και οι εξαγωγές αναπτύσσονται δυναμικά. Η χώρα εμφανίζει τη μεγαλύτερη πανευρωπαϊκά συρρίκνωση ανεργίας, τη μεγαλύτερη πανευρωπαϊκά μεταξύ και των είκοσι επτά χωρών της Ευρώπης. Η βιομηχανική παραγωγή κινείται σταθερά ανοδικά για δέκατο συνεχόμενο μήνα συν 10%.

Οι προσδοκίες στη μεταποίηση, που είναι και στον πυρήνα του ερωτήματός σας, είναι στο υψηλότερο σημείο των τελευταίων ετών. Ο χώρος των κατασκευών ενισχύεται. Τα δημόσια έσοδα τις ημέρες στις οποίες αναφέρεστε, τις αρχές Νοεμβρίου, είναι 58 εκατομμύρια πάνω από τους στόχους.

Ο δείκτης οικονομικού κλίματος είναι στα προ πανδημίας επίπεδα. Οι καταθέσεις νοικοκυριών και επιχειρήσεων μόνο μέσα στην υγειονομική κρίση είναι αυξημένες κατά 28 δισεκατομμύρια ευρώ.

Συνεπώς αυτή είναι η πραγματικότητα και αυτή η πραγματικότητα επιβεβαιώνει και τις προοπτικές της ελληνικής οικονομίας. Πώς αυτές αποτυπώθηκαν, όχι από την ελληνική Κυβέρνηση αλλά από την Ευρωπαϊκή Επιτροπή την προηγούμενη εβδομάδα; Η Ελλάδα θα έχει την τρίτη υψηλότερη ανάκαμψη μεταξύ όλων των ευρωπαϊκών οικονομιών το 2021. Θα έχει σταθερά υψηλούς και διατηρήσιμους ρυθμούς οικονομικής μεγέθυνσης σε σχέση με όλες τις χώρες και τον μέσο όρο της Ευρώπης.

Θα έχει το υψηλότερο ποσοστό αύξησης επενδύσεων και εξαγωγών μεταξύ όλων των ευρωπαϊκών χωρών, θα συνεχίσει να έχει συρρίκνωση της ανεργίας και θα έχει και τον χαμηλότερο ετήσιο πληθωρισμό μεταξύ όλων των χωρών της Ευρώπης -όχι της Ευρωζώνης- το 2021 και το 2022. Πού οφείλεται αυτό; Αυτό οφείλεται στο μεγάλο πακέτο μέτρων που πήραμε έγκαιρα, παρά τους εύλογους φόβους που εκφράζατε από τη δική σας πλευρά για το αν επαρκούν τα μέτρα. Βγήκε η έκθεση του Ευρωπαϊκού Μηχανισμού Σταθερότητας και λέει ότι η Ελλάδα είναι τέταρτη στον κόσμο και τρίτη στην Ευρωζώνη σε μέτρα στήριξης για την πανδημία. Και δαπανήσαμε τους περισσότερους πόρους μεταξύ όλων των χωρών από τον κρατικό προϋπολογισμό.

Να, γιατί αποδεικνύεται από τα στοιχεία που σας ανέπτυξα προηγουμένως ότι έγκαιρα, μεθοδικά, ρεαλιστικά και υπεύθυνα, μακριά από λαϊκισμούς και ψευδαισθήσεις στηρίξαμε νοικοκυριά και επιχειρήσεις για να σταθούν στα πόδια τους.

Πράγματι, όμως, σήμερα που μιλάμε, η φωτογραφία της στιγμής έχει δύο κρίσεις. Έχει μία κρίση που διαρκεί και συνεχίζεται, αυτή της πανδημίας και έχει και μία κρίση τιμών, κυρίως μια ενεργειακή κρίση. Και σε αυτά τα δύο πεδία, σ’ αυτά τα δύο μέτωπα, αναγνωρίζοντας το πρόβλημα έγκαιρα και μεθοδικά, ανάλογα και με τις συνθήκες οι οποίες διαμορφώνονται, παίρνουμε τα κατάλληλα μέτρα για να στηρίξουμε και πάλι νοικοκυριά και επιχειρήσεις, όπως θα αναπτύξω στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν απαντήσατε στα ερωτήματά μου γιατί εγώ προφανώς δεν μιλώ για τη φωτογραφία της στιγμής, όπως το αποκαλείτε εσείς, αλλά για την κατάσταση που βιώνουν τουλάχιστον από την 1η Νοεμβρίου και πολύ φοβάμαι -και το ξέρετε πολύ καλά- ότι θα βιώσουν οι άνθρωποι της αγοράς και το επόμενο διάστημα. Δεν ξέρω αν είναι όλοι τόσο ενθουσιασμένοι με όλα όσα έγιναν, τα οποία δεν αμφισβητούνται ότι έγιναν. Μιλάμε για το τι γίνεται από εδώ και πέρα. Εξάλλου, γι’ αυτόν τον λόγο και αύριο έχουμε αυτή τη μαζική κινητοποίηση για την εστίαση. Εσείς τουλάχιστον δεν φτάσατε στο σημείο να πείτε ότι είναι αχάριστοι οι επαγγελματίες της εστίασης για όλα αυτά που έχουν γίνει, όπως είπε ο ομόλογός σας στο Υπουργείο Ανάπτυξης.

Δεν μου απαντήσατε, όμως, κύριε Υπουργέ, για το τι θα κάνετε από δω και πέρα για πάρα πολλές κατηγορίες επαγγελματιών της εστίασης, της διασκέδασης, του λιανεμπορίου. Μέχρι και οι πράκτορες του ΟΠΑΠ σήμερα σας έστειλαν επιστολή. Υπάρχουν πάρα πολλά προβλήματα τα οποία απαιτούν δραστικές και άμεσες λύσεις. Ποιες είναι οι λύσεις; Οι λύσεις είναι σε δύο τομείς. Η μία λύση είναι μέτρα ενίσχυσης της ρευστότητας των επιχειρήσεων και η δεύτερη είναι αναστολή υποχρεώσεων που είναι είτε τρέχουσες είτε «ξεπάγωμα» υποχρεώσεων από το παρελθόν.

Σε αυτά τα δύο σημεία, λοιπόν, ήταν η ερώτησή μου. Δεν ξέρω, ελπίζω στη δευτερολογία να αναπτύξετε κάτι συγκεκριμένο για να έχουμε και κάποιο αποτέλεσμα για τους ανθρώπους της αγοράς.

Αναφορικά με τη ρευστότητα, ξέρετε πολύ καλά ότι από τις τράπεζες δυστυχώς είναι κλειστές οι κάνουλες. Άρχισαν να ψελλίζουν τώρα ότι θα διευρύνουν τις επιχειρήσεις από τριάντα σε εκατό χιλιάδες, σε βάθος χρόνου τετρακόσιες χιλιάδες επιχειρήσεις, οκτακόσιες χιλιάδες ενεργά επιχειρηματικά ΑΦΜ. Έρχεται ο Διοικητής της Τράπεζας της Ελλάδος και σας λέει να υπάρχει διαμοιρασμός κινδύνου μεταξύ τραπεζών και δημοσίου στα δάνεια που θα δοθούν. Είναι μία λύση που ίσως απομπλέξει την κατάσταση.

Αναφορικά με έναν νέο κύκλο επιστρεπτέας προκαταβολής, οι ίδιοι οι επαγγελματίες, σύμφωνα με έρευνα του ΙΜΕ ΓΣΕΒΕΕ, αναγνωρίζουν ότι είναι το πιο επιτυχημένο μέτρο που έχει ληφθεί, αφού οι τράπεζες είχαν κλειστές τις κάνουλες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα δώσετε νέο κύκλο επιστρεπτέας προκαταβολής; Και το λέω γιατί ακόμα δεν έχουν ολοκληρωθεί οι έλεγχοι της πρώτης φάσης. Άρα οφείλετε να παραδεχτείτε ότι αυτό συνιστά και μία αστοχία του τρόπου με τον οποίο δόθηκαν. Δόθηκαν πολλά χρήματα χωρίς να υπάρχει έλεγχος στον ΦΠΑ. Στο δε θέμα της κάλυψης παγίων δαπανών, που συνιστά συμψηφισμό υποχρεώσεων, μέχρι σήμερα δεν έχουν απορροφηθεί όλα τα χρήματα.

Μιλάτε για χρονική επέκταση. Καλό θα ήταν να πάμε σε μία διεύρυνση του κύκλου δικαιούχων, έτσι ώστε να απαλλαγούν από τις υποχρεώσεις, που είναι 5 με 6 δισεκατομμύρια το επόμενο τετράμηνο, 3 με 4 δισεκατομμύρια επιστρεπτέες, 3 δισεκατομμύρια οι οφειλές της πανδημίας, την ίδια στιγμή που οι απλήρωτοι φόροι εννεαμήνου είναι κοντά στα 4 δισεκατομμύρια. Σε πάνω από ένα 1.300.000 έχουν επιβληθεί μέτρα αναγκαστικής είσπραξης, ενώ στον ΕΦΚΑ τα νέα χρέη για το εννεάμηνο είναι 772 εκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν ξέρω αν για τα έσοδα που λέτε -και ολοκληρώνω, κύριε Πρόεδρε- είναι τα πράγματα τόσο ευχάριστα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κατρίνη, ολοκληρώστε παρακαλώ.

**ΜΙΧΑΗΛ ΚΑΤΡΙΝΗΣ:** Θα ήταν χρήσιμο να μας πείτε γιατί δεν εκταμιεύθηκε η δόση του 1,718 του Ταμείου Ανάκαμψης τον Οκτώβριο και μεταφέρθηκε για την επόμενη χρονιά. Και το λέω γιατί έχει σημασία η γρήγορη απορρόφηση των πόρων του Ταμείου Ανάκαμψης, άρα και η μη απορρόφηση δημιουργεί πρόβλημα.

Δεν μου απαντήσατε όμως τίποτα και για τον εξωδικαστικό, γιατί λήγει η «Γέφυρα»…

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Κατρίνη, ολοκληρώστε, έχετε ξεπεράσει τον χρόνο και τώρα και στην πρωτολογία κατά πολύ.

**ΜΙΧΑΗΛ ΚΑΤΡΙΝΗΣ:** Τελειώνω σε μισό λεπτό, κύριε Πρόεδρε.

Γιατί και στη «Γέφυρα» μπήκαν εξήντα χιλιάδες νοικοκυριά, μόλις δέκα χιλιάδες όσον αφορά στις επιχειρήσεις. Τα μέτρα αυτά λήγουν τέλη της χρονιάς, ξεκινούν κατασχέσεις και πλειστηριασμοί. Όσον αφορά τον εξωδικαστικό καμμία ρύθμιση ως σήμερα! Άρα οι επαγγελματίες και οι επιχειρηματίες τώρα που μιλάμε, δυστυχώς, περιμένουν να ακούσουν από εσάς συγκεκριμένα μέτρα ανακούφισης από τη μία, στήριξης από την άλλη.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, με ιδιαίτερη προσοχή διάβασα την ερώτησή σας, τη μελέτησα. Με την ερώτησή σας θέτετε ζητήματα και προτείνετε πολιτικές στην Κυβέρνηση που ούτε η αγορά δεν τα θέτει. Νέα επιστρεπτέα δεν έχει ζητήσει κανένας. Ούτε η αγορά δεν τα έχει προτείνει. Νέα επιστρεπτέα δεν έχει ζητήσει κανένας! Μιλάτε για νέες εγγυήσεις, μιλάτε για αναστολές, για «κουρέματα» οφειλών στην τοποθέτησή σας, δηλαδή ζητάτε ουσιαστική αύξηση του δημοσίου ελλείμματος, δηλαδή εισηγείστε δημοσιονομικό εκτροχιασμό. Αυτό η σημερινή πολιτική ηγεσία του Υπουργείου Οικονομικών δεν θα το επιτρέψει. Δεν θα επιτρέψει τον δημοσιονομικό εκτροχιασμό που μου εισηγείστε.

Αξιοποιούμε τη δημοσιονομική ευελιξία, με σύνεση, υπευθυνότητα και διορατικότητα, με ρεαλισμό -θα το επαναλάβω-, μακριά από ψευδαισθήσεις και λαϊκισμούς. Πράττουμε το βέλτιστο σε εθνικό και ευρωπαϊκό επίπεδο, αναγνωρίζοντας, βέβαια, κινδύνους και αβεβαιότητες, γι’ αυτό και έχουμε πετύχει να βελτιώσουμε το διαθέσιμο εισόδημα του πολίτη, να μειώσουμε το επίπεδο της φτώχειας, να μειώσουμε το ποσοστό της ανεργίας.

Και κινούμαστε σε τέσσερις άξονες. Ο πρώτος άξονας είναι οι μόνιμες μειώσεις φόρων και ασφαλιστικών εισφορών, που αφορούν και τον εμπορικό κόσμο. Μόνιμες μειώσεις φόρων -το επαναλαμβάνω- όπως είναι, για παράδειγμα, η μείωση της φορολογίας στις επιχειρήσεις στο 22% από το 29% που ήταν πριν από δύο χρόνια, όπως είναι η προκαταβολή φόρου, η μόνιμη μείωση της προκαταβολής φόρου στο 55% ή στο 80% αντίστοιχα, για επιχειρηματικά σχήματα. Άρα να η πρώτη παρέμβαση. Η μόνιμη παρέμβαση που ισχύει φέτος, θα ισχύσει και το 2022.

Δεύτερον, μέτρα για την αντιμετώπιση των οικονομικών επιπτώσεων της πανδημίας. Μιλήσατε για τις πάγιες δαπάνες. Οι πάγιες δαπάνες λειτουργούν κανονικά. Εάν υπάρχει περίσσευμα, είμαστε διατεθειμένοι να το δούμε και για τους πρώτους μήνες του 2022, αλλά το πρόγραμμα αυτό λειτουργεί, εφαρμόζεται και στην εστίαση που είπατε, όσο η εστίαση είναι ανοιχτή. Δηλαδή όλους αυτούς τους μήνες η Κυβέρνηση συνέχιζε να στηρίζει και τον κόσμο της εστίασης.

«Γέφυρα II»: Από τη «Γέφυρα II» πράγματι έχουν βοηθηθεί δέκα χιλιάδες τετρακόσιοι εβδομήντα δικαιούχοι, δεκαεννιά χιλιάδες σαράντα οκτώ δάνεια, κοντά στα είκοσι χιλιάδες δάνεια. Πόσο; Εκατόν ογδόντα εκατομμύρια ευρώ. Και θα συνεχιστεί η βοήθεια και τους επόμενους μήνες.

Άρα, ενώ είναι ανοιχτή η οικονομία, η πολιτεία συνεχίζει να βοηθάει την οικονομία μέχρι να επιστρέψει απόλυτα στην κανονικότητα.

Επιστρεπτέα προκαταβολή: Στην επιστρεπτέα προκαταβολή σάς θυμίζω ότι στη ΔΕΘ ανακοινώσαμε και θα ισχύσει η αλλαγή των ποσοστών επιστροφής των επιστρεπτέων προκαταβολών. Δηλαδή, απλά στατιστικά στοιχεία, μόνο το ένα τρίτο των επιχειρήσεων θα πληρώσει το 50%. Όλες οι άλλες επιχειρήσεις, τα δύο τρίτα, καλούνται να πληρώσουν λιγότερο από το 50% και μάλιστα σε βάθος ετών. Εξακόσια εκατομμύρια είναι το κόστος για τον φετινό προϋπολογισμό από αυτή την παρέμβαση, στο πλαίσιο των δημοσιονομικών δυνατοτήτων.

Ο δεύτεροςπυλώνας είναι τα μέτρα για την πανδημία.

Ο τρίτος πυλώνας είναι τα μέτρα για την ενέργεια, για την αύξηση του κόστους στην ενέργεια και την άσκηση κοινωνικής πολιτικής. Είναι τα μέτρα τα οποία πλέον αθροίζουν στα 620 εκατομμύρια ευρώ. Υπενθυμίζω ότι στη ΔΕΘ είχαμε πει για 200 εκατομμύρια. Άρα έχουμε την ευελιξία, τη δυνατότητα, τα γρήγορα αντανακλαστικά, πολύ γρήγορα, από τα ταμειακά διαθέσιμα της χώρας και από πρωτοβουλίες της Κυβέρνησης να βρίσκουμε πρόσθετους πόρους για να βοηθήσουμε νοικοκυριά και επιχειρήσεις και παράλληλα ανακοινώσαμε και θα υλοποιήσουμε μέτρα, όπως είναι το διπλάσιο ελάχιστο εγγυημένο εισόδημα για τον Δεκέμβριο, για να στηρίξουμε αρκετούς συμπατριώτες μας. Αυτός είναι ο τρίτος πυλώνας. Και οι αγρότες για το 2022.

Ο τέταρτος πυλώνας -και κλείνω, κύριε Πρόεδρε- είναι οι δανειοδοτήσεις, οι ρυθμίσεις και μια σειρά από άλλες διευκολύνσεις.

Θέλω να σας πω ότι με τα τελευταία στοιχεία που έχω από το τραπεζικό σύστημα, για τον μήνα Σεπτέμβριο, το σύνολο των νέων εγκρίσεων επιχειρηματικών δανείων είναι 1,4 δισεκατομμύριο ευρώ. Είναι ο μήνας με τις μεγαλύτερες νέες εγκρίσεις δανείων από τις αρχές του έτους. Επίσης, θέλω να σας ενημερώσω ότι με βάση τα διαθέσιμα στοιχεία έχουν διενεργηθεί μέχρι σήμερα που μιλάμε ρυθμίσεις δανείων επί διακυβέρνησης της Νέας Δημοκρατίας σε πεντακόσιες εξήντα τρεις χιλιάδες οκτακόσια είκοσι τρία δάνεια, ύψους 32,02 δισεκατομμυρίων ευρώ, και αναστολές δανείων σε τετρακόσιες οκτώ χιλιάδες εξακόσια τριάντα δύο δάνεια, ύψους 28,78 δισεκατομμυρίων ευρώ.

Τέλος, επειδή μιλήσατε για το νέο ληξιπρόθεσμο χρέος, να σας ενημερώσω ότι για τον φετινό Σεπτέμβριο το νέο ληξιπρόθεσμο χρέος είναι μειωμένο κατά 49% σε σχέση με τον αντίστοιχο Σεπτέμβριο του 2020.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Προχωρούμε στη δεύτερη με αριθμό 96/6-10-2021 ερώτηση του κύκλου των αναφορών και ερωτήσεων της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Συνεχίζοντας την απαράδεκτη καθυστέρηση στην επανεκκίνηση του προγράμματος επιδόματος στέγασης ανασφάλιστων υπερήλικων καταδικάζετε χιλιάδες ηλικιωμένους να βρεθούν χωρίς στέγη, με όλα τα ολέθρια αποτελέσματα που αυτό συνεπάγεται για την ίδια την επιβίωσή τους».

Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υφυπουργέ, πριν έναν χρόνο ψηφίσατε έναν νόμο για το στεγαστικό επίδομα ανασφάλιστων υπερηλίκων με τις γνωστές ψευδείς τυμπανοκρουσίες ότι επρόκειτο για πρώτη φορά. Η αλήθεια είναι ότι το επίδομα δινόταν από το 1985, με ανανεούμενες ΚΥΑ και από το τέλος του 2018 το έδινε ο ΟΠΕΚΑ. Στον νόμο ορίσατε ότι η υποβολή των αιτήσεων θα γίνεται αποκλειστικά σε πληροφοριακό σύστημα. Σταματούν, λοιπόν, τα πάντα. Έξι μήνες μετά, 17 Μαΐου, σαράντα δύο Βουλευτές του ΣΥΡΙΖΑ ρωτάμε τι θα γίνει, δεν εφαρμόζεται ο νόμος και πολλοί ανασφάλιστοι υπερήλικες χάνουν το σπίτι τους, ενώ νέες αιτήσεις δεν επιτρέπεται να υποβληθούν. Απαντάτε δύο μήνες μετά, στις 28 Ιουλίου, ότι στις 17 Μαΐου υπεγράφη η εφαρμοστική ΚΥΑ κι εντάξει, θα ξεκινήσει η ηλεκτρονική εφαρμογή και να περιμένουμε.

Όμως η απάντησή σας υπέκρυψε κάτι πολύ σημαντικό. Διότι στις 5 Ιουνίου, δηλαδή ενάμιση μήνα πριν, έχετε περάσει σε άσχετο νόμο διάταξη ότι ο ΟΠΕΚΑ θα εξετάζει όπως παλιά τις έγγραφες εγγυήσεις. Δεν μας το απαντάτε αυτό, στους Βουλευτές, δεν ενημερώνετε και τους υπερήλικες, με αποτέλεσμα να γίνει χαμός. Δηλαδή, όποιος έμπαινε στην ιστοσελίδα του ΟΠΕΚΑ έβλεπε ότι θα γίνει ηλεκτρονικό σύστημα και θα υποβληθούν. Και, καλά, εμάς τους Βουλευτές δεν μας ενημερώσατε, δεν πειράζει, αλλά δεν ενημερώσατε ούτε τους δικαιούχους υπερήλικες ούτε ότι άλλαξε το σύστημα από τον Μάιο και πια το επίδομα δεν πιστώνεται στον ιδιοκτήτη, όπως τόσα χρόνια, αλλά στον δικό τους λογαριασμό. Νέος χαμός. Διότι αυτό δεν το ξέρουν οι υπερήλικες.

Τον Οκτώβρη του 2021 ακόμη ηλεκτρονική πλατφόρμα δεν υπάρχει. Επανερχόμαστε με νέα ερώτηση στις 6 Οκτωβρίου, η οποία δεν απαντιέται και κατατίθεται αυτή η επίκαιρη. Ω του θαύματος, προχθές παίρνουμε απάντηση από εσάς, να μην ανησυχούμε που δεν υπάρχει πλατφόρμα, γιατί το σύστημα λειτουργεί, με τον παλιό καλό γνωστό τρόπο και το επίδομα χορηγείται σε οκτακόσιους εβδομήντα έξι ωφελούμενους. Όσο για την ηλεκτρονική εφαρμογή να ρωτήσουμε τον κ. Πιερρακάκη. Η πλήρης ανικανότητα του επιτελικού κράτους.

Σας ρωτώ λοιπόν, κυρία Υφυπουργέ, γιατί αποκρύψατε στις 28 Ιουλίου ότι ενάμιση μήνα πριν, με νόμο, είχατε επιστρέψει στο παλιό σύστημα των έγγραφων αιτήσεων του ΟΠΕΚΑ; Γιατί το αποκρύψατε στην απάντησή σας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Χαράλαμπος Αθανασίου):** Θα τα πείτε και στη δευτερολογία σας, κυρία Φωτίου.

**ΘΕΑΝΩ ΦΩΤΙΟΥ:** Δεύτερον, θα κάνετε τώρα δημόσια πρόσκληση να υποβάλουν αίτηση όλοι οι ανασφάλιστοι υπερήλικες που είχαν αποθαρρυνθεί όλο αυτό το διάστημα να κάνουν τις αιτήσεις και να έρθουν και οι καινούργιοι; Θα ενημερώσετε τους δικαιούχους ότι σε αυτούς πλέον πιστώνονται τα επιδόματα και θα πρέπει αυτοί να πληρώσουν τους ιδιοκτήτες;

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητή κυρία Φωτίου, οφείλω να αναγνωρίσω ότι έχετε μια μοναδική ικανότητα να στρεβλώνετε την πραγματικότητα, για να μπορείτε στη συνέχεια να ασκείτε ισοπεδωτική αντιπολίτευση, μέσα βέβαια σε ένα κρεσέντο λόγου που βρίθει από ανακρίβειες, από υπερβολές και φοβάμαι πλέον και από ψέματα.

Δεν πρόκειται να μπω στον πειρασμό να απαντήσω στις κατηγορίες σας περί εμβαλωματικών και αναποτελεσματικών πολιτικών στην αντιμετώπιση της πανδημίας, για καθυστερημένη αντίδραση θωράκισης των δομών φροντίδας ηλικιωμένων και την ίδια στιγμή για μέτρα αποκλεισμού της επαφής των ηλικιωμένων με τους οικείους τους. Και δεν θα το κάνω, γιατί πραγματικά, μου είναι απολύτως σαφές ότι με το κείμενό σας απευθύνεστε πρωτίστως σε ένα ετερόκλητο κομματικό ακροατήριο και δευτερευόντως -και ίσως μονάχα προσχηματικά- ενδιαφέρεστε για την ουσία του κοινοβουλευτικού ελέγχου. Αλλιώς, δεν μπορώ να εξηγήσω το γεγονός ότι ο λόγος σας είναι γεμάτος αντιφάσεις: «Είμαστε υπέρ της θωράκισης των μονάδων φροντίδας ηλικιωμένων, όμως αυτές θα πρέπει να μείνουν ανοιχτές για όσες επισκέψεις γίνεται. Είμαστε υπέρ του υποχρεωτικού εμβολιασμού των εργαζομένων στις ομάδες αυτές. Από την άλλη, όμως, οι εργαζόμενοι πρέπει να μη δουλεύουν και να πληρώνονται. Είμαστε και με τον χωροφύλακα και με τον αστυφύλακα».

Ας πάμε τώρα στο «έγκλημα» που φαίνεται να διαπράττει η Κυβέρνηση κατά των ανασφάλιστων υπερηλίκων. Από το 2018, με δικό σας νόμο -και ορθώς- το επίδομα αυτό πήγε στον ΟΠΕΚΑ. Ωστόσο, η αρμοδιότητα που πέρασε από τους δήμους στον ΟΠΕΚΑ πέρασε χωρίς καμμία απολύτως άλλη μεταβολή. Η χορήγησή του εξακολούθησε να γίνεται χωρίς σαφή κριτήρια εισοδηματικά και περιουσιακά και χωρίς ουσιαστικό έλεγχο των δικαιολογητικών που καταθέτει ο ωφελούμενος. Εθιμοτυπικά κάποια συστήματα του ΟΠΕΚΑ κοιτούσαν και υιοθετούσαν ως εισοδηματικό κριτήριο την ελάχιστη σύνταξη του ΟΓΑ. Κάποια άλλα πιθανόν να εφάρμοζαν κάποιο άλλο κριτήριο.

Αυτή η αυθαιρεσία κρίσης και έλλειψης κριτηρίων καταλαβαίνω ότι εσάς δεν σας ενοχλεί. Για εμάς, όμως, ήταν σαφές ότι η δομή της χορήγησης του επιδόματος ήταν θεσμικά έωλη και ότι πραγματικά έπρεπε να αλλάξει. Γι’ αυτό, τον Νοέμβριο του 2020, το Κοινοβούλιο αυτό ψήφισε τον ν.4756 και τον Μάιο του 2021 βγήκε η κοινή υπουργική απόφαση.

Τι έκαναν αυτά; Τρία πράγματα. Για πρώτη φορά καθορίστηκαν σαφή και αντικειμενικά κριτήρια για την οριζόντια χορήγηση του επιδόματος στεγαστικής συνδρομής ανασφάλιστων υπερηλίκων. Δεύτερον, ορίζαμε ότι το εν λόγω επίδομα υποστηρίζεται από μια ψηφιακή πλατφόρμα την οποία στήνει η ΗΔΙΚΑ, που ανήκει, όπως είπατε πολύ σωστά, στο Υπουργείο Ψηφιακής Διακυβέρνησης και, τρίτον, ότι η δημιουργία, διαχείριση, συντήρηση και αναβάθμιση της πλατφόρμας ανήκει και αυτή στην ΗΔΙΚΑ του Υπουργείου Ψηφιακής Διακυβέρνησης.

Ήταν απαραίτητη η ψηφιοποίηση της Υπηρεσίας Στεγαστικής Συνδρομής Ανασφάλιστων Υπερηλίκων; Για εμάς, δεν τίθεται καν ερώτημα. Η ψηφιοποίηση είναι εργαλείο διαφάνειας, αντικειμενικότητας, αναβάθμισης των υπηρεσιών, ελαχιστοποίησης της ταλαιπωρίας των πολιτών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θέλω κάτω από ένα λεπτό χρόνο, κύριε Πρόεδρε.

Οι πολίτες θα καταθέτουν την αίτησή τους ηλεκτρονικά οι ίδιοι ή με την υποστήριξη των κέντρων κοινότητας, χωρίς να χρειάζεται να προσκομίσουν επιπλέον δικαιολογητικά, καθώς η διασύνδεση θα γίνεται αυτόματα και η διασύνδεση θα γίνεται είτε με την ΑΑΔΕ είτε με την ΗΔΙΚΑ, με τον e-ΕΦΚΑ, με την «ΕΡΓΑΝΗ», με το μητρώο πολιτών και κάθε άλλη δημόσια αρχή που χρειάζεται.

Ωστόσο, εσείς σε όλη αυτή…

**ΠΡΟΕΔΡΕΥΩΝ (Χαράλαμπος Αθανασίου):** Θα συνεχίσετε με τη δευτερολογία σας, κυρία Υφυπουργέ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κλείνω, κύριε Πρόεδρε. Ούτε είκοσι δευτερόλεπτα δεν θέλω.

Σε όλη αυτή τη θεσμική παρέμβαση που κάναμε έτσι ώστε να βάλουμε κριτήρια και να δίνεται κεντρικά το επίδομα ορθώς, αλλά με κριτήρια και διαφάνεια, είδατε έναν και μόνο προφανή στόχο: Την ανακάλυψη περιπτώσεων που δεν δικαιούνται την επιδότηση και πρέπει να τη χάσουμε, ότι το κάνουμε όλο αυτό για να εξοικονομήσουμε -ποιοι;- εμείς που αυξήσαμε τον κοινωνικό προϋπολογισμό κατά 24% με 750 εκατομμύρια ευρώ, για να εξασφαλίσουμε κάποιες εκατοντάδες χιλιάδες ευρώ.

Αντιλαμβάνεστε την απλοϊκότητα των επιχειρημάτων αυτών. Και αν δεν το δικαιούνται αυτοί οι άνθρωποι, τότε κακώς θα το χάσουν;

Το πρόβλημα, κυρία Φωτίου, δεν είναι δημοσιονομικό. Είναι θέμα δικαιοσύνης και ίσης μεταχείρισης των πολιτών.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Ευχαριστώ ξανά, κύριε Πρόεδρε.

Κυρία Μιχαηλίδου, ακούσατε τι είπα; Ακούσατε τίποτα ή ήλθατε να διαβάσετε ένα πράγμα που σας είχαν γράψει; Έχετε πάρει είδηση ότι εσείς με υπογραφή σας απαντάτε στην ερώτηση που σας έχουμε κάνει με ημερομηνία προχθεσινή; Θα το καταθέσω, γιατί φαίνεται ότι δεν το έχετε πάρει είδηση.

Έχετε απαντήσει, κυρία Μιχαηλίδου, γι’ αυτό σας έκανα τις παραπάνω ερωτήσεις, γι’ αυτό τα επικαιροποίησα όπως τα επικαιροποίησα. Τίποτα δεν ακούσατε; Αφήστε αυτά τα πράγματα που λέτε.

Τα κριτήρια με τα οποία αποδίδεται το επίδομα ανασφάλιστων υπερηλίκων είναι τα ίδια που προϋπήρχαν. Δεν αλλάξατε ούτε κεραία. Τι αλλάξατε; Ότι από εκεί που αποδιδόταν κατευθείαν σε αυτόν που νοίκιαζε το σπίτι του, δηλαδή στον ιδιοκτήτη, και αυτό δημιουργούσε ασφάλεια σε αυτόν και δεν έβγαζε τον υπερήλικα έξω γιατί έπαιρνε το επίδομα αυτός, αυτό το αλλάξατε και το δώσατε στον ηλικιωμένο. Το ξέρετε;

Το δεύτερο που αλλάξατε ήταν ότι είπατε ότι από εδώ και ύστερα θα γίνονται οι αιτήσεις και θα γίνεται όλο αυτό με ηλεκτρονική πλατφόρμα και την ηλεκτρονική πλατφόρμα δεν τη βγάλατε ακόμα γιατί φταίει ο Πιερρακάκης. Εντάξει. Όμως, σας είπα. Πήρατε χαμπάρι ότι τον Μάιο, τον Ιούλιο απαντήσατε σε σαράντα δύο Βουλευτές λάθος, ότι αποκρύψατε στοιχεία; Αυτό σας ρώτησα.

Πάμε παρακάτω, λοιπόν. Σας ρώτησα συγκεκριμένα πράγματα και φυσικά δεν απαντήσατε. Ήλθατε μ’ ένα προκατασκευασμένο κείμενο. Δεν μας απαντήσατε. Επομένως τώρα τι συνέβη; Μας λέτε κάτι στην απάντησή σας. Μήπως δεν την έχετε διαβάσει; «Καταβλήθηκαν τα χρωστούμενα επιδόματα σε οκτακόσιους εβδομήντα έξι ωφελούμενους με μόνο πενήντα αιτήσεις να εκκρεμούν». Όμως, από τον Νοέμβριο του ’18 που ο ΟΠΕΚΑ ανέλαβε τα επιδόματα των ανασφάλιστων υπερηλίκων μέχρι τις εκλογές του Ιουλίου που αναλάβατε, επιδοντούνταν κατά μέσο όρο χίλιοι οκτακόσιοι πενήντα ωφελούμενοι ανασφάλιστοι υπερήλικες. Τι έγινε; Η πρώτη σας νομοθετική κατοχύρωση είχε αποτέλεσμα να χάσουμε εννιακόσιους σαράντα επτά ανθρώπους, κυρία Μιχαηλίδου. Αυτό χάσαμε με αυτή τη φοβερή επινόηση που κάνατε. Τους χάσαμε. Έχετε καταλάβει τι έχει συμβεί αυτή τη στιγμή; Το γνωρίζετε ότι χάσαμε εννιακόσιους σαράντα επτά ανθρώπους; Είναι τυχαίο; Πώς το καταφέρατε αυτό; Ρωτήσατε τις υπηρεσίες σας τι συνέβη;

Θα σας το πω γλυκά: «Πετσοκόψατε» εννιακόσιους σαράντα επτά ανασφάλιστους υπερήλικες δικαιούχους στεγαστικού επιδόματος. Αυτοί πού βρίσκονται αυτή τη στιγμή; Γι’ αυτό σας ζητάω να κάνετε δημόσια προκήρυξη για να έλθουν ξανά πίσω. Πού βρίσκονται αυτοί οι άνθρωποι;

Κατά τα άλλα, κάνετε τα γνωστά επικοινωνιακά. Την 1η Οκτωβρίου πάτε σε γηροκομεία Αθηνών, ο κ. Χατζηδάκης βγάζει ανακοίνωση…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κι εγώ λίγη ανοχή, όπως και η Υφυπουργός, κύριε Πρόεδρε. Τι να κάνουμε;

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, κυρία Φωτίου.

**ΘΕΑΝΩ ΦΩΤΙΟΥ:** Αισθάνεστε βαρύ το καθήκον απέναντι στους ανθρώπους της τρίτης ηλικίας, κυρία Υφυπουργέ;

Σας ερωτώ ξανά: Θα διερευνήσετε τους λόγους αυτής της εγκληματικής μείωσης των εννιακοσίων σαράντα επτά δικαιούχων; Διότι τελικά ποια είναι η πρόθεσή σας με όλα αυτά που λέτε; Πρόθεσή σας είναι να μειώνετε με διάφορα κόλπα που κάνετε τους δικαιούχους, τα επιδόματα και τη συνολική δαπάνη. Το ίδιο κάνατε και με το ελάχιστο εγγυημένο εισόδημα, το ίδιο κάνετε επανειλημμένα. Αφήστε τους χαρακτηρισμούς -διότι βεβαίως δεν με αγγίζουν- και βρείτε μου τους εννιακόσιους σαράντα επτά υπερήλικες που εξαφανίσατε με την καταπληκτική αυτή κίνηση που κάνατε.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρία Φωτίου, θα μου επιτρέψετε. Δεν γίνεται να έρχεστε στο εθνικό Κοινοβούλιο και να λέτε ασυναρτησίες. Δεν γίνεται να έρχεστε στο εθνικό Κοινοβούλιο και να λέτε ό,τι κατεβάζει η κούτρα σας, γιατί περί αυτού πρόκειται.

**ΘΕΑΝΩ ΦΩΤΙΟΥ:** Κύριε Πρόεδρε, τι είναι αυτά τα πράγματα; Δεν είπα κάτι προσβλητικό.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Από τη μία έχουμε αμιγώς ψέματα. Ψέματα. Αμιγώς ψέματα…

**ΘΕΑΝΩ ΦΩΤΙΟΥ:** Τι σας είπα που είναι προσβλητικό;

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, παρακαλώ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Παλαιότερα πίστευα ότι διακινείτε παραπληροφορίες και ότι δεν σας ενημερώνουν καλά. Πραγματικά πίστευα ότι δεν μπορούσατε να βρείτε καλούς επιστημονικούς συνεργάτες, ότι για κάποιον λόγο αυτοί που είχατε δίπλα σας ήταν κομματικοί, ήταν από τον ΣΥΡΙΖΑ, ήταν από τους ΑΝΕΛ, δεν ξέρω από πού ήταν…

**ΘΕΑΝΩ ΦΩΤΙΟΥ:** (…δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Κυρία Φωτίου, σας παρακαλώ. Αυτός είναι ο Κοινοβουλευτικός Έλεγχος.

**ΘΕΑΝΩ ΦΩΤΙΟΥ:** Αυτός είναι ο Κοινοβουλευτικός Έλεγχος;

**ΠΡΟΕΔΡΕΥΩΝ (Χαράλαμπος Αθανασίου):** Ο Βουλευτής ρωτάει και ο Υπουργός απαντάει και ο κόσμος κρίνει. Σας παρακαλώ!

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** …νόμιζα ότι δεν μπορούσατε να βρείτε συνεργάτες.

Παρ’ όλα αυτά δεν θεωρώ ότι φταίνε οι συνεργάτες σας. Πλέον πιστεύω πραγματικά ότι εσκεμμένα λέτε ψέματα. Δύο είναι οι ουσιαστικοί παράγοντες εδώ πέρα.

Πρώτον, δεν πληροφορήσαμε, λέτε, τους ηλικιωμένους για τον νόμο –τον οποίο δεν ψήφισα εγώ, εγώ κοινοβουλευτικός δεν είμαι, αυτό το Κοινοβούλιο ψήφισε τον νόμο- για το ότι θα μπορούν να καταθέτουν αιτήσεις στεγαστικής συνδρομής ανασφάλιστου υπερήλικα και εγγράφως, αλλά και ηλεκτρονικά όταν φτιαχτεί η πλατφόρμα; Γι’ αυτό δεν τους ενημερώσαμε; Ότι από εκεί που εγγράφως έκαναν τις αιτήσεις στους δήμους, τώρα εγγράφως θα μπορούν να πηγαίνουν στον ΟΠΕΚΑ ή στα κέντρα κοινότητας και να κάνουν τις αιτήσεις; Γι’ αυτό δεν τους ενημερώσαμε; Ή το άλλο που λέτε ότι τους κόψαμε; Ποιους κόψαμε; Ψέματα, ψέματα, ψέματα.

Ουδέποτε διακόπηκε η χορήγηση του επιδόματος στους δικαιούχους. Μετά την ψήφιση του ν.4756 ο ΟΠΕΚΑ διεκπεραίωσε, σύμφωνα με τις μεταβατικές διατάξεις του νόμου, εκατόν ογδόντα μία αιτήσεις που είχαν κατατεθεί και εκκρεμούσαν. Και ξέρετε από τι εκκρεμούσαν; Από τη δική σας διακυβέρνηση. Μετά την έκδοση της κοινής υπουργικής απόφασης, τον Μάιο του ’21, ο οργανισμός δεχόταν εγγράφως αιτήσεις τις οποίες διεκπεραίωσε. Ολοκληρώθηκαν μετά την έκδοση της ΚΥΑ, τριακόσιες εβδομήντα έξι αιτήσεις. Από αυτές τις τριακόσιες εβδομήντα έξι, οι περισσότερες ήταν εκκρεμείς, ξέρετε από πότε; Από τη δική σας διακυβέρνηση.

Λοιπόν, αντί να ευχαριστείτε που δεν σας καλούσαμε να απολογηθείτε, γιατί, εφόσον είχατε περάσει στον ΟΠΕΚΑ το επίδομα της στεγαστικής συνδρομής ανασφάλιστων υπερηλίκων, ποτέ δεν το κάνατε, έρχεστε τώρα και μας εγκαλείτε για ποιο πράγμα; Γιατί δεν έχει βγει ακόμα η πλατφόρμα;

Θέλω να καταθέσω στα Πρακτικά τη διαβεβαίωση της ΗΔΙΚΑ ότι 1-1-2022 θα λειτουργήσει η πλατφόρμα. Όμως μέχρι να λειτουργήσει η πλατφόρμα, εμείς διεκπεραιώνουμε όχι μόνο τις δικές μας αιτήσεις, αλλά και τις αιτήσεις που μας αφήσατε εσείς, γιατί δεν υπάρχει «εσείς» κι «εμείς» στο πώς λειτουργεί το ελληνικό κράτος. Υπάρχουν μόνο οι ευάλωτοι πολίτες. Αυτούς τους εξυπηρετούμε με το καλύτερο που μπορούμε να κάνουμε, εγγράφως και ηλεκτρονικά όταν, όπως μας έχουν μάθει ο κ. Πιερρακάκης και ο κ. Γεωργαντάς να κάνουν πολύ καλά τη δουλειά τους, συνεχίζουν και την κάνουν.

Σας ευχαριστώ.

(Στο σημείο αυτό η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Θα συζητηθεί η δεύτερη με αριθμό 157/8-11-2021 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτηπρος τον ΥπουργόΕργασίας και Κοινωνικών Υποθέσεων,με θέμα: «Πότε επιτέλους θα αρχίσει να μειώνεται ο απαράδεκτα υψηλός αριθμός εκκρεμών συντάξεων;».

Ορίστε, κύριε Μουλκιώτη, έχετε τον λόγο για την πρωτολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, δυόμισι χρόνια τώρα μετά την ανάληψη της εξουσίας από τη Νέα Δημοκρατία και πάνω από έναν χρόνο μετά τα εγκαίνια της απονομής σε αυτό που λέγαμε ψηφιακή σύνταξη με ένα κλικ, από τον κύριο Πρωθυπουργό, τον κ. Μητσοτάκη στο ΕΦΚΑ, εκκρεμούν εκατόν εξήντα χιλιάδες αιτήσεις για κύριες συντάξεις και εκατόν είκοσι επτά χιλιάδες επικουρικές.

Με άλλα λόγια ξεπεράσετε, κύριε Υπουργέ, μέσα σε δύο χρόνια διακυβέρνησης και τη διακυβέρνηση της συγκυβέρνησης ΣΥΡΙΖΑ - ΑΝΕΛ.

Την ίδια στιγμή από τον ΕΦΚΑ αναμένεται φέτος να βγουν στη σύνταξη πάνω από πεντακόσιοι έμπειροι υπάλληλοι ενώ στο τέλος του χρόνου οι εντεταλμένοι για την έκδοση συντάξεων υπάλληλοι θα μειωθούν επίσης στα εξακόσια άτομα. Σε αυτό το πλαίσιο κι εκτός από τις εκκρεμότητες και αιτήσεις που μένουν στοιβαγμένες εδώ και τέσσερα ή πέντε χρόνια, το προσωπικό του ΕΦΚΑ, το οποίο δυστυχώς ο κύριος Υπουργός λοιδορεί επανειλημμένως, καλείται να διεκπεραιώσει επιπλέον διακόσιες χιλιάδες με διακόσιες δέκα χιλιάδες νέες αιτήσεις συνταξιοδότησης, καθώς το 2021 εξελίσσεται σε μία χρονιά μαζικής εξόδου από την εργασία.

Ταυτόχρονα, η εμπλοκή των δικηγόρων και των λογιστών στη διαδικασία έκδοσης των συντάξεων που ψηφίστηκε την περασμένη άνοιξη ακόμα δεν έχει λειτουργήσει. Σήμερα ή χθες ξεκίνησε να λειτουργεί. Οι συντάξεις που θα εκδοθούν από τους εκτός ΕΦΚΑ υποτιθέμενα αρμόδιους θα είναι εύκολες περιπτώσεις σίγουρα, αλλά κινδυνεύουν να καταβάλλονται και χωρίς την υπογραφή του εντεταλμένου υπαλλήλου του ΕΦΚΑ.

Από τα ίδια στοιχεία, κύριε Υπουργέ, των εκκρεμών και ληξιπρόθεσμων συντάξεων, κύριων και επικουρικών, αποδεικνύεται η αδυναμία της Κυβέρνησης να αντιμετωπίσει το πρόβλημα, επιτείνοντας την ανασφάλεια και την ταλαιπωρία των ασφαλισμένων, αλλά και των υποψήφιων συνταξιούχων της χώρας.

Χιλιάδες συνταξιούχοι με παράλληλη ασφάλιση περιμένουν μάταια εδώ και πέντε περίπου χρόνια την απόδοση σύνταξής τους. Σε προηγούμενες επίκαιρες ερωτήσεις μας η πάγια απάντησή σας ήταν να επαναλαμβάνετε το ίδιο ακριβώς πράγμα: ότι σύντομα θα λειτουργήσουν τα σχετικά λογιστικά συστήματα. Δεν έχει γίνει ακόμα σήμερα τίποτα.

Επίσης, σε ένα αναπτυγμένο κράτος, που φαίνεται να είναι η Ελλάδα, που είναι μέλος της Ευρωπαϊκής Ένωσης δεν μπορεί η πολιτεία να επιτρέψει να συνεχιστεί αυτή η κατάσταση της καθημερινής ταλαιπωρίας των συνταξιούχων. Χωρίς σύνταξη το λέμε εμείς. Αυτό συνεπάγεται βέβαια οικονομική επιβάρυνση. Όμως, δεν διεκπεραιώνονται τα αιτήματά τους.

Δύο ερωτήσεις έχω, κύριε Υπουργέ. Πρώτον, μετά από αυτά τα δυόμισι χρόνια, λοιπόν, πρωτοφανούς κρατικής αβελτηρίας -δεν μπορούμε να πούμε τίποτα άλλο- και καθώς αυξάνονται οι ουρές της ταλαιπωρίας στο ασφαλιστικό σύστημα, προτίθεστε να προχωρήσετε στην πρόσληψη μόνιμων και συμβασιούχων υπαλλήλων, προκειμένου να εκκαθαριστούν περισσότερες από τριακόσιες χιλιάδες αιτήσεις για τη λήψη κύριας και επικουρικής σύνταξης, εφάπαξ και μερισμάτων; Πότε υπολογίζετε εσείς ότι οι εκκρεμότητες, αν δεν μηδενιστούν, τουλάχιστον θα μειωθούν σε έναν εύλογο αριθμό; Επίσης, πότε, κύριε Υπουργέ, επιτέλους θα λειτουργήσουν τα περίφημα λογισμικά συστήματα, προκειμένου να εφαρμοστεί η διάταξη του ν.4387/2016 για την παράλληλη ασφάλιση;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο Υφυπουργός Εργασίας και Κοινωνικών Υποθέσεων κ. Τσακλόγλου έχει τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σας ευχαριστώ πολύ, κύριε Πρόεδρε.

Αξιότιμε κύριε Μουλκιώτη, αναμφίβολα το συνταξιοδοτικό σύστημα είναι ο σημαντικότερος πυλώνας του κοινωνικού κράτους στη χώρα μας. Η εξασφάλιση αξιοπρεπούς διαβίωσης για τους απόμαχους της εργασίας αποτελεί πυξίδα της κυβερνητικής πολιτικής. Δεν υπάρχει καμμία αμφιβολία ότι αγκάθι σε αυτή την επιδίωξη αποτελεί το ζήτημα των εκκρεμών συντάξεων, το οποίο όμως δεν προέκυψε χθες. Ταλαιπωρεί τους πολίτες εδώ και πάνω από μία δεκαετία.

Η συνένωση όλων των ασφαλιστικών ταμείων κάτω από μια κοινή και ενιαία διοικητική δομή ήταν μια απαραίτητη μεταρρύθμιση. Όμως η συνένωση αυτή δεν συνοδεύτηκε από την απαραίτητη ενοποίηση κανόνων, αλλά και διαλειτουργικότητας των υπολογιστικών συστημάτων των πρώην ταμείων. Ο συνδυασμός αυτών των παραγόντων αναπόδραστα οδήγησε στη σημερινή κατάσταση.

Το Υπουργείο Εργασίας και η διοίκηση του ΕΦΚΑ έχουν προβεί σε μια σειρά ενεργειών που αποσκοπούν στο να σταματήσει η ταλαιπωρία των πολιτών. Αναλυτικότερα, όλο αυτό το διάστημα το Υπουργείο στηρίζει τη διοίκηση του ΕΦΚΑ τόσο σε επίπεδο ανθρώπινου δυναμικού όσο και σε επίπεδο υλικοτεχνικής υποδομής. Έχει ήδη τοποθετηθεί πρότζεκτ μάνατζερ, με αποκλειστική αρμοδιότητα τον συντονισμό όλων των απαιτούμενων ενεργειών. Ο ΕΦΚΑ έχει εξοπλιστεί με τρεις χιλιάδες νέους ηλεκτρονικούς υπολογιστές και περιφερειακά συστήματα προκειμένου να εκσυγχρονιστεί ο απαρχαιωμένος εξοπλισμός του. Προβλέπεται η επιπρόσθετη αμοιβή –αυτό που λέμε μπόνους- υπαλλήλων που απασχολούνται σε όλα τα στάδια ωρίμανσης των συνταξιοδοτικών φακέλων και επιτυγχάνουν συγκεκριμένους στόχους.

Με τον ν.4798/2021 απλοποιήσαμε τις διαδικασίες για τη διαδοχική ασφάλιση και μάλιστα στο πεδίο της απλοποίησης έπονται και νέες πρωτοβουλίες, τόσο νομοθετικές όσο και διοικητικές. Σημαντική, επίσης, θεωρούμε πως θα είναι και η συμβολή των πιστοποιημένων επαγγελματιών στην αποσυμφόρηση του συστήματος.

Επίσης, επιτρέψτε μου να πω, επειδή έγινε πολύς λόγος για τον αριθμό των επαγγελματιών που πιστοποιήθηκαν, ότι θα ακολουθήσουν άλλοι δύο κύκλοι επιμόρφωσης και εξετάσεων, στους οποίους θα συμμετάσχουν και πολλοί υποψήφιοι που παρακολούθησαν τον πρώτο κύκλο επιμόρφωσης, αλλά δεν είχαν τη δυνατότητα να εξεταστούν την ημέρα που πραγματοποιήθηκαν οι εξετάσεις λόγω υποχρεώσεων.

Σήμερα ξεκίνησαν οι εκατόν εβδομήντα εννιά που πιστοποιήθηκαν. Την Παρασκευή που μας πέρασε ξεκίνησε ο δεύτερος κύκλος πιστοποίησης. Όπως τόνισε σε ανακοίνωσή της η διοίκηση του ΕΦΚΑ, ο θεσμός των πιστοποιημένων συνεργατών ήρθε για να μείνει. Επιπλέον εδώ και έναν μήνα περίπου λειτουργεί ο λεγόμενος πύργος ελέγχου του ΕΦΚΑ, ένα σύγχρονο ψηφιακό σύστημα παρακολούθησης σε πραγματικό χρόνο της ροής των εκκρεμών συντάξεων. Θεωρούμε ότι με αυτή την παρακολούθηση της εικόνας των εργασιών η διοίκηση του ΕΦΚΑ θα μπορεί να παρεμβαίνει περισσότερο άμεσα και αποτελεσματικά εκεί που χρειάζεται.

Κύριε Μουλκιώτη, παραμένουμε σταθερά προσηλωμένοι στον στόχο μας να ψηφιοποιηθεί ο ασφαλιστικός βίος των υποψήφιων συνταξιούχων και να ολοκληρωθεί η κωδικοποίηση σε λογισμικό όλων των κανόνων των ταμείων που ενσωματώθηκαν στον ΕΦΚΑ. Προκειμένου, μάλιστα, να επιταχυνθεί η διαδικασία έχει αποφασιστεί η αξιοποίηση πόρων του Ταμείου Ανάκαμψης.

Με ρωτάτε γιατί καθυστερεί τόσο πολύ η αναβάθμιση του λογισμικού του ΕΦΚΑ. Ο ΕΦΚΑ, όπως έχω αναφέρει και άλλες φορές, κληρονόμησε όλες τις χρόνιες παθογένειες, τις διοικητικές αδυναμίες και τη δαιδαλώδη ασφαλιστική νομοθεσία των προϋπαρχόντων πολλαπλών ταμείων. Άλλωστε σαν νομικός πιστεύω ότι γνωρίζετε αυτά τα πράγματα πολύ καλά. Όμως τους τελευταίους μήνες έχει σημειωθεί σημαντική πρόοδος και σε αυτόν τον τομέα.

Πολλές νέες εφαρμογές λογισμικού έχουν τεθεί σε παραγωγική λειτουργία. Ενδεικτικά, αναφέρω ότι μέχρι σήμερα έχουν ενταχθεί στο σύστημα «ΑΤΛΑΣ» οι συντάξεις του ΟΓΑ, οι μεταβιβάσεις λόγω θανάτου και σύμφωνα με το σχεδιασμό του ΕΦΚΑ εντός του Νοεμβρίου αναμένεται να ενταχθούν και οι συντάξεις αναπηρίας όλων των τέως ταμείων και εντός του Δεκεμβρίου οι συντάξεις γήρατος των μισθωτών, ενώ η ένταξη των συντάξεων των μη μισθωτών θα πραγματοποιηθεί την επόμενη χρονιά.

Επιπλέον, σχεδιάζεται η ηλεκτρονική αυτοματοποίηση του πλήθους των νομοθετικών διατάξεων για τη διευκόλυνση των εισηγητών που ασχολούνται με το έργο της απονομής συντάξεων. Παράλληλα, προχωρά και ο σχεδιασμός της δημιουργίας δεκαπέντε νέων ψηφιακών υπηρεσιών του e-ΕΦΚΑ που θα δίνουν λύσεις σε ασφαλιστικά και συνταξιοδοτικά ζητήματα, καθώς και σε συστήματα παροχών προς τους πολίτες.

Στόχος είναι μέχρι το τέλος του 2021 να πραγματοποιούνται δύο εκατομμύρια ηλεκτρονικές συναλλαγές τον μήνα, έναντι ενός εκατομμυρίου τριακοσίων χιλιάδων που πραγματοποιούνται τώρα.

Για το θέμα του λογισμικού της παράλληλης ασφάλισης που αναφέρετε στην ερώτηση σας, όπως μας διαβεβαίωσε η αρμόδια διεύθυνση του ΕΦΚΑ βρίσκονται σε φάση ανάλυσης προδιαγραφών και ελέγχου των πρώτων σεναρίων και το αντίστοιχο λογισμικό έχει προγραμματιστεί να τεθεί σε παραγωγική λειτουργία πριν το τέλος του έτους.

Κύριε Μουλκιώτη, σε καμμία περίπτωση δεν ισχυρίζομαι ότι το πρόβλημα έχει λυθεί. Η πρόοδος όμως, που έχει σημειωθεί είναι πολύ μεγάλη για να περάσει απαρατήρητη. Να συνυπολογίσουμε σε όλα αυτά ότι τον τελευταίο ενάμιση χρόνο ο ΕΦΚΑ πέρα από τις ιδιαίτερες συνθήκες που δημιούργησε η πανδημία έπρεπε ταυτόχρονα να διαχειριστεί και μία σειρά άλλων εκκρεμοτήτων, εξίσου σοβαρών, τα οποία έχρηζαν άμεσης διαχείρισης, όπως ο επανυπολογισμός συντάξεων και η χορήγηση αναδρομικών σε εκατοντάδες χιλιάδες συνταξιούχους.

Πέρασε ο χρόνος μου. Θα συνεχίσω στη δευτερολογία μου και θα σας δώσω ακριβή αριθμητικά δεδομένα των εκκρεμοτήτων.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, πράγματι δεν προέκυψε το θέμα χθες, είναι γεγονός. Όμως, η Νέα Δημοκρατία κυβερνάει από τον Ιούλιο του 2019 και μέχρι σήμερα οι εκκρεμότητες δεν έχουν καν φτάσει σε ένα επίπεδο που μπορεί να είναι ανεκτό. Δεν νομίζω να είστε -όχι εσείς προσωπικά, αλλά η Κυβέρνηση- υπερήφανοι για την κατάσταση.

Η ταλαιπωρία των πολιτών συνεχίζεται είτε το θέλετε είτε όχι. Στις 30 Σεπτεμβρίου του 2021 εκκρεμούσαν ακριβώς εκατόν πενήντα δύο χιλιάδες τετρακόσιες εβδομήντα εννέα αιτήσεις κύριας σύνταξης και εκατόν είκοσι τέσσερις χιλιάδες τετρακόσιες εξήντα μία επικουρικές. Προσθέστε, κύριε Υπουργέ, περίπου εξήντα χιλιάδες εφάπαξ και φτάνουμε στις τριακόσιες πενήντα χιλιάδες εκκρεμείς αιτήσεις συνταξιοδότησης. Αυτά τα στοιχεία είναι αναμφισβήτητα είναι και επίσημα. Δεν θέλω να τα αμφισβητήσετε. Σήμερα οι εκκρεμείς συντάξεις φθάνουν περίπου τις εκατόν εξήντα χιλιάδες και δεν ξέρουμε που θα φτάσουν μέχρι τέλος του χρόνου. Έχει χαθεί η μπάλα.

Μετά το φιάσκο του καλοκαιριού του 2020 περί της απονομής σύνταξης με το πάτημα ενός κουμπιού, επινοήθηκε η πολιτική θέση του πρότζεκτ μάνατζερ -που το αναφέρατε, κύριε Υπουργέ- για εκκρεμείς συντάξεις. Τίποτα κι αυτό. Εξελίξεις μηδέν.

Μετά την τροποποίηση διαδικασίας έκδοσης προσωρινής σύνταξης υποσχεθήκατε ότι αντί να παίρνουν τίποτα θα παίρνουν 350 ευρώ. Φιάσκο κι αυτό! Εμπαιγμός για τους συνταξιούχους. Εξηγώ γιατί το λέω. Πόσοι υποψήφιοι συνταξιούχοι παίρνουν σήμερα προσωρινή σύνταξη, κύριε Υπουργέ; Απάντηση, είκοσι τρεις χιλιάδες, πενήντα τρεις από τους εκατόν πενήντα δύο χιλιάδες τετρακόσιους εξήντα εννέα. Ποσοστό 15,1%. Επίσης, πόσοι παίρνουν προκαταβολή σύνταξης; Τα στοιχεία που έχουμε είναι είκοσι μία χιλιάδες εννιακόσιοι πενήντα δύο από τους εκατόν πενήντα δύο χιλιάδες τετρακόσιους εβδομήντα εννέα. Ποσοστό 14,3%. Δεν είναι λύση αυτή και δεν πρέπει να είστε περήφανοι ως Κυβέρνηση.

Η Κυβέρνηση της Νέας Δημοκρατίας αγνόησε τις προειδοποιήσεις μας. Εμείς είπαμε να πάρει αυτούς που απέλυσε. Υπήρχε τεχνογνωσία, γνώριζαν τα πάντα και τώρα θα είχαν τελειώσει οι διαδικασίες και θα είχαν πάει σε πολύ μεγάλο ποσοστό. Τα αγνοήσατε, τους έχετε αφήσει εκτός και προσπαθείτε να κάνετε προκοπή με πρότζεκτ μάνατζερ. Δεν γίνεται! Δεν τους επαναπροσλάβατε, τους απολύσατε.

Η Κυβέρνηση αντί να προχωρήσει στην ψηφιοποίηση του ασφαλιστικού συστήματος και να απλοποιήσει τη νομοθεσία και να βγαίνουν γρήγορα οι συντάξεις, τον Απρίλιου του 2021 με τροπολογία της τελευταίας στιγμής θεσμοθέτησε έκδοση δήθεν εξπρές συντάξεων από λογιστές και δικηγόρους. Είδατε τι έγινε στη διαδικασία των εξετάσεων στις 2 Νοεμβρίου. Χίλιοι διακόσιοι οικονομολόγοι και δικηγόροι, φιάσκο. Επαναλήφθηκε η διαδικασία, έπεσε το σύστημα. Χίλιοι διακόσιοι. Συμμετείχαν πεντακόσιοι σαράντα επτά, πιστοποιήθηκαν μόλις εκατόν εβδομήντα εννέα. Τι έγινε, κύριε Υπουργέ; Το είπατε προηγουμένως. Αντιλαμβάνεστε πως έτσι δεν λύνεται το πρόβλημα. Απέτυχαν οι πρότζεκτ μάνατζερς. Απέτυχε το σύστημα για τους λογιστές και τους δικηγόρους. Απέτυχε. Γι’ αυτό ρωτάμε αν θα προσλάβετε κόσμο.

Που είναι η ψηφιακή σύνταξη που υποσχόταν η Νέα Δημοκρατία; Γιατί τη σταματήσετε; Γιατί; Δεν υπάρχει ενιαία αντίληψη της Κυβέρνησης; Θυμάμαι πήγε ο κύριος Πρωθυπουργός και εγκαινίασε το σύστημα. Τι έγινε; Θυμάστε; Τι είχε πει τότε; Ότι βγαίνουν οι συντάξεις αμέσως. Τίποτα. Δυόμισι χρόνια τώρα, γινόταν μόνο άμεση έκδοσης συντάξεων λόγω θανάτου συνταξιούχων και αγροτών με μοναδικό φορέα τον ΟΓΑ. Τίποτα άλλο. Φαίνεται όμως, ότι ο κ. Βρούτσης έφυγε από την Κυβέρνηση και ξεχάστηκε η πολιτική του. Τελείωσε.

Όμως οι συνταξιούχοι περιμένουν. Πού είναι αυτή η ψηφιακή σύνταξη; Δεν υπάρχει, κύριε Υπουργέ!

Και το δεύτερο ερώτημα, για να καταλήξω. Κύριε Πρόεδρε, με συγχωρείτε, μισό λεπτό. Έχετε απαντήσει, πράγματι, κι άλλες φορές για τη διαδικασία του λογισμικού κ.λπ.. Όμως, ξέρετε, θα σας επισημάνω ότι και τον Γενάρη του 2020 και στις 8-2-2021 πάλι–και θα τα καταθέσω για τα Πρακτικά- έχετε πει τα ίδια πράγματα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μουλκιώτη, ευχαριστώ.

**ΓΕΩΡΓΙΟΣ ΜΟΥΛΚΙΩΤΗΣ:** Τελειώνω, κύριε Πρόεδρε, αλλά είναι τέτοιο το ζήτημα.

Έχετε πει τα ίδια πράγματα, κύριε Υπουργέ. Δυστυχώς παραμένει ακόμα έτσι το θέμα της διαδικασίας αυτής γι’ αυτό το λογισμικό. Τόσο δύσκολο είναι; Πέστε ότι είναι τόσο δύσκολο. Θεωρώ, όμως, ότι το πρόβλημα που παραλάβατε συνεχίζεται στα ίδια. Δεν επιταχύνεται η διαδικασία. Γίνονται τέτοια πειράματα με πρότζεκτ μάνατζερς κ.λπ., αλλά η ουσία παραμένει έτσι όπως ήταν. Ταλαιπωρούνται οι συνταξιούχοι. Δυστυχώς, κύριε Υπουργέ, κρούουμε τον κώδωνα του κινδύνου. Οι συνταξιούχοι είναι χωρίς σύνταξη σε μια πολύ δυσμενή συγκυρία και σε ένα πολύ δυσμενές οικονομικό περιβάλλον.

Κύριε Πρόεδρε, ευχαριστώ πολύ.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αγαπητέ, κύριε Μουλκιώτη, αντιλαμβάνομαι πολύ καλά ότι οι πολίτες έχουν κάθε λόγο να είναι δυσαρεστημένοι με τις καθυστερήσεις και γι’ αυτό η αποτελεσματική αντιμετώπισή τους αποτελεί προτεραιότητα για την Κυβέρνηση.

Όμως, αντίθετα από αυτά τα οποία λέτε, οι προσπάθειες οι οποίες καταβάλλονται όλο αυτό το διάστημα -για τις οποίες αναφέρθηκα στην πρωτολογία μου- έχουν ήδη αρχίσει να φέρνουν αποτελέσματα. Σταδιακά ο μηνιαίος αριθμός απονομών κυρίων συντάξεων αυξήθηκε από τις δέκα χιλιάδες που ήταν το 2019 και έχει ήδη πλησιάσει και ελπίζουμε ότι αυτόn το μήνα θα ξεπεράσει τις είκοσι χιλιάδες συντάξεις και ελπίζουμε ότι μέχρι το τέλος της χρονιάς αυτό το νούμερο θα έχει πλησιάσει τις τριάντα χιλιάδες απονομές συντάξεων τον μήνα.

Θα ήθελα να πω δύο πράγματα. Το ένα είναι γιατί τονίζω τις κύριες συντάξεις. Γιατί γνωρίζετε πολύ καλά ότι για να απονεμηθεί η επικουρική ή το εφάπαξ –στα εφάπαξ είναι σχετικά γρήγοροι οι ρυθμοί- πρέπει να απονεμηθεί η κύρια σύνταξη. Το δεύτερο είναι το ότι ο μοναδικός πραγματικά συγκρίσιμος αριθμός διαχρονικά είναι αυτός των απονομών συντάξεων και θα εξηγήσω σε λίγο γιατί.

Τώρα, σαν αποτέλεσμα της προόδου που ανέφερα προηγουμένως και παρά το ότι τους τελευταίους μήνες έχουμε, πράγματι, αυξημένο αριθμό αιτήσεων συνταξιοδότησης, ο αριθμός των κυρίων εκκρεμών συντάξεων, δηλαδή εκτός από εκείνες οι οποίες είναι οι διεθνείς και των ανελαστικών, δηλαδή αυτών που βρίσκονται σε δικαστική εκκρεμότητα, έχει μειωθεί από σχεδόν εκατόν εβδομήντα χιλιάδες που ήταν το καλοκαίρι του 2019, συμπεριλαμβανομένων και αυτών που ανακαλύπτονται ακόμα και σήμερα «ξεχασμένες» σε ντουλάπες, συρτάρια και σάκους, χωρίς καταχώρηση και χωρίς αριθμό πρωτοκόλλου, σε λίγο πάνω από εκατόν είκοσι χιλιάδες σήμερα. Δηλαδή έχουμε μία μείωση στο στοκ των εκκρεμών συντάξεων κατά περίπου σαράντα πέντε με πενήντα χιλιάδες.

Να επισημάνω, επίσης, ότι από τις εκκρεμείς συντάξεις περίπου ενενήντα χιλιάδες είναι εκείνες οι οποίες βρίσκονται σε υπερημερία, ενώ οι υπόλοιπες έχουν καθυστέρηση μικρότερη από τρεις μήνες.

Σε ορισμένα πρώην ταμεία η αποκλιμάκωση είναι πραγματικά θεαματική. Στο πρώην ΤΣΑΥ μέσα σε ενάμιση χρόνο εκκαθαρίστηκε πάνω από το 95% των περίπου τριών χιλιάδων εκκρεμών συντάξεων για το διάστημα 2016 έως 2020. Στο πρώην ΤΑΝ οι εκκρεμείς συντάξεις ανέρχονταν σε σχεδόν δυόμισι χιλιάδες, ενώ σήμερα δεν ξεπερνούν τις επτακόσιες. Στο πρώην ΤΣΜΕΔΕ ενώ το 2019 εκδίδονται λιγότερο από εκατό συντάξεις τον μήνα, σήμερα ο μέσος όρος αποφάσεων είναι στις διακόσιες πενήντα. Στο ΝΑΤ η μέση μηνιαία ωρίμανση τους τελευταίους μήνες είναι τετρακόσιες δέκα συνταξιοδοτικές υποθέσεις τον μήνα, ενώ την προηγούμενη τριετία δεν ξεπερνούσε τις εκατόν ενενήντα υποθέσεις τον μήνα. Έτσι, ενώ το 2017 οι εκκρεμείς συντάξεις προς απονομή ήταν περίπου τεσσερισήμισι χιλιάδες, σήμερα έχουν μειωθεί κατά 56%.

Τώρα, σε σχέση με το ερώτημά σας για το θέμα του προσωπικού του ΕΦΚΑ, όπως μας πληροφορεί η διοίκηση του φορέα έχουν ήδη προβεί σε ανακατανομή του ανθρώπινου δυναμικού στο πλαίσιο της υλοποίησης του νέου οργανογράμματος. Παράλληλα, έχει υλοποιηθεί η πρόσληψη εκατόν ογδόντα έξι μονίμων υπαλλήλων. Σε σχέση με τους συνταξιούχους πρώην υπαλλήλους που έχουν κληθεί να συμμετέχουν στο πρότζεκτ της επιτάχυνσης της απονομής συντάξεων τριάντα άτομα θα αναλάβουν εντός των ημερών.

Επίσης, έχει δρομολογηθεί η πρόσληψη εκατό αποφοίτων τριτοβάθμιας εκπαίδευσης, κυρίως οικονομικών σχολών, για διάρκεια δεκατεσσάρων μηνών που θα απασχοληθούν αποκλειστικά με την απονομή συντάξεων. Τον Ιούνιο του 2021, εγκρίθηκε η υπαγωγή των δικαιούχων στο πρόγραμμα επιχορήγησης του ΟΑΕΔ για την απασχόληση οκτώμισι χιλιάδων μακροχρόνια ανέργων ηλικίας πενήντα πέντε ως εξήντα επτά ετών προκειμένου να προβεί στην πρόσληψη τριάντα ατόμων. Και αυτοί οι εργαζόμενοι θα απασχοληθούν στα τμήματα συντάξεων. Συνεπώς, και στο επίπεδο του ανθρώπινου δυναμικού έχουν ληφθεί μια σειρά από μέτρα προκειμένου να ενισχυθεί ο ΕΦΚΑ με αποτελεσματικό τρόπο.

Στόχος μας είναι το πρώτο εξάμηνο του νέου έτους ο αριθμός των εκκρεμών συντάξεων να έχει μειωθεί θεαματικά. Η δέσμευση που έχουμε αναλάβει αρχίζει να υλοποιείται και θα ήθελα να διαβεβαιώσω τους πολίτες από το Βήμα της Βουλής ότι θα κάνουμε κάθε δυνατή προσπάθεια για την επίτευξη αυτού του στόχου.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Προχωρούμε στην έκτη με αριθμό 158/8-11-2021 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτηπρος τον ΥπουργόΕργασίας και Κοινωνικών Υποθέσεων, με θέμα: «Κραυγή αγωνίας των εργαζομένων της «ΛΑΡΚΟ»».

Και σε αυτή θα απαντήσει ο κ. Τσακλόγλου.

Ορίστε, κύριε Μουλκιώτη, έχετε τον λόγο και παρακαλώ τώρα να τηρηθεί ο χρόνος.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, νομίζω ότι τον τηρούμε με ευλάβεια.

Κύριε Υπουργέ, εγώ περίμενα σήμερα τον κ. Χατζηδάκη να έρθει εδώ. Αναλάβατε εσείς την ευθύνη για αυτό το συγκεκριμένο θέμα, γιατί δεν είναι ασφαλιστικό αμιγώς.

Η «ΛΑΡΚΟ» αποτελεί -το ξέρετε- μια εμβληματική επιχείρηση για την εθνική οικονομία. Είναι μία μοναδική επιχείρηση στην Ευρωπαϊκή Ένωση που παράγει δικά της μεταλλεύματα, έχοντας ενσωματωμένη τεχνογνωσία χιλίων διακοσίων εργαζομένων που απασχολούνται εκεί. Ωστόσο η «ΛΑΡΚΟ» είναι σε καθεστώς ειδικής διαχείρισης. Το ξέρετε. Έχει χρηματοδοτηθεί άμεσα και έμμεσα με πάνω από 100 εκατομμύρια ευρώ για πρώτη φορά στην ιστορία της από τον κρατικό προϋπολογισμό και έχει εισπράξει άλλα 140 εκατομμύρια από τις πωλήσεις της παραγωγής.

Οι εγκαταστάσεις του εργοστασίου και τα μεταλλεία είναι σταματημένες, είναι σε μη λειτουργική κατάσταση, είναι εγκαταλειμμένες και πλήρως απαξιωμένες. Ακόμα σας πληροφορώ ότι το 20% που υπολειτουργεί σήμερα, είναι άκρως επικίνδυνο και το ανέχεται αυτό το ελληνικό δημόσιο, η πολιτεία το ανέχεται, το κράτος το ανέχεται, το Υπουργείου Εργασίας το ανέχεται. Αυτή η κατάσταση είναι κίνδυνος και για την ασφάλεια των εργαζομένων. Επίσης με πρόσφατα δημοσιεύματα ο διαγωνισμός αντιμετωπίζει προβλήματα και λόγω περιβαλλοντικών εκκρεμοτήτων. Θα προχωρήσει δε -πήρε μια παράταση- η όλη διαδικασία της ειδικής διαχείρισης μέχρι τον Ιανουάριο.

Οι τιμές όμως του νικελίου στη διεθνή αγορά είναι οι υψηλότερες της τελευταίας δεκαετίας. Και με αυτές τις τιμές η «ΛΑΡΚΟ», κύριε Υπουργέ, θα μπορούσε και να επισκευαστεί και να εκσυγχρονιστεί και να παράγει και να πουλήσει πάρα, πάρα πολύ ακριβά και να διατηρήσει τις θέσεις εργασίας. Η πολιτική όμως επιλογή της Κυβέρνησης είναι να μην παράγει η «ΛΑΡΚΟ», την έχει οδηγήσει στην απαξίωση. Και επίσης εν πλήρει γνώση της Κυβέρνησης –και αυτό σας το επισημαίνω κύριε Υπουργέ- και του διορισθέντος εκκαθαριστή τι συμβαίνει; Υπάρχει απώλεια πέρα από τα δύο τελευταία χρόνια που ξεπερνά το μισό δις ενώ έχει υποχρέωση εκ του νόμου ο ειδικός διαχειριστής να κάνει τη μεγιστοποίηση του οφέλους της αξίας και του τιμήματος αξίας της «ΛΑΡΚΟ». Και ενώ με αυτή τη λογική τέτοια ευθύνη έχει, δεν κάνει τίποτα. Αυτό νομίζω ότι υποκρύπτει πολλά θέματα, αλλά ίσως και να αξίζει να υπάρχει δικαστική διερεύνηση.

Μέχρι τώρα όλα έχουν γίνει και δεν έχουν διασφαλιστεί οι θέσεις εργασίας των εργαζομένων. Ερωτάμε λοιπόν: Ποιος είναι ο σχεδιασμός της Κυβέρνησης και η πορεία υλοποίησης για τη διασφάλιση των θέσεων εργασίας και των εργασιακών δικαιωμάτων όλων όσων απασχολούνται στη «ΛΑΡΚΟ»; Και πώς σκοπεύετε να διευθετήσετε το ζήτημα των μη αποζημιωθέντων συνταξιούχων της «ΛΑΡΚΟ»; Και ποιος είναι ο σχεδιασμός της Κυβέρνησης για τη διαμόρφωση ολοκληρωμένου πλαισίου για παραγωγική ανάταση και ανάπτυξη της «ΛΑΡΚΟ’ για τη συνέχιση της λειτουργίας της σύμφωνα με τις δυνατότητες και με τη συγκεκριμένη συγκυρία όπως είναι; Υπάρχει;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μουλκιώτη.

Τον λόγο έχει ο κύριος Υπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Μουλκιώτη, με την ερώτησή σας μου δίνετε την ευκαιρία να αναφερθώ σε μια, πράγματι, εμβληματική -όπως αναφέρετε και εσείς στην ερώτησή σας- βιομηχανία για τον παραγωγικό ιστό και το σύνολο της ελληνικής οικονομίας. Η «ΛΑΡΚΟ» όντως υπήρξε η μεγαλύτερη επιχείρηση παραγωγής σιδηρονικελίου στην Ευρώπη και μια από τις πέντε μεγαλύτερες διεθνώς. Δυστυχώς αυτά ανήκουν στο παρελθόν.

Παρά τα όποια πλεονεκτήματά της η «ΛΑΡΚΟ» βρίσκεται σε δεινή οικονομική κατάσταση όχι σήμερα αλλά τα τελευταία τριάντα πέντε χρόνια. Αυτό έχει ιδιαίτερα αρνητικές συνέπειες για τους μετόχους της, δηλαδή, το ΤΑΙΠΕΔ, την Εθνική Τράπεζα της Ελλάδας και τη ΔΕΗ, για τους εργαζόμενους, για τους προμηθευτές της, για το περιβάλλον, για τις τοπικές κοινωνίες.

Σύμφωνα με τα διαθέσιμα οικονομικά στοιχεία το χρέος της εταιρείας διογκώνεται συνεχώς μήνα με το μήνα, ενώ το μεγαλύτερο μέρος των χρεών της σχεδόν το 80% ή 363 εκατομμύρια το τέλος Φεβρουαρίου του 2020 αφορά οφειλές προς την ΔΕΗ, καθιστώντας την εταιρεία το μεγαλύτερο οφειλέτη της ΔΕΗ. Παράλληλα υπάρχει και τελεσίδικη καταδικαστική απόφαση από το δικαστήριο της Ευρωπαϊκής Ένωσης για παράνομες κρατικές ενισχύσεις οι οποίες έχουν δοθεί στη «ΛΑΡΚΟ» από το δημόσιο κατά παράβαση των κανόνων του ανταγωνισμού. Το ύψος αυτών των ενισχύσεων ανέρχεται σε 135 εκατομμύρια ευρώ. Υπάρχουν και περιβαλλοντικά πρόστιμα ύψους 50 εκατομμυρίων ευρώ τα οποία έχουν επιβληθεί στην επιχείρηση για θέματα μόλυνσης του Ευβοϊκού κόλπου.

Στα παραπάνω θα πρέπει να προστεθεί και το γεγονός πως στην εταιρεία δεν έγιναν καθόλου επενδύσεις εδώ και αρκετά χρόνια με αποτέλεσμα τη σταδιακή υποβάθμιση των εγκαταστάσεων και του μηχανολογικού της εξοπλισμού.

Συνέπεια όλων αυτών και φυσικά του μη αποτελεσματικού μοντέλου διοίκησης και λειτουργίας της επιχείρησης είναι η εταιρεία να παράγει με πάρα πολύ υψηλό κόστος, το οποίο είναι αδύνατον να καλυφθεί ακόμα και με τις υψηλές τιμές νικελίου που αναφέρετε στην ερώτηση σας.

Μέσα σ’ αυτό το ασφυκτικό πλαίσιο η Κυβέρνηση έθεσε ως πρωταρχικό στόχο την εξεύρεση λύσης, ώστε να συνεχίσει τη λειτουργία της η σημαντική αυτή μεταλλευτική επιχείρηση και φυσικά να διασωθούν όσο το δυνατόν περισσότερες θέσεις εργασίας. Αυτός είναι ο λόγος για τον οποίο επιλέξαμε τη διαδικασία της ειδικής διαχείρισης, όπως αποφασίστηκε από τη Βουλή με το ν.4664/2020, δηλαδή τη δημιουργία κατάλληλων συνθηκών για την ομαλή και με διαφάνεια μεταβίβασης των ενεργητικών στοιχείων της εταιρείας σε ιδιώτη επενδυτή –επαναλαμβάνω- εν λειτουργία. Το εγχείρημα δεν είναι καθόλου εύκολο, αν λάβει κάποιος υπ’ όψιν τα παραπάνω οικονομικά στοιχεία αλλά και την περίπλοκη νομική κατάσταση που διέπει την εταιρεία. Θεωρούμε, όμως, ότι ο μόνος τρόπος, για να διασφαλιστούν οι θέσεις εργασίας και τα δικαιώματα των εργαζομένων είναι η προπτωχευτική διαδικασία, όπως την περιέγραψα. Έτσι μπορούν να διασωθούν θέσεις εργασίας και να αποσοβηθούν οι σοβαρές συνέπειες που οπωσδήποτε θα υπήρχαν στις τοπικές κοινωνίες, εάν οι θέσεις αυτές χάνονταν.

Για την προστασία, λοιπόν, των θέσεων εργασίας τα αρμόδια Υπουργεία και η ειδική διαχείριση μέχρι σήμερα ενεργούν με τέτοιον τρόπο, ώστε να σωθούν θέσεις εργασίας, παρά το γεγονός ότι οι συμβάσεις εργασίας δεν αποτελούν αντικείμενο μεταβίβασης προς τον όποιο επενδυτή προκύψει από τη διαγωνιστική διαδικασία. Στην κατεύθυνση αυτή έχουν γίνει αρκετές συναντήσεις μεταξύ των εκπροσώπων των εργαζομένων, του ειδικού διαχειριστή αλλά και των αρμόδιων Υπουργείων, μεταξύ αυτών και του Υπουργείου Εργασίας και Κοινωνικών Υποθέσεων.

Αντιλαμβάνεστε, λοιπόν, κύριε Μουλκιώτη, ότι ένας από τους πυλώνες, κρίσιμος για την Κυβέρνησή μας, της όλης διαδικασίας ειδικής διαχείρισης είναι η διάσωση θέσεων εργασίας, αφού φυσικά ευοδωθεί η διαγωνιστική διαδικασία εκποίησης των ενεργητικών στοιχείων της εταιρείας και μεταβιβαστούν σε ιδιώτη επενδυτή και η εταιρεία επανέλθει σε βιώσιμη τροχιά. Σύμφωνα μάλιστα με την τροπολογία που κατατέθηκε τον Φεβρουάριο του 2020, από την Κυβέρνηση έχει δοθεί μέχρι σήμερα επιχορήγηση ύψους 52 εκατομμυρίων ευρώ που αφορά το κόστος λειτουργίας της επιχείρησης κατά την περίοδο της ειδικής διαχείρισης ακριβώς γι’ αυτόν τον λόγο, για να αποφευχθεί η άτακτη χρεοκοπία της, δηλαδή η πτώχευση της.

Θα συνεχίσω στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μουλκιώτη, έχετε τον λόγο για τη δευτερολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, αναφερθήκατε σε ένα ιστορικό το οποίο έχει πει και ο κ. Χατζηδάκης και έγινε όλο αυτό το ιστορικό που είπατε σήμερα η αιτιολογία, για να μπει στην ειδική διαχείριση η «ΛΑΡΚΟ». Όμως, δεν είναι τα πράγματα όπως δραματικά τα παρουσίασε. Η καθημερινότητα τα περιγράφει όλα. Το μετάλλευμα σήμερα έχει την υψηλότερη τιμή στην τελευταία δεκαετία και όλοι εμείς καθόμαστε και την κοιτάμε και την απαξιώνουμε, σαν κυβερνητική πολιτική εννοώ. Την απαξιώνουμε και καθόμαστε και την κοιτάμε, γιατί έχουμε στόχο να τη δώσουμε, σώνει και καλά. Ε, δεν μπορούν να πάνε όλα στον ιδιώτη! Ο δημόσιος πλούτος, η δημόσια περιουσία δεν μπορεί να πάει στον ιδιώτη.

Κύριε Υπουργέ, δεν είναι μόνο τα χρήματα αυτά που είπατε. Έχει άμεσα ή και έμμεσα ακόμα χρηματοδοτηθεί η «ΛΑΡΚΟ» με 100 εκατομμύρια ευρώ για πρώτη φορά στην ιστορία της και επίσης, άλλα 140 εκατομμύρια έχει εισπράξει από την πώληση της παραγωγής. Αυτό το διάστημα οι τιμές του νικελίου είναι στο μεγαλύτερο μέρος οι πιο υψηλές τιμές και τις κοιτάμε και σφυρίζει αδιάφορα η Κυβέρνηση. Αυτό είναι προκλητικό. Υπάρχει απώλεια εσόδων από τη χαμένη παραγωγή των δύο τελευταίων ετών. Ξέρετε πόσο υπολογίζεται; Μισό δις! Το λένε οι εργαζόμενοι, το λένε οι ειδικοί, το λένε οι πάντες και δεν μιλάει κανένας από την Κυβέρνηση.

Η Κυβέρνηση χρηματοδότησε τη «ΛΑΡΚΟ», για να μεγιστοποιήσει –ακούσατε, το είπα και προηγουμένως- το τίμημα πώλησης προς όφελος του δημοσίου συμφέροντος. Στην ουσία τι κάνει; Την απαξιώνει. Όταν δεν λειτουργεί η «ΛΑΡΚΟ», όταν κάτω από το 20% της παραγωγικής δραστηριότητας υφίσταται αυτή τη στιγμή και δεν λειτουργεί, δίνει επομένως πόντους στο να υπάρξει βελτιστοποίηση του τιμήματος; Όχι, απαξίωση. Άρα, λοιπόν, τι κάνει; Αντιτίθεται στο νόμο.

Γι’ αυτό είπα, κύριε Πρόεδρε, ότι είναι ζητήματα τα οποία η Κυβέρνηση τα γνωρίζει, η διοίκηση τα γνωρίζει και πρέπει να τύχουν και δικαστικής διερεύνησης. Δεν μπορεί να απαξιώνεται έτσι και ο νόμος να την υποχρεώνει να έχει βέλτιστη λειτουργία, για να υπάρχει μεγαλύτερη πρακτική προς τα πάνω, να γίνεται αύξηση του τιμήματος. Εσείς ως πολύπειρος δικαστής αντιλαμβάνεστε πώς το λέμε. Ο νόμος λέει αυτά και εδώ έχουμε διαφορετικά και δεν μιλάει κανένας. Αυτό είναι προκλητικό, κύριε Πρόεδρε.

Είναι χαρακτηριστικό, επίσης, ότι και όσον αφορά τα παλιοσίδερα που ήρθαν από τη «ΛΑΡΚΟ» στον παλιατζή, η σημερινή αξία τους είναι πάνω από 150 εκατομμύρια ευρώ. Μόνο το βουνό σκόνης –ακούσατε, κύριε Πρόεδρε- που υπάρχει στο εργοστάσιο της Λάρυμνας περιέχει τριάντα πέντε χιλιάδες τόνους νικελίου, δηλαδή άμεσα περίπου 700 εκατομμύρια ευρώ. Είναι πραγματικότητα αυτή. Θα δοθεί η σκόνη τζάμπα στον οποιοδήποτε επενδυτή, που είναι δημόσια περιουσία, είναι δική μας περιουσία. Ε, δεν μπορούμε να το ανεχθούμε αυτό! Και η Κυβέρνηση δεν μιλά καθόλου.

Κύριε Υπουργέ, απαντήστε. Δεν είπατε τίποτα για τις θέσεις εργασίας. Δεν πάνε μαζί, δεν μεταβιβάζονται. Αλήθεια; Και ποια είναι η πρόνοια του Υπουργείου;

Πώς προβλέπονται αυτές οι θέσεις εργασίας; Είναι χίλιοι διακόσιοι εργαζόμενοι, χίλιες διακόσιες οικογένειες. Τι θα κάνουμε με αυτούς τους ανθρώπους; Πώς το κρίνει αυτό η Κυβέρνηση, δεν πρέπει να διασφαλιστούν κάπως; Πώς θα ζήσουν; Διότι βρίσκονται σε μια δύσκολη, δυσχερή κατάσταση. Εγώ προσωπικά θεωρώ ότι το αντιλαμβάνεσθε, αλλά η πολιτεία, η Κυβέρνηση, δεν πρέπει να πάρει μια ξεκάθαρη θέση και να πει ότι αυτό θα κάνουμε σήμερα; Πώς θα γίνει;

Η λύση, πάντως, με αυτό το νομοθέτημα που είπατε τον Φλεβάρη μήνα, με την πώληση περιουσιακών στοιχείων της «ΛΑΡΚΟ» και την απόλυση των εργαζομένων, δεν νομίζω ότι είναι λύση. Είναι λύση αυτή; Είναι λύση να απολυθούν οι εργαζόμενοι; Αλήθεια τώρα; Σοβαρά μιλάμε; Είναι λύση αυτή σε μια τέτοια συγκυρία και το αποδεχόμαστε;

Δυόμισι χρόνια, λοιπόν, πλήρους απαξίωσης και αποψίλωσης κάθε παραγωγικής δραστηριότητας. Καμμία εξέλιξη για τους εργαζόμενους. Η μόνη πρόληψη και μέριμνα είναι η ευχή στον νέο ιδιοκτήτη «άντε να δούμε τι θα γίνει, μήπως και σας προσλάβουμε». Ε, δεν είναι λύση αυτή, δεν μπορούμε να το δεχθούμε.

Τι λέμε, λοιπόν, για την επόμενη μέρα; Τι λέει η Κυβέρνηση για τους εργαζόμενους για την επόμενη μέρα; Αυτό ρωτούν οι εργαζόμενοι. Τι θα κάνουμε εμείς -λένε- την επόμενη μέρα με την ανεργία που θα επακολουθήσει αύριο; Πώς οι εργαζόμενοι του σήμερα θα αντιμετωπίσουν το αύριο; Πώς θα ζήσουν τις οικογένειές τους; Πώς θα σπουδάσουν τα παιδιά τους; Τι θα κάνουν εν πάση περιπτώσει; Πρέπει να το δούμε. Η Κυβέρνηση δεν το βλέπει αυτό, το πώς θα πορευτούν αυτοί οι άνθρωποι σε μια τέτοια οικονομική συγκυρία, έχοντας χάσει τη δουλειά τους.

Καταλήγω με το εξής: Ζητάμε, κύριε Υπουργέ, να εξειδικεύσετε και να πείτε «αυτή είναι η άποψη της Κυβέρνησης για σας τους εργαζόμενους». Είναι μείζονος σπουδαιότητας το ζήτημα. Δεν είναι λόγια, ούτε το λέω ρητορικά, το αντιλαμβάνεστε. Αυτοί οι άνθρωποι ζουν στην αγωνία. Ενώ θέλουν να δουλέψουν και να παράγουν και υπάρχει τεράστιος πλούτος, κάθεται και τους κοιτάει η Κυβέρνηση και ο Υπουργός μιλάει για απαξίωση της εταιρείας ή οτιδήποτε άλλο και ότι για όλα φταίνε οι εργαζόμενοι. Ε, δεν είναι έτσι.

Πρέπει να τους προσέξουμε τους εργαζόμενους. Πρέπει αυτό το έμψυχο υλικό, το πιο αξιόλογο υλικό, το μοναδικό να το βοηθήσουμε και να λάβουμε πρόνοια. Αυτή είναι η κατάσταση που πρέπει να δείτε και παρακαλώ πολύ να απαντήσει η Κυβέρνηση, κύριε Υπουργέ. Συγκεκριμένα, όμως, να πείτε «θα κάνουμε αυτά για τους εργαζόμενους».

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Μουλκιώτη.

Ο κ. Υπουργός έχει τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Μουλκιώτη, έχουμε τις υψηλότερες τιμές της δεκαετίας, αλλά παρ’ όλα αυτά παράγουμε με ζημία. Αυτός ακριβώς είναι ο λόγος για τον οποίο χρειαζόμαστε έναν στιβαρό επενδυτή που να ξαναβάλει την εταιρεία σε κερδοφορία μετά την υλοποίηση των κατάλληλων επενδύσεων.

Όπως είπα και προηγουμένως, πρώτιστο μέλημά μας είναι η διάσωση θέσεων εργασίας. Ωστόσο, αυτό δεν μπορεί να γίνει αν η εταιρεία δεν συνεχίσει τη λειτουργία της μετά το πέρας της έκτακτης αυτής περιόδου της ειδικής διαχείρισης.

Εάν η «ΛΑΡΚΟ» κήρυττε πτώχευση, τότε οι θέσεις εργασίας και κάθε δικαίωμα των εργαζομένων θα χανόταν. Με την προ -πτωχευτική διαδικασία της ειδικής διαχείρισης, όμως δεν συμβαίνει κάτι τέτοιο. Αντίθετα, ρευστοποιείται η περιουσία της εταιρείας μέσω ενός ή περισσοτέρων πλειοδοτικών διαγωνισμών, ώστε να ικανοποιηθούν οι πιστωτές της, με το ελληνικό δημόσιο να βρίσκεται σε πλεονεκτική θέση, καθώς θα πρέπει να ανακτηθούν οι υπό κρίση παράνομες ενισχύσεις.

Η ειδική διαχείριση της «ΛΑΡΚΟ» αναλαμβάνει κάθε αναγκαίο μέτρο για την αδιάλειπτη συνέχιση της λειτουργίας της εταιρείας και την παραγωγή και εξόρυξη μεταλλεύματος, διατηρώντας το μεγαλύτερο μέρος των υφισταμένων -δηλαδή, πριν η εταιρεία τεθεί σε ειδική διαχείριση- προμηθευτών, εργολάβων και μεταφορών και συνεχίζοντας απρόσκοπτα τις παραδώσεις και εξαγωγές νικελίου.

Παράλληλα, η εκποίηση των περιουσιακών στοιχείων της εταιρείας γίνεται με γνώμονα τη συνέχιση της κύριας λειτουργίας της, δηλαδή, της μεταλλευτικής και μεταλλουργικής δραστηριότητάς της.

Με βάση το σχέδιο, εκποίησης της περιουσίας της «ΛΑΡΚΟ», ο νέος επενδυτής που θα αναλάβει την εταιρεία, θα καταθέσει βιώσιμο επιχειρηματικό σχέδιο ανάπτυξης, με σκοπό -όπως είπα και στην πρωτολογία μου- η εταιρεία να μπει σε βιώσιμη τροχιά.

Κύριε Μουλκιώτη, στο σημείο αυτό και πριν κλείσω, θα ήθελα να αναφερθώ και σε κάτι το οποίο θα πρέπει να έχουμε κατά νου όλοι όσοι ασχολούμαστε με την υπόθεση της «ΛΑΡΚΟ».

Αναφέρθηκα στην αρχή της τοποθέτησής μου στο ζήτημα των προστίμων που ταλαιπωρούν την εταιρεία. Τα πρόστιμα αυτά αφορούν είτε παράνομες ενισχύσεις είτε μόλυνση του περιβάλλοντος και καταμαρτυρούν το πολυδιάστατο του προβλήματος της «ΛΑΡΚΟ».

Ο βασικός λόγος για τον οποίο η εταιρεία βρίσκεται στη σημερινή κατάσταση είναι, ακριβώς, αυτή η συνθετότητα των προβλημάτων της. Τα προβλήματα δεν απασχολούν, μόνο, το Υπουργείο Εργασίας, αλλά και άλλα συναρμόδια Υπουργεία, τόσο το Υπουργείο Οικονομικών όσο και το Υπουργείο Περιβάλλοντος και Ενέργειας. Και για να πετύχουμε τον στόχο της διάσωσης θέσεων εργασίας, απαραίτητη προϋπόθεση είναι να βρεθεί αξιόπιστος και σοβαρός επενδυτής και μέχρι τότε η εταιρεία να μείνει σε λειτουργία, έστω και υπό καθεστώς ειδικής διαχείρισης.

Στόχος της Κυβέρνησης είναι να σωθούν όσο το δυνατόν περισσότερες θέσεις εργασίας και να δημιουργηθεί η προοπτική για ένα καλύτερο αύριο για τη «ΛΑΡΚΟ», αλλά και για τις τοπικές κοινωνίες που επηρεάζονται από τη λειτουργία της. Η προοπτική αυτή θα πρέπει να δοθεί εντός ενός πλαισίου συγκεκριμένου και διαμορφωμένου από τις αποφάσεις της Ευρωπαϊκής Επιτροπής και του Δικαστηρίου της Ευρωπαϊκής Ένωσης.

Η λύση του προβλήματος της «ΛΑΡΚΟ» πρέπει να είναι νομικά στέρεη, σύγχρονη, συμβατή με την ευρωπαϊκή νομοθεσία και τους όρους λειτουργίας της αγοράς, αλλά και δίκαιη, για την ίδια την επιχείρηση, τους μετόχους, τους πιστωτές και φυσικά, πάνω απ’ όλα τους εργαζόμενους.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Κυρίες και κύριοι συνάδελφοι, σας γνωρίζω ότι η με αριθμό 149/3-11-2021 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ δεν θα συζητηθεί, λόγω κωλύματος του Βουλευτή.

Επίσης, δεν θα συζητηθούν, κατόπιν συνεννοήσεως επερωτώντων συναδέλφων και Υπουργών, οι εξής επίκαιρες ερωτήσεις: Η με αριθμό 146/2-11-2021, η με αριθμό 152/5-11-2021, η με αριθμό 148/3-11-2021, η με αριθμό 160/8-11-2021, η με αριθμό 142/1-11-2021, η με αριθμό 147/2-11-2021, η με αριθμό 145/2-11-2021, η με αριθμό 153/5-11-2021 και η με αριθμό 166/8-11-2021.

Προχωρούμε στην τρίτη με αριθμό 159/8-11-2021 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υποδομών και Μεταφορών με θέμα: «Αποκατάσταση των ζημιών που προκάλεσε ο «Ιανός\» στην Καρδίτσα και αντιπλημμυρική προστασία της περιοχής».

Στην ερώτηση θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Πρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Βρισκόμαστε πλέον, κύριε Υπουργέ, στον δεύτερο χρόνο από τις καταστροφικές πλημμύρες του «Ιανού» στην Καρδίτσα και καμμία διαδικασία αποκατάστασης των μεγάλων αυτών καταστροφών που προκλήθηκαν δεν έχει ξεκινήσει.

Ενδεικτικά σας αναφέρω τις εξής: Στις κοινότητες Ρούσσου, Αμπελικού και Καλλιθήρου Καρδίτσας καταστράφηκαν χωράφια, σπίτια, γέφυρες, λόγω της υπερχείλισης του γνωστού ρέματος στην περιοχή Καράμπαλη, που για δεκαετίες, ειρήσθω εν παρόδω, ήταν ακαθάριστο, και παράλληλα υπήρξε μια πλήρης κατάρρευση της γέφυρας που συνδέει την Κοινότητα Αμπελικού με την Καρδίτσα, με αποτέλεσμα οι κάτοικοι του χωριού Αμπελικού να χρησιμοποιούν μια μικρή γέφυρα στα όρια του χωριού με το χωριό Καλλίθηρο, η οποία και αυτή έχει υποστεί ζημιές και κινδυνεύει με κατάρρευση το οδόστρωμά της.

Επίσης, στα Αγραφιώτικα χωριά, Αμάραντος, Σαραντάπορο, Νεράιδα, Παλαιοζωγλόπι Ραχούλας της πρώην δημοτικής ενότητας Ιτάμου, καταστράφηκαν οι υδρομαστεύσεις και για αρκετό χρονικό διάστημα, ειδικά μέσα στην περίοδο του καλοκαιριού, οι κάτοικοι δεν είχαν νερό να πιουν και να χρησιμοποιήσουν. Υπήρξαν και εκεί, φυσικά, κατολισθήσεις, καταστράφηκαν δρόμοι επικοινωνίας προς την Καρδίτσα, αλλά και το εσωτερικό δίκτυο των χωριών, ενώ αποκλεισμένοι παραμένουν οι κάτοικοι του χωριού Νεράιδας από την πρόσβαση στο γειτονικό χωριό, λόγω κατάρρευση των πεζογεφυρών αλλά και της μη ολοκλήρωσης της γέφυρας, η οποία είχε καταστραφεί πριν από δώδεκα χρόνια και δώδεκα χρόνια τώρα δεν έχει ολοκληρωθεί η κατασκευή της. Δόθηκαν περίπου 10 εκατομμύρια ευρώ σε κατασκευαστική εταιρεία ως προκαταβολή για την αποκατάσταση των ζημιών.

Οι κάτοικοι, όμως, στου χωριού Νεράιδα πληροφορούνται ότι η εργολαβία αποκατάστασης του δρόμου που ανατέθηκε στην εν λόγω εταιρεία δεν περιλαμβάνει το τελευταίο τμήμα της διαδρομής από Σαραντάπορο μέχρι Νεράιδα, με συνέπεια αυτό να εγκυμονεί τον κίνδυνο εγκλωβισμού τους από τα καιρικά φαινόμενα που είναι μπροστά μας σε εξέλιξη, καθότι μπήκαμε και στον χειμώνα.

Επιπλέον, ενημερώθηκαν οι κάτοικοι ότι όσο διάστημα θα εκτελείται η εργολαβία στο ενταγμένο τμήμα Αμάραντος - Σαραντάπορο, δεν θα υπάρχει παράκαμψη τοπικά, αλλά η επικοινωνία των κατοίκων της Νεράιδας, που σημειωτέον είναι το τελευταίο χωριό προς τα σύνορα του Νομού Καρδίτσας με τον Νομό Ευρυτανίας, αλλά και η επικοινωνία του Σαρανταπόρου με την Καρδίτσα, θα γίνονται μέσω Ευρυτανίας. Θα κάνουν έναν ολόκληρο κύκλο οι νότιοι, για να ανεβαίνουν βόρεια να πάνε στην Καρδίτσα, φυσικά, με ό,τι αυτό σημαίνει σε επίπεδο κινδύνων, αλλά και αργοπορίας και προβλημάτων στη μετακίνηση.

Οι ερωτήσεις, λοιπόν, στον κύριο Υπουργό, είναι ποιες θα είναι οι παρεμβάσεις της Κυβέρνησης, ώστε να γίνει άμεση και πλήρης αποκατάσταση όλων των καταστροφών στο οδικό δίκτυο, τις γέφυρες και τις πεζογέφυρες.

Αντίστοιχα, τι θα κάνετε για τη συνολική αντιμετώπιση του πλημμυρικού κινδύνου σε όλο το οδικό δίκτυο; Και φυσικά ζητάμε την ένταξη στο συνολικό σχέδιο άμεσα και των τμημάτων του δρόμου που δεν περιλαμβάνεται στην εργολαβία.

Τι θα γίνει με την αποκατάσταση των υδρομαστεύσεων στα Αγραφιώτικα χωριά, όπως προανέφερα; Και παράλληλα ζητάμε τη δημιουργία σύγχρονων υποδομών ύδρευσης, ώστε να έχουν οι κάτοικοι όλη τη χρονιά αρκετό και ποιοτικό νερό για τις ανάγκες τους.

Και τρίτον, τι θα γίνει με τον καθαρισμό των λυμάτων; Ζητάμε την άμεση και οριστική αποκατάσταση φυσικά των κατολισθήσεων εντός των οικισμών, αλλά και όλων των άλλων αναγκαίων έργων προκειμένου να μην ξαναπλημμυρίσουν τα χωριά και κινδυνεύσουν άνθρωποι και οι περιουσίες τους.

Σας ευχαριστώ πολύ, κύριε Πρόεδρε.

**ΠΡΟΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Αξιότιμοι κύριοι Βουλευτές, κύριε ερωτών Βουλευτά, χαίρομαι ιδιαίτερα για την ερώτηση που μας κάνετε γιατί μας δίνετε τη δυνατότητα να υπενθυμίσουμε τις βασικές αρχές της κυβερνητικής μας πολιτικής σχετικά με τα ζητήματα αντιμετώπισης των εκτάκτων καταστάσεων, που λόγω της κλιματικής αλλαγής, αλλά και χρόνιων παθογενειών στον τομέα των υποδομών, καθώς και της πολιτικής προστασίας απαιτούν μια νέα προσέγγιση η οποία πλέον με την Κυβέρνηση του Κυριάκου Μητσοτάκη υλοποιείται.

Στο πλαίσιο, λοιπόν, αυτό η πολιτική ηγεσία του Υπουργείου και συγκεκριμένα ο Κώστας Καραμανλής, ο αρμόδιος Υπουργός Υποδομών και Μεταφορών πρόταξε τέσσερις βασικές αρχές: Την άμεση κινητοποίηση και παρουσία σε πολιτικό, αλλά και υπηρεσιακό επίπεδο, σε κάθε σημείο που εκδηλώνεται η κρίση. Τον σχεδιασμό και την εφαρμογή ενός πρώτου πακέτου μέτρων για τη στήριξη των τοπικών κοινωνιών. Τη συνεργασία -και αυτό φαίνεται, επιτρέψτε μου να σας πω, κύριε Βουλευτά- και με την τοπική αυτοδιοίκηση, αλλά και με την περιφέρεια και την ουσιαστική βοήθεια ακόμη και υπεράνω τυπικών αρμοδιοτήτων. Καθώς και την προσπάθεια διαμόρφωσης ενός μακροχρόνιου σχεδίου που θα αναβαθμίζει συνολικά τις υποδομές της πληττόμενης περιοχής.

Με αυτή, λοιπόν, ακριβώς τη φιλοσοφία κινηθήκαμε και για την αποκατάσταση ζημιών που προξένησε ο κυκλώνας «Ιανός» στην ευρύτερη περιοχή της Καρδίτσας και της Θεσσαλίας, άμεσα, γρήγορα, αποτελεσματικά, σε συνεργασία με όλους τους αρμόδιους φορείς και σε περιφερειακό και σε τοπικό επίπεδο και με τη διάθεση πλέον των 240 εκατομμυρίων με σχέδιο αναβάθμισης των ευρύτερων υποδομών της περιοχής.

Σε κάθε περίπτωση και πριν κάνω συγκεκριμένες αναφορές στις δράσεις μας, θα ήθελα να επισημάνω, κύριε Λαμπρούλη, ότι αν και δεν αφορά αποκλειστικά τις δράσεις του Υπουργείου Υποδομών και Μεταφορών, η ερώτησή σας εκφράζει μια αυθεντική αγωνία για την αντιμετώπιση των καταστροφών που επέφερε ο «Ιανός» στην περιοχή της Καρδίτσας. Και επιτρέψτε μου να πω ότι επιτρέπει κι έναν ουσιαστικό και δημιουργικό διάλογο που πάντα επιζητούμε και πάντα επιδιώκουμε.

Η Κυβέρνηση, λοιπόν, από την εκδήλωση του φαινομένου κινητοποίησε κάθε διαθέσιμη υπηρεσία, ώστε άμεσα να αντιμετωπίσει τόσο τις επελθούσες καταστροφές στις περιουσίες των πολιτών, όσο και τις συνακόλουθες συνέπειες στις υποδομές της περιοχής. Φαντάζομαι ότι δεν υπάρχει κανένας μέσα σ’ αυτή την Αίθουσα που θα αμφισβητήσει ότι από την πρώτη στιγμή ήμασταν εκεί. Όλα τα Υπουργεία, ο ίδιος ο Πρωθυπουργός και οι αρμόδιοι Υπουργοί ήταν εκεί και αντιμετώπισαν όλα αυτά τα μεγάλα προβλήματα που βρήκαν στην Καρδίτσα.

Η πολιτεία στον «Ιανό» δεν περιορίστηκε μόνο στις καταγραφές των ζημιών, αλλά εκτιμώντας την ευρύτητα των συνεπειών αποφάσισε ότι η ανόρθωση των υποδομών –παρ’ ότι ήταν αρμοδιότητα των οικείων δήμων και της περιφέρειας- έπρεπε να βοηθηθεί από την τεχνογνωσία του Υπουργείου Υποδομών και Μεταφορών.

Και προς τούτο αποφασίστηκε ειδικά για τον «Ιανό» και ιδιαίτερα για την πληγείσα περιοχή της Καρδίτσας, το Υπουργείο να αναλάβει με νομοθετική πρωτοβουλία και διάταξη νόμου τον κύριο ρόλο και η τοπική αυτοδιοίκηση έναν συμπληρωματικό.

Δεν έχω την πρόθεση -και νομίζω ότι είναι αντιληπτό σε όλους- να επαναλάβω ότι η αρμοδιότητα που ανατέθηκε στο Υπουργείο Υποδομών και Μεταφορών δεν αφορά την κατασκευή, καθώς και τη συντήρηση αντιπλημμυρικών έργων ή τον καθαρισμό και την αστυνόμευση ρεμάτων, που εξακολουθεί να ανήκει αυτή η αρμοδιότητα στις αρμόδιες υπηρεσίες της περιφέρειας, αλλά στη συγκεκριμένη περίπτωση το Υπουργείο ανέλαβε κάτι παραπάνω: Τη σύναψη μιας σύμβασης αποκατάστασης του κυρίου όγκου των οδικών υποδομών που επλήγησαν από τον «Ιανό».

Και δεν περιοριστήκαμε μόνο σ’ αυτό, αλλά προχωρήσαμε στην άμεση χρηματοδότηση με 23 εκατομμύρια για όλους τους πληγέντες δήμους από τον «Ιανό», εκ των οποίων δώδεκα ήταν στην Περιφέρεια Θεσσαλίας, οι οποίοι χρηματοδοτήθηκαν με 1 εκατομμύριο ευρώ για την αποκατάσταση των υποδομών τους και έξι εξ’ αυτών στην Περιφερειακή Ενότητα Καρδίτσας.

Το συνολικό ποσό του έκτακτου επιδόματος που διατέθηκε για όλο το φαινόμενο του «Ιανού» ανήλθε στα 127 εκατομμύρια, εκ των οποίων 55 εκατομμύρια αφορούσαν την Περιφερειακή Ενότητα Καρδίτσας.

Και δεν σταματήσαμε εδώ, επιτρέψτε μου να σας πω. Υπήρξε πρόσθετη χρηματοδότηση για τους δήμους από το Υπουργείο Εσωτερικών που ξεπέρασε τα 37 εκατομμύρια, εκ των οποίων οι δήμοι της Περιφερειακής Ενότητας Καρδίτσας έλαβαν 16,7 εκατομμύρια ευρώ συν τα 3,5 εκατομμύρια που πήρε η Περιφέρεια Θεσσαλίας. Και αυτά από το Υπουργείο Υποδομών.

Το Υπουργείο Ανάπτυξης και Επενδύσεων προέβη σε πρόσθετη χρηματοδότηση της περιφέρειας για τους δήμους των περιοχών που επλήγησαν από τον «Ιανό» με 20,9 εκατομμύρια ευρώ για την εκτέλεση έργων αποκατάστασης ζημιών από τον κυκλώνα.

Θα μπορούσα να σας παραθέσω ακόμη πολύ περισσότερα στοιχεία, αλλά νομίζω δεν έχουμε να προσθέσουμε κάτι περισσότερο. Θα ήθελα μόνο να κρατήσετε το εξής: Μόνο το Υπουργείο Υποδομών έκανε έξι χιλιάδες αυτοψίες στις οικίες και έχουμε πληθώρα αιτήσεων που προχωρά και για την επιδότηση ενοικίου και για τη στεγαστική συνδρομή.

**ΠΡΟΕΔΡΕΥΩΝ (Χαράλαμπος Αθανασίου):** Θα συνεχίσετε με τη δευτερολογία σας, κύριε Υπουργέ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, αν μου επιτρέπετε, να διευκρινίσω λίγο το εξής.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Με τον ν.4753 και τη νομοθετική διάταξη που κάνουμε, το Υπουργείο Υποδομών, αναλάβαμε ειδικά για τη Θεσσαλία, για την αρμοδιότητα εκτέλεσης έργων που ανήκουν στην ευθύνη της τοπικής αυτοδιοίκησης και σε ελάχιστο χρόνο και δεσμεύσαμε μια πίστωση 143 εκατομμυρίων ευρώ. Ολοκληρώσαμε με απόλυτη διαφάνεια και έλεγχο και με απόφαση του Ελεγκτικού Συνεδρίου τη διαγωνιστική διαδικασία, την ανακήρυξη του αναδόχου. Με ταχύτατους ρυθμούς ξεπεράσαμε κάθε περιβαλλοντική αδειοδότηση και υπογράψαμε μία σύμβαση.

Ολοκληρώνεται, λοιπόν, η εκπόνηση όλων των μελετών και η διενέργεια όλων των αναγκαίων ερευνών και δοκιμών, ώστε να υποβληθούν στην υπηρεσία προς έγκριση για την άμεση αποκατάσταση έντεκα οδικών τμημάτων του Δήμου Καρδίτσας, επτά οδικών τμημάτων του Δήμου Αργιθέας και δέκα τμημάτων του Δήμου Μουζακίου, καθώς και την κατασκευή τεσσάρων γεφυρών.

Είναι συνεπώς προφανές, αγαπητέ Βουλευτά, ότι η έκταση των ζημιών που επέφερε ο κυκλώνας απαιτεί τη συνεργασία της κεντρικής διοίκησης, της περιφέρειας και των δήμων. Βέβαια, σε αυτό το σημείο -και θα επανέλθω στη δευτερολογία μου- επιτρέψτε μου να σας πω ότι η διάκριση αρμοδιοτήτων αποτελεί πυλώνα του Συντάγματος και δημοκρατίας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):**  Ωραία.

Κύριε Πρόεδρε, ορίστε έχετε τον λόγο για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, οι αρχές της Κυβέρνησης σε ό,τι αφορά τη συγκεκριμένη ερώτηση, είναι κάτι που δεν μας αφορά. Τα ακούμε, τα διαβάζουμε, τα βλέπουμε. Πολιτικά αντιπαρατιθέμεθα. Τα αντιπαλεύουμε τα μέτρα, εννοώ στο σύνολό τους, όχι συγκεκριμένα γι’ αυτά που αναφέρατε.

Κάνατε μια γενικότερη αναφορά του τι θα κάνετε ή τι κάνατε, κονδύλια, από εδώ, από εκεί. Η ερώτηση είναι συγκεκριμένη, με συγκεκριμένα ζητήματα, συγκεκριμένα προβλήματα, τα οποία αποτυπώθηκαν στην πρωτολογία μου. Επ’ αυτών των συγκεκριμένων θα ήθελα να απαντήσετε.

Εντάξει, τα εκατομμύρια πέταξαν τώρα, πριν από λίγο. Πέταξαν διάφορα εκατομμύρια ευρώ και τα λοιπά. Θα γίνουν οι αποκαταστάσεις και πότε; Αυτό είναι, οι πράξεις μετράνε. Και από εκεί και πέρα, οι αρχές της Κυβέρνησης, όπως τις αναφέρετε, δεν ενδιαφέρουν τον κόσμο να σας πω την αλήθεια. Αυτό που ενδιαφέρει αυτή τη στιγμή τον κάτοικο στη Νεράιδα είναι να αποκατασταθεί όσο το δυνατόν πιο γρήγορα το οδικό δίκτυο, να μπορέσει να έχει πρόσβαση να πάει στην Καρδίτσα και όχι να πάει μέσω Ευρυτανίας.

Από τον «Ιανό» και όχι μόνο από τον «Ιανό», αλλά και από το σύνολο των φυσικών καταστροφών που έχει γνωρίσει όχι μόνο η περιοχή της Καρδίτσας αλλά και γενικότερα όλη η επικράτεια, όλη η χώρα μας, ο λαός μας αποδείχθηκε και αποδεικνύεται συνεχώς ότι είναι απροστάτευτος απέναντι σε φυσικά φαινόμενα που, στην ουσία τους, είναι αναμενόμενα.

Και εδώ οι ευθύνες βαραίνουν διαχρονικά όλες τις κυβερνήσεις, όπως και τη σημερινή, που με τις πολιτικές που ασκούν υπονομεύουν τη δυνατότητα σχεδιασμού για τη συνδυασμένη ικανοποίηση του συνόλου των κοινωνικών αναγκών, ανάμεσά τους φυσικά σε έργα αντιπλημμυρικής θωράκισης και προστασίας, έργα υποδομών, δρόμοι γέφυρες και λοιπά.

Και αυτό συμβαίνει και αναδείχθηκε εξάλλου και με τον «Ιανό», όπως και σε άλλες περιοχές της χώρας, όπως είπα, με τις πλημμύρες, τις πυρκαγιές, τους σεισμούς και τα λοιπά, διότι όλα τα απαραίτητα και αναγκαία μέτρα από το σχεδιασμό έως την υλοποίησή τους υποτάσσονται σε ένα βασικό κριτήριο: αυτό της διασφάλισης της κερδοφορίας των μονοπωλιακών ομίλων.

Εξάλλου όλα αυτά τα αναγκαία έργα, που θα μπορούσαν να αποτρέψουν, να μειώσουν σημαντικά τις καταστροφές, όπως και στην Καρδίτσα, θεωρούνται κόστος για το κράτος και κυρίως είναι έργα μη επιλέξιμα, όπως αναφέρονται όλες οι κυβερνήσεις, περιφερειάρχες, δήμαρχοι, δηλαδή η εφαρμογή της πολιτικής της Ευρωπαϊκής Ένωσης που εγκρίνει ή και χρηματοδοτεί μόνο εκείνα τα έργα που θα ενισχύσουν ή θα ενισχύουν την κερδοφορία των κατασκευαστικών ή γενικότερα των ομίλων.

Τα μπαζωμένα ρέματα, η έλλειψη ολοκληρωμένης διαχείρισης των υδατορεμάτων στην περιοχή της Καρδίτσας, αλλά και του συνόλου της λεκάνης απορροής της περιοχής, όπως και σε κάθε άλλη περιοχή, αναδεικνύουν την απουσία ολοκληρωμένου σχεδιασμού με γνώμονα την ικανοποίηση των κοινωνικών αναγκών. Αντίστοιχα, η απουσία στοιχειωδών μέτρων πρόληψης είναι αποτέλεσμα της υποχρηματοδότησης από το κράτος -επειδή αναφερθήκατε φυσικά και στους δήμους, στις περιφέρειες και στις αρμοδιότητες και πάει λέγοντας- για τις σχετικές υπηρεσίες και τις λειτουργίες των δήμων και των περιφερειών με ιδιωτικοοικονομικά κριτήρια.

Έτσι, για παράδειγμα, μπορεί να υπάρξουν αποκαταστάσεις των ζημιών στην Καρδίτσα, όπως αναφέρουμε στην ερώτηση, αλλά θα υπάρξει αντίστοιχα μέριμνα, σχεδιασμός, οργάνωση αντίστοιχων υπηρεσιών, με όλο το αναγκαίο προσωπικό, με όλα τα αναγκαία μέσα, ώστε να προληφθούν αντίστοιχες καταστροφές από πλημμύρες στο μέλλον; Αυτό σημαίνει, φυσικά, δημιουργία απαραίτητων έργων υποδομής, αντιπλημμυρικής προστασίας, ολοκληρωμένης διαχείρισης των δασών, όπως και στα Άγραφα που συζητάμε, καθαρισμός των δασών και των δασικών εκτάσεων, ώστε να προληφθούν καταστροφές ή και να ελαχιστοποιηθούν.

Τα λέμε αυτά διότι το σημερινό αστικό κράτος επιδεικνύει μεγάλη αποτελεσματικότητα και ικανότητα να χρηματοδοτεί τους επιχειρηματικούς ομίλους με δισεκατομμύρια ευρώ, να φορολογεί τον λαό αφήνοντας στο απυρόβλητο τα κέρδη των εφοπλιστών και βιομηχάνων, να στρέφεται κατά των διεκδικήσεων των εργαζομένων και να διαλύει απεργίες. Όμως, δεν μπορεί να αντιμετωπίσει τις επιπτώσεις που έχουν για τα λαϊκά στρώματα συνηθισμένα προβλήματα και αναμενόμενα φαινόμενα. Και δεν μπορεί να το κάνει γιατί ο ρόλος και η αποστολή του είναι τελείως διαφορετικά.

Και δείτε, την ίδια ώρα που στην περιοχή οι κάτοικοι μετράνε ακόμα τις πληγές σε όλα αυτά τα έργα υποδομών -και όχι μόνο, αλλά ακόμα και στα σπίτια και στις περιουσίες τους- δεν έχει ξεκινήσει και δεν έχει προχωρήσει κανένα έργο αποκατάστασης, όπως σας βάζουμε το ερώτημα σήμερα. Την ίδια ώρα και με την παρουσία των ΜΑΤ στα Άγραφα φτιάξατε δρόμους και στήνονται τεράστιοι πυλώνες για τις ανανεώσιμες πηγές ενέργειας, για τις ανεμογεννήτριες δηλαδή. Την ίδια ώρα όμως, οι κάτοικοι δεινοπαθούν από τα αποτελέσματα των καταστροφών που υπέστησαν από τις πλημμύρες. Δεν έχουν δρόμο να περάσουν να πάνε κάπου.

Γι’ αυτό, λοιπόν, ακριβώς -και κλείνω, κύριε Πρόεδρε- ο λαός μας, οι εργαζόμενοι, μαζί με τη διεκδίκηση λύσεων στα αυξημένα προβλήματα και λόγω φυσικά των ζητημάτων που προκύπτουν από τις φυσικές καταστροφές, χρειάζεται να αναμετρηθεί με αυτές ακριβώς τις πολιτικές που θεωρούν τις ανάγκες του κόστος και τις μετατρέπουν σε επενδυτικές ευκαιρίες για το κεφάλαιο στις πληγείσες και στις κατεστραμμένες περιοχές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Είναι δυνατόν στα Άγραφα…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ναι, στα Άγραφα όμως ήξεραν να πάνε …

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε Βουλευτά, οφείλω να σας πω ότι σας παρακολούθησα με πολύ μεγάλη προσοχή. Άκουσα και το τελευταίο σχόλιό σας που το είπατε εκτός μικροφώνου, αλλά θα ήθελα να ξεκινήσω λίγο την τοποθέτησή μου με έναν διαφορετικό τρόπο.

Φυσικά και θα έπρεπε να σας ενδιαφέρουν τα λεφτά που διατέθηκαν προς την Καρδίτσα, γιατί αυτά αφορούν τους πολίτες οι οποίοι επλήγησαν. Αφορούν την αποκατάσταση έργων υποδομής. Αφορούν όλα αυτά…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Υπουργέ, υπάρχει χρονοδιάγραμμα; Πότε θα γίνουν τα έργα; Πότε θα υλοποιηθούν; Θα υλοποιηθούν σε έναν χρόνο, σε έξι μήνες, σε δύο χρόνια; Πείτε μας!

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Επιτρέψτε μου. Μην ταράζεστε. Μην εκτίθεστε, γιατί μέχρι αυτή τη στιγμή σας είπα…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μα, απαντήστε μου συγκεκριμένα. Γι’ αυτό γίνονται οι ερωτήσεις.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Αν με αφήσετε, θα απαντήσω.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μα, εμείς δεν ήρθαμε εδώ για να μας αραδιάσετε ένα πρόγραμμα…

**ΠΡΟΕΔΡΕΥΩΝ (Χαράλαμπος Αθανασίου):** Αφήστε τον Υπουργό να ολοκληρώσει την απάντησή του, κύριε Πρόεδρε.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Αντιλαμβάνομαι ότι η αγωνία σας είναι γόνιμη, κύριε Βουλευτά και ουσιαστική.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αυτό περιμένουν οι κάτοικοι των περιοχών.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κι επειδή εμείς θέλουμε να μιλάμε με λόγια, αλλά και με πράξεις, θα καταθέσω στα Πρακτικά -γιατί δεν το περίμενα από εσάς- όλες τις εργασίες που έχουν γίνει, οι οποίες επιτρέψτε μου να σας πω ότι έχουν ξεκινήσει κι αν θέλετε, μπορούμε να πάμε μια βόλτα μαζί για να δούμε πώς ξεκίνησαν και ποιες εργασίες έχουν γίνει. Αυτό είναι το πρώτο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τις προάλλες ήμουν εκεί!

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Δεύτερον, αναφέρατε -δεν θα ήθελα να το αναφέρω, αλλά θεωρώ εσφαλμένη την πληροφορία που έχετε- ότι ο ανάδοχος έχει πάρει 10,8 εκατομμύρια.

Κάνετε λάθος. Δεν έχει πάρει απολύτως τίποτα. Θα εκπληρώσει τις υποχρεώσεις που έχει από τη σύμβασή του και μετά θα πληρωθεί, όπως συμβατικά προβλέπεται.

Ο ανάδοχος είναι εκεί, έχει καταθέσει μελέτες, έχει ξεκινήσει τις εργασίες και για πρώτη φορά η ελληνική πολιτεία σε λιγότερο σχεδόν από έναν χρόνο είναι εκεί και κάνει ενέργειες και εργασίες αποκατάστασης. Αν το έχετε ξαναδεί -φαντάζομαι ότι έχετε μεγάλη κοινοβουλευτική εμπειρία- θέλω να μου το αναφέρετε πότε έχει γίνει ξανά αυτό το πράγμα. Εμείς ήμασταν εκεί από την πρώτη στιγμή, και ξεκίνησαν οι εργασίες.

Τώρα σε ό,τι αφορά το θέμα των αρμοδιοτήτων νομίζω ότι σας έχω απαντήσει ότι έτσι δομείται μια κοινοβουλευτική δημοκρατία και πρέπει να το σεβόμαστε. Εμείς ό,τι ζητήματα υπάρχουν επιτρέψτε μου να σας πω ότι θα τα αντιμετωπίσουμε. Όπως επιχορηγήσαμε κάποιους δήμους. για ενέργειες αποκατάστασης και για πρανή και για το Κέντρο Υγείας για το Μουζάκι και για όλα αυτά, εδώ είμαστε να τα αντιμετωπίσουμε και με τη μεγάλη σύμβαση που κάναμε και αυτά που έδωσε το Υπουργείο Εσωτερικών και το Υποδομών και το Ανάπτυξης.

Η Κυβέρνησή μας δεν αποφεύγει να αντιμετωπίσει τα προβλήματα. Είναι εκεί, τα αντιμετωπίζει και σε χρόνο ρεκόρ έχουν διατεθεί αυτά τα χρήματα για την Καρδίτσα και έχουν ξεκινήσει τα έργα. Αυτή είναι η πραγματικότητα. Θέλετε να τη δείτε; Είμαστε μαζί. Αλλά αυτή είναι η πραγματικότητα, τι να κάνουμε;

Ευχαριστώ πολύ.

(Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ, κύριε Υπουργέ.

Συνεχίζουμε με την πέμπτη με αριθμό 151/5-11-2021 επίκαιρη ερώτηση δεύτερου κύκλου του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Εργασίας και Κοινωνικών Υποθέσεων, με θέμα: «Απαραίτητη η διατήρηση λειτουργίας των τηλεφωνικών γραμμών «15512» για το ΣΕΠΕ και «15900» για τη βία κατά των Γυναικών».

Θα απαντήσει ο Υπουργός Εργασίας και Κοινωνικών Υποθέσεων κ. Κωστής Χατζηδάκης.

Κύριε Σκουρλέτη, έχετε τον λόγο για την πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ παρακολουθώ και στον Τύπο και στα μέσα την εργώδη προσπάθειά σας να κάνετε ένα promotion στον εαυτό σας μέσα από τη νέα λειτουργία του «1555». Ωστόσο η ερώτηση που καταθέτω σήμερα έχει συγκεκριμένη στόχευση και αυτή αφορά τη λειτουργία του ΣΕΠΕ, της Επιθεώρησης Εργασίας. Διότι το «1555» που τόσο πολύ λέτε ότι θα έρθει να λύσει ζητήματα -βέβαια με υψηλό αντίτιμο- δεν έρχεται να απαντήσει στις πολύ συγκεκριμένες ανάγκες που αφορούν την Επιθεώρηση Εργασίας, η οποία οφείλει, πρέπει να έχει το δικό της κέντρο καταγγελιών.

Δεν μπορεί όταν υπάρχει μια Επιθεώρηση Εργασίας, η οποία σαν σκοπό έχει ακριβώς να επιλαμβάνεται της τήρησης της εργατικής νομοθεσίας στους εργασιακούς χώρους, να διαμεσολαβεί για αυτή τη δουλειά κάποιο άλλο κέντρο από κάποιους ιδιώτες υπαλλήλους, οι οποίοι δεν είναι εκπαιδευμένοι, δεν είναι δημόσιοι υπάλληλοι, δεν έχουν ορκιστεί, δεν έχουν το know how και δεν μπορούν να εξασφαλίσουν και τη διαχείριση κάποιων πληροφοριών. Αν διαρρεύσουν κάποιες ανώνυμες καταγγελίες -γιατί, όπως ξέρετε, υπάρχει και αυτή η πρακτική, των ανώνυμων καταγγελιών, κατοχυρωμένα, προβλέπεται αυτό, γιατί τις περισσότερες φορές ο εργαζόμενος είναι εν αδίκω κι η Επιθεώρηση Εργασίας είναι, οφείλει τουλάχιστον στα λόγια να είναι με την πλευρά των εργαζομένων- πώς θα διασφαλιστεί ότι αυτή η πληροφορία δεν θα φτάσει προηγουμένως στην ελεγχόμενη εταιρεία; Ποιος θα ελέγξει αυτούς τους ιδιώτες; Ή θα υπάρχει το back desk, που λέτε, από τους εν ενεργεία δημόσιους υπαλλήλους που θα κάνουν τη δουλειά και απλά και μόνο για το θεαθήναι και για να βρείτε ευκαιρία να δώσετε 12 εκατομμύρια για έναν χρόνο; Και -άκουσον, άκουσον!- από αυτά τα 12 εκατομμύρια τα 3,5 πάνε για διαφήμιση. Άραγε αυτός ο Πέτσας τι δρόμους άνοιξε! Απευθείας ανάθεση 12 εκατομμυρίων για μια δουλειά η οποία δεν χρειάζεται να γίνει, η οποία υπονομεύει την ίδια την αξιοπιστία της Επιθεώρησης Εργασίας.

Θα μου πείτε: είναι ένα άλλο ΣΔΙΤ, άλλη μια προσπάθεια συρρίκνωσης του δημοσίου. Ωστόσο -και τελειώνω με αυτό, κύριε Πρόεδρε- εάν έρθει μία καταγγελία που αφορά την «DELOITTE», τη μοναδική εταιρεία που κατέθεσε προσφορά και πήρε τη δουλειά κι αφορά μια παραβίαση εργασιακών σχέσεων της ίδιας, τι θα κάνουν οι εργαζόμενοι της «DELOITTE»; Θα το παραπέμψουν στον επιθεωρητή εργασίας; Βλέπετε πόσο τεράστιες αντιφάσεις υπάρχουν στη συγκεκριμένη επιλογή;

Άρα λοιπόν ξαναβάλτε μπροστά το «15512», μην υπονομεύετε την Επιθεώρηση Εργασίας, αφήστε να ασκήσει το έργο της και αφήστε τον τόσο πολύ θόρυβο απλά και μόνο για τη δημιουργία εντυπώσεων. Έργο χρειαζόμαστε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Σκουρλέτη, δεν νομίζω ότι ευστοχήσατε πολύ με αυτή ειδικά την ερώτηση την οποία υποβάλατε, πρώτα απ’ όλα γιατί ο καινούριος αριθμός, ο ενιαίος αριθμός εξυπηρέτησης των πολιτών του Υπουργείου Εργασίας, το «1555», είναι ένα μεγάλο βήμα μπροστά στην εξυπηρέτηση των πολιτών, των εργαζομένων, των ασφαλισμένων, των συνταξιούχων, των ανθρώπων που έχουν ανάγκη και σχετίζονται με το Υπουργείο Εργασίας. Περνάμε από την εποχή των κατεβασμένων τηλεφώνων σε μια νέα εποχή, με ένα σύγχρονο, ευρωπαϊκό, δομημένο σύστημα ενημέρωσης των πολιτών, με μια διαδικασία η οποία έτυχε της έγκρισης της Βουλής, πέρασε νόμος, και ταυτόχρονα συνδυάζεται με ειδική πρόβλεψη, προϋφιστάμενη του νόμου για τις δημόσιες συμβάσεις και με έγκριση του Ελεγκτικού Συνεδρίου.

Επομένως, όλα όσα είπατε σε σχέση με αυτό το ζήτημα, η τοποθέτησή σας ως προς αυτό το σκέλος, νομίζω ήταν απολύτως αβάσιμη. Αλλά εξίσου αβάσιμα ήταν και όλα όσα ελέχθησαν σε σχέση με το Σώμα Επιθεώρησης Εργασίας. Τι συμβαίνει στην πραγματικότητα; Το Υπουργείο Εργασίας είχε επί πολλά χρόνια επτά διάσπαρτα τηλεφωνικά κέντρα και άλλες τηλεφωνικές γραμμές εδώ κι εκεί, οι οποίες υποτίθεται ότι εξυπηρετούσαν τους πολίτες. Το πόσο εξυπηρετούσαν φάνηκε και από τις εκθέσεις του Συνηγόρου του Πολίτη, ο οποίος λέει -και μου το ‘πε κι εμένα προσωπικά- ότι επί δεκαετίες ήμασταν το πλέον προβληματικό Υπουργείο ως προς την εξυπηρέτηση του πολίτη. Ήρθαμε λοιπόν αυτά τα διάσπαρτα τηλεφωνικά κέντρα, τις επιμέρους γραμμές και τις ενώνουμε σε έναν αριθμό, ο οποίος ήταν παλιός αριθμός του ΕΦΚΑ, προκειμένου να θυμούνται όλοι οι πολίτες όταν έχουν να επικοινωνήσουν με το Υπουργείο Εργασίας με ποιον αριθμό επικοινωνούν, δηλαδή να μην πηγαίνουν δεξιά-αριστερά, να ψάχνουν αριθμούς και τα λοιπά.

Στο πλαίσιο αυτής της λογικής, όσον αφορά το ΣΕΠΕ, το Σώμα Επιθεώρησης Εργασίας, είπαμε ότι θα εντάσσεται οτιδήποτε αφορά το ΣΕΠΕ, πληροφόρηση και τα λοιπά, στον αριθμό αυτόν και αν υπάρχουν καταγγελίες, οι οποίες γίνονται φυσικά στο πλαίσιο της λειτουργίας του ΣΕΠΕ, διευκρινίστηκε ότι οι καταγγελίες αυτές ή μάλλον το τηλεφώνημα για να είμαι ακριβής -το τηλεφώνημα διότι δεν θα γίνεται ανάλυση της καταγγελίας στον τηλεφωνητή- το τηλεφώνημα θα διαβιβάζεται αμέσως στο ΣΕΠΕ. Επομένως καμμία ανάμειξη δεν θα έχουν για καταγγελίες οι τηλεφωνητές. Θα εξακολουθήσει το ΣΕΠΕ να έχει τη λειτουργία που είχε μέχρι τώρα και οι καταγγελίες θα τυγχάνουν της ίδιας διαχείρισης που υπήρχε και όταν κι εσείς ήσασταν Υπουργός Εργασίας. Αυτό είναι όλο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, έχετε τον λόγο για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, θα σας θυμίσω ένα παράδειγμα, το παράδειγμα του ΟΠΕΚΑ, που επί των ημερών του ΣΥΡΙΖΑ είχε ιδρύσει εξαρχής ένα τηλεφωνικό κέντρο in-house, το οποίο είχε στοιχίσει λιγότερο από 1 εκατομμύριο. Τα 12 εκατομμύρια που δίνετε είναι καθαρή σπατάλη. Βαδίζετε στον δρόμο των αδιαφανών και σκοτεινών αναθέσεων ως Κυβέρνηση με ευκαιρία την πανδημία. Αλλά τα λεφτά αυτά δεν είναι δικά σας, όπως δεν είναι δικά μου και δεν είναι κανενός εδώ μέσα. Είναι του ελληνικού λαού. Οφείλετε λοιπόν να κάνετε την όσο το δυνατόν πιο χρηστή και την πιο αποτελεσματική, ως προς το παραγόμενο αποτέλεσμα-προϊόν, διαχείριση.

Δεν μπορεί λοιπόν να ερχόσαστε εδώ και να λέτε τελικά -γιατί αυτό ομολογήσατε πριν από λίγο- ότι τα ζητήματα, που αφορούν την Επιθεώρηση Εργασίας θα τα παραπέμπουμε, πώς δηλαδή; Δεν θα ακούγονται; Δεν θα καταγράφονται; Είναι προαιρετικό αν θα καταγράφονται ή όχι. Αμ, πάρτε τηλέφωνο.

Εγώ πήρα τηλέφωνο και άκουσα τι λέει ο αυτόματος τηλεφωνητής.

Θα παρουσιάζεται, λοιπόν, η καταγγελία, η αναφορά και θα κρίνει ποιος; Οι άνθρωποι που παίρνουν τα 586 ευρώ, τα 650 ευρώ μεικτά; Και πόσον καιρό θα δουλεύουν εκεί, κάτω από ποιες σχέσεις εργασίας;

Είναι δυνατόν, λοιπόν, μια τέτοια κρίσιμη λειτουργία να την εκχωρείτε στους ιδιώτες; Τελικά, τον ρόλο του δημοσίου πώς τον αντιλαμβάνεστε; Μόνο στον Στρατό και στην Αστυνομία; Όλα τα άλλα θα πρέπει να παραπεμφθούν στην αγορά; Τόσο πολλή αλλεργία έχετε σε μια πολιτεία η οποία οφείλει να έχει ισχυρούς ελεγκτικούς μηχανισμούς, για να τηρεί τη νομιμότητα; Μήπως, τελικά, σας ενοχλεί το προηγούμενο παράδειγμα του ΣΕΠΕ, που επί των ημερών της Κυβέρνησης του ΣΥΡΙΖΑ κατέγραψε ένα μοναδικό ρεκόρ από συστάσεως του ελληνικού κράτους σε σχέση με τις απλήρωτες υπερωρίες, οι οποίες τελικά πληρώθηκαν και με τα πρόστιμα σε επιχειρήσεις που ουδέποτε τα προηγούμενα χρόνια επί κυβερνήσεων Νέας Δημοκρατίας και ΠΑΣΟΚ καταγράφονταν και δεν υπήρχαν έλεγχοι; Αυτό σας ενόχλησε; Βεβαίως, αυτό σας ενόχλησε.

Ξαναπιάσατε το νήμα όπως το 2014, που στο όνομα των μνημονιακών, τότε, μειώσεων, είχατε μειώσει -άκουσον, άκουσον!- στο ΣΕΠΕ οργανικές θέσεις! Άλλωστε, πρόσφατα δείξατε ποιες είναι οι προθέσεις σας, όταν θελήσατε να κάνετε αυτόν τον βραχίονα, ο οποίος είναι αναπόσπαστος από το Υπουργείο Εργασίας, ανεξάρτητη αρχή.

Δεν είναι ανεξάρτητη αρχή. Είναι ένα κομμάτι ενός Υπουργείου το οποίο από τη γένεσή του, από την ταυτότητά του, από τη ληξιαρχική πράξη δημιουργίας του και γένεσής του είναι υπέρ των εργαζομένων. Γι’ αυτό δεν λέγεται «Υπουργείο της Εργοδοσίας». Εσείς θέλετε να το κάνετε.

Να πείτε, λοιπόν, ότι είστε Υπουργός της εργοδοσίας. Να το πείτε, όμως, έτσι ευθέως, να το παρουσιάσετε στον ελληνικό λαό. Και για να δημιουργήσετε κάποιο έργο, λέτε ότι θα βάλουμε και το «15900», το οποίο θα υπάρχει, που είναι ένα αυτόνομο ευρωπαϊκό πρόγραμμα, αφορά τις καταγγελίες εις βάρος των γυναικών όχι μόνο στον χώρο της εργασίας, αλλά και βιαιοπραγίες. Δυστυχώς, ζούμε ημέρες όπου οι γυναικοκτονίες έχουν σπάσει ρεκόρ.

Εκεί τι θα γίνεται, λοιπόν; Άλλη μια παραπομπή απευθείας θα γίνεται; Πώς, λοιπόν, τα κάνετε όλα αχταρμά; Να μην πούμε για την εμπειρία που υπάρχει στα ζητήματα του ΕΦΚΑ, όπου οι περισσότεροι παραπέμπονται να επισκεφτούν τα καταστήματα. Δεν λειτουργεί. Όπως δεν έχετε λειτουργήσει στο να βγάλετε συντάξεις και βγαίνουν στο περίπου, με τις αλχημείες που έχετε κάνει -αυτό είναι ένα άλλο ζήτημα το οποίο θα συζητήσουμε άλλη φορά- έτσι και τώρα. Πρόκειται για μια επικίνδυνη σπατάλη, η οποία δεν πρέπει να ισχύσει.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Σκουρλέτη.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Τα μπερδέψατε λίγο, κύριε Σκουρλέτη. Ας προσπαθήσουμε να τα ξεμπερδέψουμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για να δούμε!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Είναι τρία χωριστά ζητήματα. Το ένα ζήτημα είναι το ζήτημα του ΣΕΠΕ. Σημείωσα προηγουμένως ότι, όταν κάποιος θέλει να κάνει καταγγελία, λέει «θέλω να κάνω καταγγελία» και αμέσως, χωρίς να γίνει συζήτηση περί της καταγγελίας και του περιεχομένου της, γίνεται διαβίβαση της κλήσεως στο ΣΕΠΕ για να εξεταστεί η καταγγελία, κατά τα ειωθότα, σύμφωνα με όσα συνέβαιναν μέχρι σήμερα. Όπως και επί των ημερών σας, όταν ήσασταν, το ίδιο πράγμα θα γίνεται. Η διαφορά είναι η διαβίβαση του τηλεφωνήματος, τίποτα άλλο, χωρίς να γίνει κάποια συζήτηση.

Εσείς λέτε «όχι», έχουμε βγάλει ανακοίνωση, είναι έτσι. Όπως ξέρω ότι λέγεστε Πάνος Σκουρλέτης, το ίδιο ξέρω και αυτό που σας λέω τώρα. Λοιπόν, ένα το κρατούμενο αυτό.

Συναφώς, θέλω να προσθέσω ότι στο ΣΕΠΕ είναι αναβάθμιση αυτό που κάνουμε, το ότι γίνεται ανεξάρτητη αρχή. Χαίρομαι -το είπα και στη συζήτηση του νόμου για την προστασία της εργασίας- για την εμπιστοσύνη που μου δείχνετε και λέτε ότι ειδικά στα θέματα της Επιθεώρησης Εργασίας, εγώ θα έπρεπε να είμαι προϊστάμενος και υπεύθυνος. Ενώ κατά τα λοιπά δεν με εμπιστεύεστε, με εμπιστεύεστε ειδικά σε αυτό το συγκεκριμένο ζήτημα.

Εγώ σας λέω, όμως, ότι είναι λάθος, διότι υπάρχουν κατά καιρούς καταγγελίες, συζητήσεις, ψίθυροι για τους εκάστοτε Υπουργούς και τους εκάστοτε γενικούς γραμματείς ότι παρεμβαίνουν στο ΣΕΠΕ και για αυτόν τον λόγο, προχωρήσαμε στη σύσταση μιας ανεξάρτητης διοικητικής αρχής, με όλα τα εχέγγυα για να λειτουργήσει μακριά από την ψιθυρολογία. Αυτό είναι το πρώτο κεφάλαιο σε σχέση με το ΣΕΠΕ.

Δεύτερο κεφάλαιο σε σχέση με το θέμα που θίξατε στη συνέχεια για τη γραμμή «15900» για τις καταγγελίες, που αφορούν σε βία εναντίον των γυναικών: Πράγματι υπάρχει σχετική πρόβλεψη από την πλευρά της Ευρωπαϊκής Ένωσης και γι’ αυτό η γραμμή αυτή παραμένει αυτόνομη, απλώς επειδή υπάρχει ο ενιαίος αριθμός εξυπηρέτησης «1555», δίνουμε τη δυνατότητα σε όποιον πάρει να γίνεται πάλι γνωστοποίηση ότι υπάρχει η άλλη γραμμή, γίνεται διαβίβαση της κλήσεως αμέσως και υπάρχει εξυπηρέτηση του πολίτη μ’ αυτόν τον τρόπο.

Τρίτο θέμα σε σχέση με το κόστος το οποίο αναδείξατε: Είναι ένα από τα πιο σοβαρά θέματα του Υπουργείου και έπρεπε να δοθεί η αντίστοιχη προτεραιότητα και από πλευράς ταχύτητος και από πλευράς ποιότητας στην εξυπηρέτηση. Υπήρχαν επτά τηλεφωνικά κέντρα. Επτά ίσον περίπου μηδέν, διότι το αποτέλεσμα ήταν τα κατεβασμένα τηλέφωνα, η αγανάκτηση των πολιτών και οι συνεχείς καταγγελίες και γι’ αυτό κάναμε αυτή τη διαδικασία την οποία περιέγραψα, απολύτως διαφανή, με την έγκριση της Βουλής, με την έγκριση του Ελεγκτικού Συνεδρίου. Ανάδοχος αναδείχτηκε μια από τις πέντε μεγαλύτερες εταιρείες συμβούλων στην Ελλάδα με διεθνή εμπειρία. Εκείνη με τη σειρά της αξιοποίησε τις τρεις μεγαλύτερες εταιρείες τηλεφωνικών κέντρων στην Ελλάδα. Δεν υπήρχαν μεγαλύτερες. Οι τρεις μεγαλύτερες δουλεύουν ακριβώς για την εξυπηρέτηση των πολιτών σε σχέση με το Υπουργείο Εργασίας. Γι’ αυτό τον λόγο έχουμε κατορθώσει μέσα στις εκατό πρώτες μέρες λειτουργίας το 84% των κλήσεων να απαντάται αμέσως και να κλείνει το θέμα από εκπαιδευμένους τηλεφωνητές, μόνο το 14,5% να πηγαίνει σ’ ένα υποστηρικτικό γραφείο και πάλι λαμβάνει απαντήσεις και μόνο το 3% παραμένει εκκρεμές, αλλά και εκεί θα υπάρξουν απαντήσεις.

Πάλι σε σχέση με το κόστος, ξέρετε ότι πέραν των υπαλλήλων του Υπουργείου, του ΕΦΚΑ κ.λπ. που βοηθούν προφανώς από την πλευρά τους να δίνονται απαντήσεις, δουλεύουν στο front office και για τη στήριξη του έργου συνολικά τριακόσιοι είκοσι υπάλληλοι των αναδόχων κάθε μέρα και Σάββατο και Κυριακή.

Με συγχωρείτε. Κάντε τους λογαριασμούς. Λογαριάστε τους μισθούς τους. Λογαριάστε τις υπόλοιπες δαπάνες. Δείτε πόσο κοστίζουν τα υπόλοιπα τηλεφωνικά κέντρα στην Ελλάδα και στο εξωτερικό και τότε θα δείτε ότι για να λειτουργήσει…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δώδεκα είναι, δεν είναι δύο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, σας παρακαλώ, μη διακόπτετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Για να λειτουργήσει με χαμηλότερο κόστος, όπως εσείς λέτε, θα πηγαίναμε σε μισθούς όχι Βουλγαρίας, αλλά σε μισθούς Πακιστάν. Αυτή είναι η πρότασή σας και αυτό ερχόσαστε να πείτε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να παρουσιάσετε τους μισθούς. Έλεος! Τετρακόσια πενήντα ευρώ το μήνα …

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ουσιαστικά ερχόσαστε να πείτε σ’ αυτούς τους ανθρώπους που δουλεύουν και εξυπηρετούν τους συμπολίτες μας ότι θα έπρεπε να παίρνουν μισθούς τριτοκοσμικούς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πακιστάν έχετε κάνει τη χώρα εσείς!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, δεν επιτρέπεται ο διάλογος στον κοινοβουλευτικό έλεγχο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** … (Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, δεν ακούγεστε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Αυτό δεν είναι αντιπολίτευση. Η ερώτησή σας είναι χορηγία πολιτική προς την Κυβέρνηση, όπως και η ερώτηση άλλων συναδέλφων σας του ΣΥΡΙΖΑ. Σας ευχαριστούμε πολύ, γιατί ενώ εμείς προσπαθούμε να βάλουμε μια τάξη στο χάος και να εξυπηρετήσουμε τους πολίτες, εσείς ερχόσαστε και γινόσαστε υπερασπιστές του χάους και μετά παριστάνετε και τους προοδευτικούς. Όση σχέση έχει η παράταξή σας με την πρόοδο έχω κι εγώ με το διάστημα. Λυπάμαι πάρα πολύ. Η ερώτησή σας δείχνει πολιτική σύγχυση.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Θα συζητηθεί τώρα η ενδέκατη με αριθμό 161/8-11-2021 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων με θέμα: «Κάλυψη όλων των κενών θέσεων του μαθήματος Φυσικής Αγωγής στα σχολεία με μόνιμους εκπαιδευτικούς».

Στην επίκαιρη ερώτηση του κυρίου συναδέλφου θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Τα τελευταία χρόνια όσοι ζουν και σχετίζονται με την εκπαίδευση βλέπουν να υποβαθμίζεται επικίνδυνα το μάθημα της φυσικής αγωγής στα σχολεία, ένα μάθημα εντελώς απαραίτητο φυσικά για την ευεξία και την ευρωστία των μαθητών.

Δεν υπάρχει πιο τρανή απόδειξη αυτής της υποβάθμισης από τη σημαντική μείωση, από την ελαχιστοποίηση ουσιαστικά των προσλήψεων των εκπαιδευτικών της Φυσικής Αγωγής είτε αυτοί είναι μόνιμοι είτε είναι αναπληρωτές. Θα αναφερθώ σε συγκεκριμένους αριθμούς και λίγο παρακάτω.

Βεβαίως η ευθύνη βαρύνει εξολοκλήρου τις ηγεσίες του Υπουργείου Παιδείας και τις κυβερνήσεις διαχρονικά οι οποίες δεν διστάζουν να αφήνουν ακάλυπτα για μήνες ακόμα και για ολόκληρες σχολικές χρονιές οργανικά και λειτουργικά κενά γυμναστών στα σχολεία με εκείνη τη δόλια μέθοδο της μη επικαιροποίησης αυτών των κενών. Τα οργανικά κενά των εκπαιδευτικών της Φυσικής Αγωγής, κύριε Υπουργέ, μένουν παγωμένα από το 2011. Από τότε έχουν πάψει να επικαιροποιούνται τα τρέχοντα πραγματικά, τα λειτουργικά δηλαδή κενά των σχολείων στις ανάγκες της φυσικής αγωγής, με αποτέλεσμα η εικόνα που παρουσιάζετε για τον κλάδο της φυσικής αγωγής των ΠΕ 11 να είναι παρωχημένη, να είναι ψευδής και βεβαίως να βρίσκεται πάρα πολύ μακριά από την υφιστάμενη πραγματικότητα.

Αυτή η επιλογή βέβαια των κυβερνήσεων να μην επικαιροποιούν τα οργανικά κενά των εκπαιδευτικών της Φυσικής Αγωγής στην πρωτοβάθμια εκπαίδευση, στη δευτεροβάθμια εκπαίδευση και στην ειδική αγωγή αξιοποιείται από την κυβέρνηση. Αξιοποιήθηκε προκειμένου να διοριστούν ως μόνιμοι στον κλάδο της φυσικής αγωγής μονάχα εκατόν δυο εκπαιδευτικοί. Επαναλαμβάνω τον αριθμό. Εκατόν δυο εκπαιδευτικοί διορίστηκαν στη φυσική αγωγή, όταν την περσινή σχολική χρονιά έγιναν χίλιες διακόσιες ογδόντα προσλήψεις αναπληρωτών εκπαιδευτικών γυμναστών και υπήρξαν επιπλέον και άλλες διακόσιες ενενήντα πέντε αποχωρήσεις φέτος λόγω των συνταξιοδοτήσεων.

Μετά από αυτά φυσικά σας ρωτάμε, κυρία Υπουργέ, τι θα κάνετε εσείς και η Κυβέρνησή σας φυσικά, το Υπουργείο σας ώστε να προβείτε στην άμεση επικαιροποίηση όλων των οργανικών κενών των γυμναστών στα σχολεία όλης της χώρας σε όλο το εύρος της εκπαίδευσης; Και βεβαίως τι θα κάνετε για να προχωρήσετε στον απαραίτητο εκείνο αντίστοιχο αριθμό προσλήψεων μόνιμων εκπαιδευτικών για να καλυφθούν όλες οι κενές θέσεις οι οποίες δεν είναι λίγες -αντίθετα είναι πάρα πολλές- του μαθήματος της Φυσικής Αγωγής στα σχολεία όλων των βαθμίδων.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Μου έκανε φοβερή εντύπωση, κύριε συνάδελφε που μιλάτε για ελαχιστοποίηση διορισμών μόνιμων και αναπληρωτών εκπαιδευτικών. Θα σας θυμίσω, καθώς έχω απαντήσει σε άλλες ανάλογες ερωτήσεις σας αλλά και άλλων συναδέλφων, ότι φέτος διορίστηκαν σχεδόν δώδεκα χιλιάδες μόνιμοι εκπαιδευτικοί μετά από δεκαετίες. Πέρυσι διορίστηκαν τεσσερισήμισι χιλιάδες εκπαιδευτικοί Ειδικής Αγωγής: η πρώτη στα εκπαιδευτικά χρονικά. Κατά το τρέχον σχολικό έτος 2021-2022 έχουν ήδη γίνει τριάντα επτά χιλιάδες τετρακόσιες τριάντα εννιά προσλήψεις εκπαιδευτικών πρωτοβάθμιας και δευτεροβάθμιας εκπαίδευσης και σε αυτές περιλαμβάνονται και οι τρεις χιλιάδες εκατόν ενενήντα πέντε προσλήψεις που ανακοινώθηκαν την προηγούμενη εβδομάδα.

Αυτά δεν έγιναν από μόνα τους. Έγιναν συντονισμένες και μεθοδευμένες παρεμβάσεις της Υπουργού κ. Κεραμέως προς το Υπουργείο Εσωτερικών και είχαμε αυτό το θετικό αποτέλεσμα. Το σύνολο είναι, κύριε συνάδελφε, σαράντα εννιά χιλιάδες εκατόν τριάντα εννέα διορισμοί και προσλήψεις εκπαιδευτικών ως τώρα. Πλέον αυτών έγιναν και τρεις χιλιάδες σαράντα εννιά προσλήψεις αναπληρωτών ειδικού βοηθητικού προσωπικού.

Σε ό,τι αφορά τώρα στον εκπαιδευτικό κλάδο ΠΕ11 φυσικής αγωγής για τον οποίον είναι και η ερώτησή σας, διορίστηκαν συνολικά σε κενές οργανικές θέσεις, όπως και εσείς είπατε, εκατόν δύο εκπαιδευτικοί κλάδου ΠΕ 11 Φυσικής Αγωγής στην πρωτοβάθμια και δευτεροβάθμια γενική εκπαίδευση αλλά παραλείψατε να πείτε ότι για το τρέχον σχολικό έτος προσλήφθηκαν συνολικά ως αναπληρωτές πλέον αυτών και εννιακόσιοι σαράντα ένας εκπαιδευτικοί του ίδιου κλάδου. Συγκεκριμένα και αναλυτικά, στην πρωτοβάθμια εκπαίδευση προσλήφθηκαν πεντακόσιοι ογδόντα δυο αναπληρωτές, πεντακόσιοι πέντε στην ειδική εκπαίδευση, εβδομήντα εφτά στην Ειδική Αγωγή. Στη δευτεροβάθμια εκπαίδευση προσλήφθηκαν τριακόσιοι πενήντα εννιά αναπληρωτές, τριακόσιοι τρεις στη γενική εκπαίδευση, πενήντα έξι στην Ειδική Αγωγή.

Το μάθημα της Φυσικής Αγωγής, κύριε συνάδελφε, όπως και εσείς είπατε και εμείς συμφωνούμε, έχει μεγάλη σημασία. Είναι παράγων σωματικής και ψυχικής υγείας των μαθητών όλων των βαθμίδων της εκπαίδευσης. Γι’ αυτό άλλωστε με υπουργική απόφαση, που δημοσιεύθηκε το 2020 αυξήσαμε τις ώρες διδασκαλίας του μαθήματος στη Β΄ λυκείου, από μία ώρα την εβδομάδα σε δύο, και στην Γ΄ λυκείου από δύο ώρες την εβδομάδα σε τρεις και συνεχίζουμε να ενισχύουμε με ρυθμίσεις που περιλαμβάνονται στο άρθρο 111 του ν.4763/20 τη διδασκαλία της κολύμβησης στο πλαίσιο του μαθήματος της Φυσικής Αγωγής.

Προβλέπεται συγκεκριμένα ότι με απόφαση των περιφερειακών διευθυντών εκπαίδευσης είναι δυνατή η απόσπαση και η μερική ή ολική διάθεση μέχρι τη συμπλήρωση του υποχρεωτικού διδακτικού τους ωραρίου μονίμων εκπαιδευτικών του κλάδου ΠΕ 11 της φυσικής αγωγής για τη διδασκαλία της κολύμβησης. Εάν οι μόνιμοι εκπαιδευτικοί αυτού του κλάδου δεν επαρκούν για την κάλυψη αυτών των αναγκών, μπορεί να προσλαμβάνονται κατά τη διάρκεια του έτους 2020-2021 αναπληρωτές ή ωρομίσθιοι εκπαιδευτικοί του ίδιου κλάδου, που έχουν εγγραφεί στους αξιολογικούς πίνακες κατάταξης του ν.4589/19 κατά τη σειρά εγγραφής τους και με την προϋπόθεση ότι έχουν αποδεδειγμένα διδαχθεί το αντικείμενο της κολύμβησης.

Τέλος, και κλείνω με αυτό, κύριε Πρόεδρε, σας αναφέρω πως ολοκληρώθηκε από το ΙΕΠ, το Ινστιτούτο Εκπαιδευτικής Πολιτικής, η σύνταξη των νέων προγραμμάτων σπουδών για το μάθημα της Φυσικής Αγωγής για όλες τις βαθμίδες της εκπαίδευσης, δημοτικό, γυμνάσιο, λύκειο. Αυτά τα νέα προγράμματα σπουδών, εμπλουτισμένα και προσαρμοσμένα στις σύγχρονες επιστημονικές εξελίξεις και κοινωνικές ανάγκες, ήδη εφαρμόζονται πιλοτικά στα πρότυπα και πειραματικά σχολεία και από το έτος 2023-2024 η εφαρμογή τους θα γενικευθεί σε όλες τις σχολικές μονάδες, με παράλληλη επιμόρφωση και των εκπαιδευτικών πάνω σε αυτά.

Στη δευτερολογία μου θα αναφέρω και άλλα στοιχεία σχετικά και συγκριτικά με τις προσλήψεις, που έγιναν πέρυσι και φέτος για να βγάλετε τα συμπεράσματά σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Υπουργέ.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ.

Ας μιλήσουμε λοιπόν με αριθμούς, κυρία Υπουργέ. Μιλήσατε για τους διορισμούς, για τους δώδεκα χιλιάδες συν τέσσερις χιλιάδες κ.λπ... Τι λένε οι αριθμοί; Πέρυσι, την περσινή σχολική χρονιά, προσλάβατε περίπου πενήντα χιλιάδες εκπαιδευτικούς για όλη την εκπαίδευση, αναπληρωτές. Την ίδια στιγμή, συνταξιοδοτήθηκαν στο τέλος της περσινής σχολικής χρονιάς περίπου οκτώ χιλιάδες εκπαιδευτικοί. Το σύνολο αυτών των αριθμών μας κάνει πενήντα οκτώ χιλιάδες.

Εάν, όπως λέτε, προσλάβατε -και εμείς δεν το αμφισβητούμε- σαράντα εννέα χιλιάδες αναπληρωτές και έτσι είναι, αν γίνει αφαίρεση, προκύπτουν εννέα χιλιάδες κενά αυτή τη στιγμή. Πώς τα καλύπτετε αυτά; Τι κάνετε; Κάνετε τις συγχωνεύσεις. Μονάχα που και με τις συγχωνεύσεις -όσες και να κάνετε- τα κενά υπάρχουν και βοούν και τα ξέρετε πάρα πολύ καλά και θα χρειαστεί πιθανόν και άλλος κύκλος, τέταρτος κύκλος, προσλήψεων αναπληρωτών, τον οποίον καλό είναι να μην τον καθυστερήσετε.

Έρχομαι τώρα στο ζήτημα το οποίο έθιξα με την ερώτησή μας. Από την πρωτολογία σας προκύπτει ότι αρνείστε να ικανοποιήσετε το δίκαιο αίτημα αυτού του κλάδου, το δίκαιο αίτημα των γυμναστών, το οποίο –ξέρετε- δεν είναι δίκαιο μονάχα για τους γυμναστές, είναι δίκαιο και αναγκαίο ταυτόχρονα και για τους μαθητές, για τη σωματική τους άσκηση και την αγωγή.

Ξέρετε, κυρία Υπουργέ, σήμερα ζούμε στον 21ο αιώνα. Δεν στέκει εξαιτίας αυτών των τεράστιων ελλείψεων γυμναστών στις κατά τόπους διευθύνσεις εκπαίδευσης, πρωτοβάθμιας και δευτεροβάθμιας, το μάθημα της Φυσικής Αγωγής, το μάθημα της γυμναστικής δηλαδή, να γίνεται καταχρηστικά από εκπαιδευτικούς εκτός από αυτή την ειδικότητα, οι οποίοι στο κάτω-κάτω δεν έχουν τις απαραίτητες γνώσεις για μια ασφαλή άθληση. Δεν βρισκόμαστε στο 1950 ούτε στο 1960. Αρκεί και μόνο να σας πω τα κενά.

Ενδεικτικά θα σας αναφέρω ορισμένα σχολεία από όλη την Ελλάδα, όπου τα κενά δεν είναι απλώς κενά κάποιων ωρών σε κάποιες τάξεις, αλλά λείπουν γυμναστές. Το μάθημα της γυμναστικής δεν γίνεται σ’ αυτά τα σχολεία. Στη Σέριφο, για παράδειγμα, ένα νησί εδώ κοντά στον Πειραιά -δεν είναι μακριά, δύο με τρεις ώρες είναι με το καράβι- δεν υπάρχει γυμναστής ούτε στο δημοτικό ούτε στο γυμνάσιο ούτε στις λυκειακές τάξεις. Δεν υπάρχει γυμναστής. Μάλλον δεν έχουν εκεί ανάγκη από γυμναστή. Στο 1ο Δημοτικό του Ηρακλείου στην Κρήτη δεν υπάρχει γυμναστής, στο 2ο Δημοτικό στο Τυμπάκι της Κρήτης δεν υπάρχει γυμναστής.

Στο 3ο Γυμνάσιο της Ελευσίνας, εδώ στην Αττική, δεν έχουν γυμναστή, στο Δημοτικό Σχολείο της Σαρωνίδας, εδώ στην Αττική, δεν υπάρχει γυμναστής, στο ΕΠΑΛ της Σκιάθου δεν υπάρχει γυμναστής, στο 2ο Γυμνάσιο της Μαλακοπής στην Άνω Τούμπα στη Θεσσαλονίκη, εκεί στη γειτονιά μου, δεν υπάρχει γυμναστής. Δεν μιλάω τώρα για τις ώρες. Είναι ενδεικτική η αναφορά, τα κενά είναι τεράστια, είναι πάρα πολλά.

Όλη αυτή η τακτική της Κυβέρνησης και των προηγούμενων κυβερνήσεων, βεβαίως, όπως καταλαβαίνετε και ανησυχεί και βρίσκει αντίθετους όλους αυτούς τους ανθρώπους, τους πτυχιούχους της Φυσικής Αγωγής, καθώς βλέπουν -κι εσείς πριν από λίγο το είπατε- πως ενώ πέρυσι έγιναν χίλιες διακόσιες ογδόντα προσλήψεις αναπληρωτών, φέτος είπατε ότι έγιναν οκτακόσιες σαράντα μία. Δηλαδή τα 2/3 των περσινών. Τι έγινε ξαφνικά; Πώς καλύφθηκαν αυτά τα κενά;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εννιακόσιες σαράντα μία.

**ΙΩΑΝΝΗΣ ΔΕΛΗΣ:** Εννιακόσιες σαράντα μία, δεν θα μεγαλώσουμε τώρα. Πάλι είναι λιγότερες από τις χίλιες διακόσιες ογδόντα περσινές. Αυτές οι τριακόσιες θέσεις πού πήγαν; Πώς χάθηκαν; Πού κρύφτηκαν; Εμείς ξέρουμε. Κρύφτηκαν και μέσα από τις συγχωνεύσεις, αλλά τις κρύψατε και μέσα από εκείνο το απαράδεκτο το αντιπαιδαγωγικό, το ανήκουστο μέτρο της αύξησης του αριθμού των μαθητών ανά τμήμα. Και πότε; Μέσα στην πανδημία. Την ώρα δηλαδή, που πρέπει τα τμήματα να αραιώνουν, εσείς τα πυκνώνετε ακόμα περισσότερο. Κάτι βέβαια που απειλεί όπως καταλαβαίνετε την υγεία και των εκπαιδευτικών και των παιδιών και έμμεσα και των οικογενειών τους, καθώς τα παιδιά αποδεικνύεται και με έρευνες ότι γίνονται μεταδότες. Μπορεί τα ίδια να μην νοσούν, αλλά γίνονται μεταδότες του ιού στα σπίτια τους.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Πανδημία όμως σημαίνει συχνά -και θα κλείσω, κύριε Πρόεδρε, ευχαριστώ- και καραντίνα. Σημαίνει δηλαδή, σωματική αδράνεια, σημαίνει έλλειψη κίνησης, άσκησης, με ό,τι αυτό συνεπάγεται για τη σωματική, αλλά και την ψυχική υγεία των παιδιών.

Αν μάλιστα, κυρία Υπουργέ, συνυπολογίσουμε ότι σύμφωνα με έρευνες την τελευταία δεκαετία στη χώρα μας έχουν αυξηθεί τα ποσοστά των παχύσαρκων και υπέρβαρων παιδιών -ένα στα τέσσερα παιδιά είναι σε αυτήν την κατάσταση- το 75% των παιδιών του δημοτικού είναι κινητικά αδρανή, δεν έχουν συστηματική άσκηση. Αν πάρουμε δε υπ’ όψιν μας ότι το 2021 μόνο το 7% των δημοτικών σχολείων της Ελλάδας έχουν κλειστό γυμναστήριο και το 22% περίπου από τα γυμνάσια-λύκεια, καταλαβαίνουμε τι σημαίνει αυτό για τα παιδιά.

Θα σας κάνουμε μια πρόταση, αν και είμαστε προκαταβολικά σίγουροι ότι δεν θα τη δεχτείτε. Ένα δισεκατομμύριο από τα τέσσερα που δίνετε για τις πολεμικές δαπάνες του ΝΑΤΟ αν δίνατε, θα αρκούσε για να μονιμοποιηθούν όλες οι χιλιάδες των εκπαιδευτικών για να κάνετε όχι δώδεκα χιλιάδες εκπαιδευτικούς μόνιμους, αλλά πενήντα χιλιάδες εκπαιδευτικούς.

Μία φρεγάτα από αυτές που σκοπεύετε να αγοράσετε και που κοστίζει η κάθε μία τους περίπου ένα δισεκατομμύριο ευρώ, θα αρκούσε για να ανεγερθούν, κυρία Υπουργέ, χίλια τουλάχιστον σχολεία σύγχρονα, με το γυμναστήριό τους, με όλες τις κατάλληλες αίθουσες και υποδομές. Θα τα κάνετε;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δελή.

Καλησπέρα σας και από εμένα και καλή εβδομάδα.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Καλησπέρα και καλή εβδομάδα, κύριε Πρόεδρε.

Σας ευχαριστώ πάρα πολύ.

Κύριε συνάδελφε, αναφέρατε τις σαράντα εννέα χιλιάδες εκατόν τριάντα εννέα προσλήψεις, αλλά ξεχάσατε να προσθέσετε τους σχεδόν δώδεκα χιλιάδες μόνιμους εκπαιδευτικούς. Αναφέρατε ορισμένα κενά -και για κάποια έχω πρωτογενή γνώση και σας λέω ότι τα στοιχεία δεν είναι επικαιροποιημένα, δεν λέω ότι ψεύδεστε- τα οποία καλύφθηκαν με προσλήψεις, οι οποίες έγιναν την προηγούμενη Παρασκευή, των τριών χιλιάδων και πλέον εκπαιδευτικών.

Αναφέρατε και πάλι τον αριθμό των μαθητών ανά τάξη. Χωρίς να χάσω χρόνο, θα σας θυμίσω ότι είμαστε τέταρτη χώρα, στις χώρες του ΟΟΣΑ, στον αριθμό των μαθητών ανά τάξη. Στον μέσο όρο που βγαίνει, θα σας προλάβω, έχει γίνει διαχωρισμός ακριτικών νησιωτικών περιοχών ή μεγάλων αστικών κέντρων, πολύ πιο κάτω από τον μέσο όρο της Ευρωπαϊκής Ένωσης. Είναι γνωστό -και κάναμε και συζήτηση σε κοινοβουλευτικό έλεγχο που ασκήσατε- τι λέει ο Παγκόσμιος Οργανισμός Υγείας για τα μέτρα τα οποία πρέπει να λαμβάνονται στην τάξη, ώστε να μην υπάρχει διασπορά του ιού.

Εν κατακλείδι, σας λέω ότι τα σχολεία ακολουθούν την πανδημία, δεν την οδηγούν. Όπου είναι χαμηλός ο εμβολιασμός, είναι περισσότερα τα κρούσματα. Όπου ο εμβολιασμός είναι υψηλός, τα κρούσματα είναι λιγότερα. Από τα παιδιά που νοσούν, μόνο το 30% έχει νοσήσει λόγω της εκπαιδευτικής διαδικασίας.

Κλείνω με αυτό και απαντώ στην ερώτησή σας που αφορά στην κατανομή των οργανικών θέσεων των λειτουργικών κενών για τον προγραμματισμό των διορισμών των μόνιμων εκπαιδευτικών και με σύμβαση ιδιωτικού δικαίου ορισμένου χρόνου, που γίνονται με βάση την κοινή υπουργική απόφαση των Υπουργών Παιδείας και Οικονομικών, που καθορίζει τον αριθμό των εγκεκριμένων θέσεων για την πλήρωση με διορισμό μόνιμων εκπαιδευτικών κατά κλάδο, κατά ειδικότητα ή ειδίκευση.

Για την κατανομή των θέσεων διορισμών των εκπαιδευτικών στην πρωτοβάθμια και στη δευτεροβάθμια εκπαίδευση και ειδικότερα στον κλάδο ΠΕ11 της Φυσικής Αγωγής, αποφασίστηκε έγκριση εβδομήντα έξι διορισμών γιατί στην πρωτοβάθμια καταγράφηκαν πανελλαδικώς, κύριε συνάδελφε, διακόσια πενήντα οργανικά κενά, αλλά και εξακόσια πενήντα πλεονάσματα στον κλάδο αυτό. Στη δευτεροβάθμια καταγράφηκαν μόλις είκοσι έξι οργανικά κενά τα οποία δόθηκαν όλα προς κάλυψη, έχουν καλυφθεί.

Πώς γίνονται οι προσλήψεις, επειδή μιλήσατε για πάγωμα. Γίνονται με βάση τα αρμοδίως δηλωθέντα λειτουργικά κενά, δηλαδή τα κενά που δηλώνονται ως ο νόμος ορίζει από τις διευθύνσεις εκπαίδευσης. Κι αυτό ορίζεται από τις παραγράφους 1, 2, και 3 του άρθρου 4 για τον προσδιορισμό των λειτουργικών κενών της υπουργικής απόφασης που ρυθμίζει τα θέματα πρόσληψης και τοποθέτησης αναπληρωτών και ωρομίσθιων εκπαιδευτικών μελών ειδικού εκπαιδευτικού προσωπικού και ειδικού βοηθητικού προσωπικού. Σύμφωνα με την παράγραφο 4 του ιδίου άρθρου, ο αριθμός των προς πλήρωση κενών ανά κλάδο, ειδικότητα, εκπαιδευτική δομή και βαθμίδα εκπαίδευσης εγκρίνεται με σχετική απόφαση της Υπουργού Παιδείας και Θρησκευμάτων με βάση τις ειδικές ανάγκες, αλλά και την παρεχόμενη από το Υπουργείο Οικονομικών έγκριση πίστωσης.

Σε ό,τι αφορά τις προσλήψεις αναπληρωτών εκπαιδευτικών του κλάδου ΠΕ11 Φυσικής Αγωγής, τα τελευταία τέσσερα σχολικά χρόνια: Το έτος 2018-2019 τετρακόσια σαράντα επτά στο σύνολο, εκ των οποίων τετρακόσιες δύο προσλήψεις στην πρωτοβάθμια και σαράντα πέντε στη δευτεροβάθμια. Το 2019-2020 πεντακόσιες εξήντα οκτώ στο σύνολο, εκ των οποίων τετρακόσιες ογδόντα έξι στην πρωτοβάθμια και ογδόντα δύο στη δευτεροβάθμια. Το 2020-2021 εννιακόσιες εξήντα τρεις, εκ των οποίων εξακόσιες πενήντα έξι στην πρωτοβάθμια και τριακόσιες επτά στη δευτεροβάθμια. Και το 2021-2022 εννιακόσιες σαράντα μία, εκ των οποίων πεντακόσιες ογδόντα δύο στην πρωτοβάθμια και τριακόσιες πενήντα εννιά στη δευτεροβάθμια.

Θέλω ολοκληρώνοντας να σημειώσω ότι η πάγια πρόθεση του Υπουργείου μας είναι να καλύπτονται τα κενά των δηλωθέντων και επιβεβαιωμένων από τις περιφερειακές διευθύνσεις εκπαίδευσης λειτουργικών κενών με την πρόσληψη αναπληρωτών εκπαιδευτικών και νομίζω σε αυτή την κατεύθυνση κινούμαστε καλά.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στους δύο.

Πάμε στην όγδοη με αριθμό 155/5-11-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Παράνομο show με απειλούμενο είδος αετού ανακοίνωσε η ΠΑΕ ΑΕΚ».

Κύριε Αρσένη, καλησπέρα και καλή εβδομάδα. Έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα επιστρέψουμε πίσω στην εποχή της χορεύτριας αρκούδας; Σαν παιδί θυμάμαι αυτές τις εικόνες. Τις έχουμε αφήσει τόσο πολύ πίσω μας και πραγματικά τις έχουμε αφήσει και νομοθετικά πίσω μας. Απαγορεύονται πλέον.

Όμως, βλέπω μια προσπάθεια από κάποιους εκπαιδευτές αετών και γερακιών να ξανανομιμοποιηθούν τα θεάματα με άγρια είδη ζωής. Χρησιμοποιούνται πλέον και προσπαθούν να κρυφτούν πίσω από τις πλάτες της ΑΕΚ, αυτού του αθλητικού συλλόγου με την τόσο μεγάλη ιστορία, του συμβόλου για την προσφυγιά, αλλά και με τους μεγάλους αντιφασιστικούς αγώνες των φίλαθλου του.

Τι λέει ο κ. Αθανασίου; Αναφέρομαι στις δηλώσεις του. Λέει ότι είναι νόμιμα στην Ελλάδα τέτοια θεάματα με αετούς σε γήπεδα. Στην ουσία κλείνει το μάτι στους ανθρώπους και τους λέει ξέρετε, όπως Μπενφίκα έχει τον αετό της στην Πορτογαλία, μπορεί να έχει και η ΑΕΚ στην Ελλάδα. Δεν λέει ότι στην Μπενφίκα και στην Πορτογαλία επιτρέπονται τα θεάματα με ζώα, ενώ ο νόμος στην Ελλάδα από το 2013 και μετά τα απαγορεύει.

Λέει, επίσης, ότι δεν σχετίζονται οι αετοί με αυτόν τον νόμο, τον πρόσφατο νόμο που πέρασε και η δική σας Κυβέρνηση πριν από έναν μήνα, καθώς αφορά μόνο τα ζώα συντροφιάς. Αυτές ήταν οι δηλώσεις του.

Επίσης λέει ότι για την περίπτωση των αετών αποφασίζει μόνο το Υπουργείο Περιβάλλοντος και η Διεύθυνση Δασών. Για αυτό και σας απευθύνω την ερώτηση.

Για να είμαι ειλικρινής έλαβα μια επιστολή από την Πανελλαδική Φιλοζωική και Περιβαλλοντική Ομοσπονδία και άλλες έξι οργανώσεις που ασχολούνται με την προστασία της άγριας ζωής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μικρή ανοχή, κύριε Πρόεδρε.

Γνωρίζω ότι την ίδια επιστολή έχετε λάβει και εσείς και ότι έχετε συναντηθεί μαζί τους.

Για αυτό θέλω να μου πείτε ξεκάθαρα, όταν ο κ. Αθανασίου λέει ότι ο νόμος που απαγορεύει τα θεάματα με ζώα, δεν αφορά τους αετούς, λέει ψέματα ή αλήθεια; Όταν ο κ. Αθανασίου λέει ότι αποφασίζει η Διεύθυνση Δασών για το αν θα υπάρχουν θεάματα με τον αετό, λέει ψέματα ή αλήθεια; Και ποια είναι η απάντηση της Διεύθυνσης Δασών;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Αρσένη.

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Καλησπέρα, κύριε Αμυρά, καλή εβδομάδα. Άλλωστε επίκαιρες χωρίς Αμυρά, δεν γίνεται!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πραγματικά! Να είστε καλά, ευχαριστώ. Καλή εβδομάδα.

Αγαπητέ κύριε Αρσένη, κατ’ αρχάς θέλω να διαβεβαιώσω όχι μόνο εσάς και το Κοινοβούλιο, αλλά και όλους τους πολίτες ότι το Υπουργείο Περιβάλλοντος και η Κυβέρνηση βεβαίως, γενικότερα έχουν την προστασία της βιοποικιλότητας και ιδιαίτερα της άγριας ζωής ως ύψιστη προτεραιότητα. Αυτό το λέω σαν μία εισαγωγή.

Σαν δεύτερο θέμα επιτρέψτε μου να πω το εξής. Η κατατεθειμένη σας επίκαιρη ερώτηση μιλάει για χρυσαετούς. Δεν πρόκειται για χρυσαετό -χωρίς να αλλάζει η ουσία της ερώτησης- αλλά για θαλασσαετό. Έχει σημασία διότι ο θαλασσαετός είναι ένα επιδημητικό είδος άγριου πτηνού στην Ελλάδα σπανιότατο, το οποίο έχει άνοιγμα φτερών τα 2.40cm. Είναι ένα κόσμημα της βιοποικιλότητας, που έχουμε το προνόμιο και τη χαρά και τη μεγάλη ευθύνη να φιλοξενούμε στην Ελλάδα.

Επίσης ειλικρινώς δεν θα απαντήσω στο τι λέει ο κ. Αθανασίου. Θα απαντήσω σε σας. Λέω όμως πώς πρέπει να είναι τα πράγματα. Δεν ξέρω καν τις δηλώσεις του και δεν μπορώ εγώ να τοποθετηθώ σε σχέση με τις δηλώσεις του προέδρου του Συλλόγου Ιερακοτροφίας. Όντως είδαμε στα social media, στα κοινωνικά δίκτυα της ΠΑΕ ΑΕΚ ότι σχεδιάζει να εμφανίζει συμβολικά αυτόν τον θαλασσαετό με ολιγόλεπτη πτήση, παρουσία του εκπαιδευτή κατόχου του, στα εγκαίνια του νέου γηπέδου της Αγια-Σοφιάς από το τέλος της επόμενης χρονιάς.

Κατ’ αρχάς να πω ότι δεν έχει έρθει κάποιο αίτημα σε εμάς, στο Υπουργείο Περιβάλλοντος. Εμείς παρακολουθήσαμε την επικαιρότητα και τοποθετούμαστε. Για να δούμε λοιπόν. Εγώ θα απαντήσω σε σχέση με το τι λέει ο νόμος, όχι τι λέει ο ένας ή ο άλλος. Επιτρέπεται να έχει ένας Έλληνας στην κατοχή του ένα είδος -και μάλιστα σπάνιο- άγριας πανίδας; Υπό προϋποθέσεις ναι, ο νόμος το επιτρέπει. Πώς; Θα πρέπει να έχει ελεγχθεί η προέλευση του ζώου, στην συγκεκριμένη περίπτωση του θαλασσαετού, να έχουν εκδοθεί τα προβλεπόμενα έγγραφα, τα πιστοποιητικά προέλευσης που εκδίδονται από τις εγκεκριμένες επιχειρήσεις εκτροφής σύμφωνα με τον νόμο και επιπροσθέτως θα πρέπει να πληρούνται οι προϋποθέσεις νόμιμης κατοχής και διακίνησής του και να έχουν εκδοθεί οι προβλεπόμενες άδειες για την εξαγωγή ή διακίνηση αυτών, σύμφωνα με μια κοινή υπουργική απόφαση που ισχύει από το 2013. Είναι η -την αναφέρω για τα Πρακτικά- 125188/246. Και πρέπει να υπάρχουν τα έγγραφα, πιστοποιητικά μετακίνησης μεταφοράς στη χώρα και κατοχής. Εκδίδονται από τις αρμόδιες αρχές CITES. Είναι η διεθνής σύμβαση για την κατοχή τέτοιων ειδών.

Με αυτό τον τρόπο μπορεί άμεσα να ιχνηλατήσουμε το είδος και τη χώρα προέλευσης αυτού του αετού και όλα τα υπόλοιπα στοιχεία για να είμαστε σίγουροι ότι έχει τηρηθεί η νομιμότητα ως προς την κατοχή και την προέλευση του πτηνού.

Το Υπουργείο Περιβάλλοντος -χωρίς βεβαίως να έχουμε καμμία επίσημη κλήση για να ασχοληθούμε, αλλά το είδαμε και εμείς στα social media, στα κοινωνικά δίκτυα- και το Τμήμα Διαχείρισης Άγριας Ζωής και Θήρας της Γενικής Διεύθυνσης Δασών και Δασικού Περιβάλλοντος ζήτησε τον έλεγχο όλων των πιστοποιητικών αυτού του θαλασσαετού.

Ο εκπαιδευτής, λοιπόν, του αετού και πρόεδρος του Ελληνικού Συλλόγου Ιερακοτροφίας, που παρουσίασε η ΑΕΚ στο βιντεάκι, έχει δηλώσει πως προμηθεύτηκε τον αετό από εκτροφείο της Τσεχίας, όταν το πτηνό ήταν έξι μηνών και τον εκπαιδεύει για περίπου δυόμισι χρόνια. Φυσικά, ζητήσαμε να ελέγξουμε τα δικαιολογητικά. Μας προσκομίστηκε το πιστοποιητικό CITES για χρήση εντός Ευρωπαϊκής Ένωσης με αριθμό -θα το πω, για να υπάρχει στα Πρακτικά- CZ/JHC/00112/219 που αφορά πιστοποιητικό της Δημοκρατίας της Τσεχίας για εμπορικές δραστηριότητες για τον κάτοχό του που είναι ο κ. Μίλαν Ζάλες. Με αυτό το πιστοποιητικό, λοιπόν, ο κάτοχος έχει το δικαίωμα να μεταφέρει, να μετακινήσει, να πουλήσει το εν λόγω πτηνό σε άλλα άτομα εντός Ευρωπαϊκής Ένωσης. Το πιστοποιητικό του συγκεκριμένου θαλασσαετού αφορά σε δείγμα με κωδικό πηγής C –αυτά είναι ειδική ορολογία, αλλά τα λέω για να είναι καταγεγραμμένα, κύριε Πρόεδρε- δηλαδή, γεννημένος σε αιχμαλωσία, με χώρα προέλευσης την Τσεχία.

Σύμφωνα με την κοινή υπουργική απόφαση που σας είπα και με την οποία εφαρμόζεται εν κατακλείδι η σύμβαση CITES και οι ευρωπαϊκοί κανονισμοί, αυτό το δείγμα του θαλασσαετού ανήκει στην εξαίρεση Β2, άρα επιτρέπεται η κατοχή του στη χώρα μας.

Άρα γνωρίζουμε ότι, όσον αφορά την κατοχή του, πληρούνται όλες οι νόμιμες προϋποθέσεις. Είναι νόμιμη κατοχή, γιατί έχουν εκδοθεί όλα τα απαραίτητα πιστοποιητικά για χρήση εντός της Ευρωπαϊκής Ένωσης.

Πάμε να δούμε λίγο τώρα, αν επιτρέπεται ή δεν επιτρέπεται…

**ΠΡΟΕΔΡΕΥΩΝ (Απόστολος Αβδελάς):** Μήπως να το δούμε στη δευτερολογία, κύριε Υπουργέ;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Α, έχετε δίκιο.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Επειδή ο Υπουργός δεν έχει απαντήσει καθόλου στην ερώτηση, αν μπορεί, να απαντήσει, γιατί δεν έχω να πω κάτι στη δευτερολογία. Δεν έχει απαντήσει σε τίποτα. Όλα αυτά που είπε δεν αφορούσαν καν το ερώτημα. Ας προχωρήσει, για να έχουμε κάποιο περιεχόμενο στη συζήτηση.

**ΠΡΟΕΔΡΕΥΩΝ (Απόστολος Αβδελάς):** Ε, νομίζω ότι είπε ότι έχει έρθει από την Τσεχία, με όλα τα νόμιμα έγγραφα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Όχι, η ερώτηση είναι με βάση ποιον νόμο επιτρέπεται η χρήση χρυσαετών σε θεάματα. Δεν έχει πει ο Υπουργός ούτε μια λέξη γι’ αυτό.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα σας πω τώρα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Γι’ αυτό ας ολοκληρώσει την απάντηση.

**ΠΡΟΕΔΡΕΥΩΝ (Απόστολος Αβδελάς):** Ωραία, πείτε, κύριε Υπουργέ, για να διευκολύνω τη διαδικασία. Δυο λεπτά έχετε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πρώτα έπρεπε να ξέρουμε ποιο είναι το νομικό πλαίσιο. Γι’ αυτό σας είπα.

Πάμε τώρα. Είπατε για τον ν.4830/2021, όπως ανέφερε ο Πρόεδρος εκεί, για τα ζώα συντροφιάς. Είναι ένα άγριο πτηνό ζώο συντροφιάς; Όχι βέβαια, δεν είναι. Το λέει ο ίδιος ο ν.4830. Το άρθρο 23 μάλιστα, όπως κι εσείς αναφέρετε στην ερώτησή σας, λέει ότι απαγορεύεται η συμμετοχή κάθε ζώου σε θεάματα και παραστάσεις. Όμως, στην παράγραφο 2 του άρθρου 23 στο δεύτερο εδάφιο σημειώστε το εξής: Εκδήλωση -δεν μιλάμε για θέαμα- με συμμετοχή ζώου ή ζώων αδειοδοτείται με απόφαση του δημοτικού συμβουλίου του δήμου όπου θα τελεστεί η εκδήλωση. Ο επιβλέπων κτηνίατρος -λέει ο νόμος- συντάσσει έκθεση πριν την εκδήλωση, η οποία κατατίθεται στο δημοτικό συμβούλιο πριν την έγκριση φυσικά της εκδήλωσης και η οποία οφείλει να αποτελεί αναπόσπαστο τμήμα της απόφασης του δημοτικού συμβουλίου. Ο επιβλέπων κτηνίατρος συντάσσει νέα έκθεση μετά το πέρας της εκδήλωσης, στην οποία επιβεβαιώνει εάν παραβιάστηκε ή όχι η ευζωία των ζώων ή των ζώων που συμμετείχαν στην εκδήλωση.

Άρα, όπως γίνεται κατανοητό, η ΠΑΕ ΑΕΚ θα πρέπει να υποβάλει σχετικό αίτημα στον Δήμο της Νέας Φιλαδέλφειας με την έκθεση του επιβλέποντος κτηνιάτρου και βεβαίως με την επισύναψη όλων των δικαιολογητικών που σας είπα: νόμιμης κατοχής, διακίνησης και τα λοιπά. Εκείνοι θα αποφασίσουν, ο δήμος δηλαδή. Σε περίπτωση, όμως, που ανακύψουν προβλήματα, νομικά ή άλλης φύσης, βεβαίως το Υπουργείο Περιβάλλοντος, το Υπουργείο Αγροτικής Ανάπτυξης και το Υπουργείο Εσωτερικών, τα τρία επισπεύδοντα δηλαδή Υπουργεία που φέρουν την ΚΥΑ που ορίζει αυτά τα θέματα, θα επιληφθούν.

Πάντως, σε καμμία περίπτωση δεν πρόκειται να επιτρέψουμε την παράνομη χρήση ειδών άγριας ζωής. Το ίδιο ισχύει και για την ΠΑΕ ΑΕΚ. Η ΠΑΕ ΑΕΚ, όπως αναφέρετε και εσείς, πριν από έξι χρόνια στο πλαίσιο της εταιρικής κοινωνικής ευθύνης ενίσχυσε την Ελληνική Ορνιθολογική Εταιρεία για την προστασία αετών εντός της επικράτειας της χώρας μας και πριν από λίγες εβδομάδες είδαμε τους παίκτες της ΑΕΚ να μπαίνουν στο γήπεδο με κουταβάκια στέλνοντας το μήνυμα για την υιοθεσία αδέσποτων ζώων. Επομένως, τόσο η ΑΕΚ όπως και οι θεατές της και οι φίλαθλοι και άπαντες όπως και το Υπουργείο Περιβάλλοντος σε καμμία περίπτωση δεν θέλουμε να επικροτήσουμε οποιαδήποτε κίνηση θα προκαλούσε κακοποίηση ή βασανισμό οποιουδήποτε ζώου.

Σε σχέση τώρα με τον νόμο για την ιερακοθηρία, εάν επιτρέπει ο κύριος Πρόεδρος, θα σας απαντήσω. Γιατί έχετε μπερδέψει δύο πράγματα. Ο νόμος για την ιερακοτροφία δεν έχει καμμία σχέση με αυτό που συζητάμε σήμερα. Είναι εντελώς διαφορετικό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς)**: Ο κ. Αρσένης έχει τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ**: Ευχαριστώ πολύ, κύριε Πρόεδρε.

Mας λέτε, δηλαδή, κύριε Υπουργέ, ότι η ερμηνεία του νόμου στο άρθρο 23, που προβλέπει ότι απαγορεύεται η χρήση κάθε ζώου σε θεάματα, εφόσον πάρεις άδεια από τον οικείο δήμο, επιτρέπεται. Αυτό μας λέτε. Μας λέτε ότι εφόσον πάρει οποιοσδήποτε άδεια από τον οικείο δήμο, μπορεί να χρησιμοποιεί ζώα στα θεάματα. Αυτό μας λέτε.

Δηλαδή, για να καταλάβω, εμείς διαβάζουμε το άρθρο 23 που λέει ότι απαγορεύεται η χρήση ζώων στα θεάματα, αλλά ερμηνεύεται από την Κυβέρνηση ότι εφόσον υπάρχει άδεια από τον οικείο δήμο, επιτρέπεται η χρήση ζώων στα θεάματα. Αυτό καταλαβαίνω, σωστά; Γιατί αυτό ακούει αυτή τη στιγμή ο κόσμος.

**ΠΡΟΕΔΡΕΥΩΝ (Απόστολος Αβδελάς)**: Θα πρέπει να πάρει άδεια πρώτα από τον δήμο. Αυτό σας λέει. Ο νόμος έτσι αναφέρει.

**ΚΡΙΤΩΝ - ΗΛΙΑΣ ΑΡΣΕΝΗΣ**: Ναι, αυτό προσπαθώ να καταλάβω. Αυτό είπε ο Υπουργός ξεκάθαρα. Εφόσον πάρει οποιοσδήποτε άδεια από τον δήμο, μπορεί να κάνει θεάματα με ζώα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας)**: Όχι θεάματα είπαμε, εκδηλώσεις.

**ΚΡΙΤΩΝ - ΗΛΙΑΣ ΑΡΣΕΝΗΣ:** Εκδηλώσεις με ζώα λέτε.

Δηλαδή, αν αύριο το Δελφινάριο έχει, με βάση το site, πιστοποιητικά για να έχει δελφίνια, μπορεί να κάνει παραστάσεις με ζώα εφόσον πάρει άδεια από τον δήμο. Αυτό μας λέτε. Όχι παράσταση, εκδήλωση. Αυτό μας λέτε;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας)**: Όχι, βέβαια.

Μπορώ να πάρω τον λόγο, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς)**: Μετά κύριε Υπουργέ, να ολοκληρώσει ο κύριος συνάδελφος.

**ΚΡΙΤΩΝ - ΗΛΙΑΣ ΑΡΣΕΝΗΣ**: Αυτό που μας λέει ο Υπουργός είναι συγκλονιστικό. Αλλάζει όλη τη νομολογία που έχουμε στην Ελλάδα εδώ και δέκα και πλέον χρόνια από την περίοδο σχεδόν της χορευτής αρκούδας όσον αφορά τις παραστάσεις με ζώα, που τις λέει εκδηλώσεις ο Υπουργός. Άρα, αυτό που καταγγέλλω, ισχύει. Αυτή τη στιγμή αυτό που γίνεται είναι ότι νομιμοποιείται η κάθε εκδήλωση με ζώα στην Ελλάδα, όπως μας είπε ο κ. Αμυράς, αρκεί –έτσι ερμηνεύει τον νόμο- να δώσει άδεια ο οικείος δήμος. Ισχύει αυτό, κύριε Αμυρά;

**ΠΡΟΕΔΡΕΥΩΝ (Απόστολος Αβδελάς)**: Ο κ. Αμυράς έχει τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας)**: Κύριε Αρσένη, διαβάστε τον νόμο. Δεν το λέει ο Αμυράς, ο νόμος το λέει. Διαβάστε το δεύτερο εδάφιο της παραγράφου 2 του άρθρου 23 του ν.4830. Είναι η συνέχεια του άρθρου που αναφέρατε και ανέφερα ότι απαγορεύονται τα θεάματα και οι παραστάσεις με άγρια ζώα. Τελεία και παύλα. Απαγορεύονται! Ούτε σε Δελφινάρια που είπατε, αν κι αυτά έχουν καταργηθεί, επίσης, νομοθετικά στην Ελλάδα. Δεν θα πάμε πίσω. Λέει ο νόμος ότι για εκδήλωση η οποία, ενδεχομένως, να έχει ένα κοινωνικό ή άλλο ενδιαφέρον, θα το κρίνει αυτό το δημοτικό συμβούλιο με απόφαση και έκθεση –βεβαίως, πρώτα- του επιβλέποντος κτηνιάτρου.

Εάν εμείς δούμε ότι το πράγμα δεν βγάζει σε μία οριστική απόφαση του δήμου ή ότι υπάρχουν αντικρουόμενα πράγματα, εκεί βεβαίως και θα παρέμβουμε. Σας είπα, όμως, τι λέει ο νόμος. Ο νόμος επιτρέπει εκδήλωση, εκπαιδευτική για παράδειγμα, με τη συμμετοχή ενός ιέρακα. Δεν επιτρέπει εκπαιδευτικά θεάματα, δεν επιτρέπει παραστάσεις. Άρα, αυτή είναι η νομοθεσία.

Πάνω από όλα, όμως, μην μπερδεύετε τον νόμο για την ιερακοτροφία με τον νόμο που επιτρέπει τη συμμετοχή άγριων ζώων σε εκδηλώσεις ή επιπλέον για όλους δεν επιτρέπει θεάματα -και καλά κάνει- και παραστάσεις με άγρια πανίδα.

Για την ιερακοτροφία που μου είπατε εσείς, έχω διαβάσει πολλά. Προφανώς οι άνθρωποι δεν γνωρίζουν, δεν έχουν διαβάσει. Τι λέει, λοιπόν, ο νόμος όπου εμείς υπογράψαμε, μια κοινή υπουργική απόφαση με τα συναρμόδια και συνεπισπεύδοντα Υπουργεία; Για να επιτρέψουμε τι; Τη χρησιμοποίηση θηρευτικών ιεράκων, για τη ρύθμιση ειδών της πανίδας σε αεροδρόμια, σε αστικές περιοχές, σε αγροτικές ή δασικές περιοχές, σε αστικούς χώρους πρασίνου, για την αντιμετώπιση ζημιών και κινδύνων που οφείλονται στην αύξηση του πληθυσμού κάποιων ειδών. Δεν αφορά ο νόμος πτήσεις θηρευτικών ιεράκων μέσα σε γήπεδα παρουσία θεατών. Δεν επιτρέπει ο νόμος να πάρει ο άλλος το γεράκι και να πάει να κάνει μία δράση μόνος του.

Υπάρχει νόμος, υπάρχει ισχυρό νομικό πλαίσιο που τα καθορίζει αυτά.

Και ξαναλέω ότι εμείς στο Υπουργείο Περιβάλλοντος εδώ είμαστε, για να προασπίσουμε τη διασφάλιση της ζωής και της μη έκθεσης σε κίνδυνο οποιουδήποτε μέλους και ατόμου της άγριας πανίδας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Αμυρά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Όχι, δεν μπορείτε. Ό,τι ήταν να ρωτήσετε, το ρωτήσατε.

Δεν έβγαλα και εγώ άκρη, για να είμαι ειλικρινής. Απορώ με τον κ. Αθανασίου -όχι με τον παρόντα-, ο οποίος έχει σώσει πολλές ζωές πτηνών κ.λπ..

**ΚΡΙΤΩΝ - ΗΛΙΑΣ ΑΡΣΕΝΗΣ:** Ο κύριος Υπουργός απάντησε για τα παραδοσιακά έθιμα.

**ΠΡΟΕΔΡΕΥΩΝ (Απόστολος Αβδελάς):** Όμως, η διαδικασία είναι έτσι που δεν μπορώ να κάνω κάτι, σας είπα. Ελάτε να του τα πείτε από κοντά.

Προχωρούμε στη δωδέκατη με αριθμό 164/8-11-20201 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Αθανάσιου (Νάσου) Αθανασίου προς τον Υπουργό Περιβάλλοντος και Ενέργειας, με θέμα: «Πότε σκοπεύετε να αποκαταστήσετε τον Χώρο Ανεξέλεγκτης Διάθεσης Απορριμμάτων (ΧΑΔΑ) στον προστατευόμενο υγρότοπο του Ιερού των Αιγυπτίων Θεών στην περιοχή Μπρέξιζα του Δήμου Μαραθώνα;».

Κύριε Αθανασίου, καλησπέρα σας και καλή εβδομάδα.

**ΑΘΑΝΑΣΙΟΣ ΑΘΑΝΑΣΙΟΥ:** Καλησπέρα σας. Μετά από ενάμιση χρόνο ταλαιπωρίας και επιτόπιας έρευνας, κύριε Πρόεδρε.

Κύριε Υπουργέ, βρίσκεστε σε ένα Υπουργείο το οποίο όχι μόνο δεν σέβεται το περιβάλλον, όχι μόνο το κακοποιεί, αλλά έφτασε στο σημείο να ανέχεται και να αποκρύβει χωματερές, σκουπιδότοπους μέσα στους αρχαιολογικούς χώρους. Η σκηνοθεσία είναι τέτοια, που δεν ξέρω αν θα μπορέσω να φανερώσω το γεγονός αυτό. Θα προσπαθήσω, πάντως.

Στις 28 Μαρτίου 2021 κατέθεσα μια αναφορά είκοσι σελίδων με δεκατρείς φωτογραφίες. Τη διαβάσατε; Δεν είναι έπεα πτερόεντα. Είναι στοιχεία, είναι ντοκουμέντα, πρόσφατες φωτογραφίες. Πρόκειται για επιστολή διαμαρτυρίας των κατοίκων του Μαραθώνα, η οποία περιείχε αυτές τις φωτογραφίες.

Από το υλικό αποδεικνύεται ότι ο δημοτικός ΧΑΔΑ που βρίσκεται επί πολλά χρόνια στον προστατευόμενο υγρότοπο του Ιερού των Αιγυπτίων Θεών, στη θέση Μπρέξιζα του Δήμου Μαραθώνα, δεν έχει αποκατασταθεί, παρά τη σχετική απόφαση που εκδόθηκε από το ΥΠΕΚΑ το 2014.

Σνομπάροντας, μου απάντησε μια υπηρεσιακή διευθύντρια, η κ. Αρφανάκου, η οποία λέει, μετά από καθυστέρηση πέντε ημερών, ότι «υπήρξε αυτοψία τριμελούς επιτροπής από υπαλλήλους της Περιφέρειας Αττικής και του Δήμου Μαραθώνα», απουσία αρχαιολόγων. Και στο πρακτικό οι υπάλληλοι αυτοί αναφέρουν: «Σε όλο τον χώρο έχει αναπτυχθεί βλάστηση, με αποτέλεσμα να έχει επέλθει φυσική αποκατάσταση του ΧΑΔΑ και αφομοίωσή του στο εγγύς φυσικό περιβάλλον». Τα αγριόχορτα, δηλαδή, κάλυψαν τις πομπές μας και ο ΧΑΔΑ αποκαταστάθηκε ως εκ θαύματος. Μπάζα, ερειπωμένα κτήρια και υπολείμματα αμιάντου, που φθάνουν σε ύψος πέντε μέτρα -ιδού οι φωτογραφίες, πέντε μέτρα!-, με οικοδομές, γέμισαν χόρτα και αποκαταστάθηκε ο ΧΑΔΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μάλιστα, είπατε ότι αυτή τη γνωμοδότηση την αποστείλατε στη Γενική Διεύθυνση Περιβάλλοντος της Ευρωπαϊκής Επιτροπής, την αποδέχθηκε και μείωσε το πρόστιμο κατά 40.000 ευρώ το εξάμηνο. Έτσι με ενημερώνετε.

Πού βρίσκεται, λοιπόν, η λαδιά και η αθλιότητα; Πήγαν οι άνθρωποι αυτοί, η τριμελής επιτροπή από την Περιφέρεια Αττικής και του Δήμου Μαραθώνα, και είπαν ότι τα αγριόχορτα που βγήκαν, αποκατέστησαν το φυσικό περιβάλλον. Έκρυψαν τις οικοδομές που φτάνουν τα διώροφα κτήρια ύψους πέντε μέτρων. Όμως -και εδώ πρέπει να αναπέμψουμε ύμνο στην Εφορεία Αρχαιοτήτων Ανατολικής Αττικής- κάνει και η Εφορεία επιτόπια έρευνα. Και τι γράφει; Προσέξτε, μιλάμε για ένα Υπουργείο, το Υπουργείο Πολιτισμού, το οποίο αντιτίθεται στο Υπουργείο Περιβάλλοντος της ίδιας Κυβέρνησης, της περίφημης Κυβέρνησης Μητσοτάκη.

Γράφει η Εφορεία Αρχαιοτήτων Ανατολικής Αττικής: «Αν και η βλάστηση που έχει αναπτυχθεί στον χώρο του ΧΑΔΑ όπως περιγράφεται στον εν λόγω πρακτικό, έχει καλύψει τα απορρίμματα κυμαινόμενου ύψους από μισό έως πέντε μέτρα και ποσότητας ογδόντα πέντε χιλιάδες τόνους σε καμμία περίπτωση ο όγκος αυτός δεν μπορεί ούτε να αφομοιωθεί από το φυσικό περιβάλλον ενός υγροτόπου πρώτης προτεραιότητας όπως της Μπρεξίζας, ούτε να ενταχθεί στον κηρυγμένο και θεσμοθετημένο αρχαιολογικό χώρο της ίδιας περιοχής».

Δηλαδή πηγαίνει μια επιτροπή από τον Δήμο Μαραθώνα και από την περιφέρεια και κάνει τη «λάδια» και αποκαταστάθηκε. Παίρνετε εσείς στο έγγραφο αυτής της «λαδιάς», το στέλνετε στις Βρυξέλλες και μειώνεται το πρόστιμο κατά 40.000 ευρώ. Όμως υπάρχουν κάποιοι κάτοικοι που προσέφυγαν στον Ευρωπαίο Διαμεσολαβητή με κίνδυνο η Ελλάδα να αντιμετωπίζει νέες καταδικαστικές αποφάσεις. Επιπλέον, το Υπουργείο Πολιτισμού που όλως τυχαίως ενημερώθηκε επτά ολόκληρους μήνες μετά την αυτοψία για το αποτέλεσμά της, ζητά την ανάκληση -η κ. Μενδώνη η συνάδελφός σας- κάθε ενέργειας που διαιωνίζει την παρουσία των απορριμμάτων σε αυτόν τον μοναδικής αξίας αρχαιολογικό χώρο.

Κοιτάξτε, εδώ έχουμε ένα πτώμα και έρχεται το Υπουργείο σας και μου λέει ότι το πτώμα αυτό είναι ζωντανό. Λοιπόν, θα αποδεχθείτε τα γεγονότα ή θα σνομπάρετε, όπως με σνομπάρετε εδώ και ενάμιση χρόνο όταν σας προσκομίζω φωτογραφίες;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αθανασίου.

Θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Κύριε Αμυρά, έχετε τρία λεπτά για την πρωτολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, το Υπουργείο Περιβάλλοντος και Ενέργειας κινείται πάντοτε με μία διπλή στόχευση: Να προστατέψουμε το φυσικό περιβάλλον, τα ποικίλα οικοσυστήματα, τους ζώντες οργανισμούς και παράλληλα να αναβαθμίσουμε περιβαλλοντικά όσες περισσότερες περιοχές μπορούμε.

Το θέμα, λοιπόν, που θίξατε με την ερώτησή σας είναι όντως σημαντικό και η αλήθεια είναι ότι από το 2007, όταν σταμάτησε λειτουργία του ΧΑΔΑ, δεν έχει υπάρξει ένα ολοκληρωμένο σχέδιο περιβαλλοντικής αναβάθμισης της περιοχής στην Μπρεξίζα του Μαραθώνα στην οποία περιλαμβάνεται και αρχαιολογικός χώρος με το Ιερό Αιγυπτίων Θεών. Αυτή είναι πραγματικότητα και σκοπός είναι να δούμε όλοι μαζί πώς θα την αντιμετωπίσουμε και να την αντιστρέψουμε από δυσάρεστη να την κάνουμε μια ευκαιρία για την περιοχή. Έχουν χαθεί ήδη δεκατέσσερα ολόκληρα χρόνια.

Δεν είδαμε βέβαια καμμία ιδιαίτερη μαχητικότητα από την εποχή που η προηγούμενη Κυβέρνηση χειριζόταν τα θέματα του αστικού περιβάλλοντος ή του περιαστικού, αλλά τι εννοείτε ότι τριμελής επιτροπή που λέτε έκανε τη «λαδιά»; Εγώ δεν θέλω να χρησιμοποιήσω τέτοιες εκφράσεις. Απορώ πώς τις χρησιμοποιείτε εσείς. Τι είδους «λαδιά» εννοείτε δηλαδή; Ότι τι έκαναν τα μέλη της επιτροπής που πήγε να ελέγξει αν έχει γίνει αποκατάσταση όχι από τον Δήμο Μαραθώνα και την περιφέρεια; Είχαν συμφέρον να κάνουν κάτι ανάποδα από τη λογική; Δεν το νομίζω. Αλλιώς να μας πείτε τοι συμφέρον είχαν.

Εμείς, λοιπόν, αυτό το πρακτικό της τριμελούς επιτροπής το διαβιβάσαμε στο Υπουργείο Εξωτερικών, γιατί αυτή η διαδικασία. Διαβιβάστηκε αρμοδίως στην Ευρωπαϊκή Επιτροπή για εξέταση και αξιολόγηση και η Γενική Διεύθυνση Περιβάλλοντος της Ευρωπαϊκής Επιτροπής το αποδέχτηκε αυτό το πρακτικό ως αποδεικτικό υλικό για την αποκατάσταση του ΧΑΔΑ του Μαραθώνα και γι’ αυτό μείωσε κατά 40.000 ευρώ το εξάμηνο το πρόστιμο στην χώρα μας.

Το Υπουργείο Πολιτισμού μέσω της Εφορείας Αρχαιοτήτων Ανατολικής Αττικής επιδιώκει αδιαλείπτως από το 2007 να απομακρυνθεί και να κλείσει -που έκλεισε βεβαίως- αυτός ο παράνομος ΧΑΔΑ στον χώρο του πρώην ελικοδρομίου της βάσης.

Η εικόνα που όντως υπάρχει της Μπρεξίζας δεν συνάδει -και συμφωνώ απολύτως με το Υπουργείο Πολιτισμού- με την ανάγκη προστασίας και ανάδειξης αυτού του αρχαιολογικού χώρου του Ιερού των Αιγυπτίων Θεών. Οι όγκοι των αδρανών υλικών και είναι ορατοί διά του οφθαλμού όταν η μονοετής ποώδης βλάστηση πέφτει, υποχωρεί. Αυτό δεν είναι φυσική αποκατάσταση.

Θα σας πω στη δευτερολογία μου τι πρόκειται να κάνουμε για την αποκατάσταση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αμυρά.

Ορίστε, κύριε Αθανασίου, έχετε τον λόγο.

**ΑΘΑΝΑΣΙΟΣ ΑΘΑΝΑΣΙΟΥ:** Κοιτάξτε, εδώ πρέπει να έχουμε συγκεκριμένες απαντήσεις. Έχετε δίκιο ότι το 2007, με έγγραφό της στην Εισαγγελία Πλημμελειοδικών Αθηνών η Εφορεία Αρχαιοτήτων Ανατολικής Αττικής κατέθεσε μήνυση κατά παντός υπευθύνου για την παράνομη εναπόθεση στερεών αποβλήτων στον αρχαιολογικό χώρο, κρίνοντας επιτακτική και άμεση ανάγκη για την πλήρη αποκατάστασή της.

Πόσα χρόνια έχουν περάσει από το 2009; Κι εδώ γεννάται και ένα θέμα. Τι έκανε η ελληνική δικαιοσύνη από το 2009 γι’ αυτό το περιβαλλοντικό έγκλημα;

Και τώρα σας ζητώ συγκεκριμένα το εξής: Έχετε μία αναφορά είκοσι σελίδων με αποδεικτικά στοιχεία, με δεκατρείς φωτογραφίες. Και μου λέτε τώρα ότι θα μου πείτε ένα πρόγραμμα για τον μαραθώνιο δρόμο και θα πετάξετε την μπάλα στα δίχτυα.

Κοιτάξτε, απαιτούνται συγκεκριμένες απαντήσεις. Εδώ υπάρχει ένας σκουπιδότοπος. Τον αμφισβητείτε ή όχι; Οι φωτογραφίες που τράβηξα και σας έδειξα είναι πλαστές; Πρέπει να με κατηγορήσετε γι’ αυτό το πράγμα. Εάν δεν το αμφισβητείτε, πείτε τι θα κάνετε συγκεκριμένα. Είστε αρμόδιος Υπουργός αυτή τη στιγμή. Πρέπει να δώσετε απαντήσεις. Το Υπουργείο Περιβάλλοντος ρυπαίνει με αυτόν τον τρόπο αρχαιολογικό χώρο. Πόσο χειρότερο μπορεί να φανεί; Δεν μπορώ να φανταστώ τίποτα χειρότερο. Θα θεωρητικολογούμε ή θα υπεκφεύγουμε εδώ μέσα, μέσα απ’ αυτή τη σκηνοθεσία των τρίλεπτων, όπου δεν μπορεί να αναπτυχθεί ένα θέμα και να απαντηθεί;

Θα σας παρακαλούσα, λοιπόν, για μία απάντηση στα συγκεκριμένα ερωτήματα, γιατί ενάμιση χρόνου εργασία θα εξαντληθεί σε ένα τρίλεπτο.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Αθανασίου.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Διαφωνώ μαζί σας, κύριε Αθανασίου. Δεν ερχόμαστε εδώ για τρίλεπτα θεάματα, όπως είπατε κι εσείς και το ότι έχετε τη δυνατότητα να αναπτύξετε αυτό το σημαντικό θέμα, δεν είναι θέαμα, αλλά ουσία του κοινοβουλευτισμού.

**ΑΘΑΝΑΣΙΟΣ ΑΘΑΝΑΣΙΟΥ:** Ναι, αλλά δεν μπορώ να απαντήσω.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Άρα, παρακαλώ, δεν ξέρω για ποιο λόγο γίνεστε έτσι προσβλητικός και οξύς έναντι μιας λειτουργίας στην οποία συμμετέχετε και αναδεικνύετε ένα σημαντικό θέμα.

**ΑΘΑΝΑΣΙΟΣ ΑΘΑΝΑΣΙΟΥ:** Μου επιτρέπετε απάντηση;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πάμε, όμως, στην ουσία. Το Υπουργείο Περιβάλλοντος έχει υπογράψει…

**ΑΘΑΝΑΣΙΟΣ ΑΘΑΝΑΣΙΟΥ:** Εκμεταλλεύεστε ότι δεν μπορώ να απαντήσω.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θέλετε να ακούσετε ή όχι;

**ΑΘΑΝΑΣΙΟΣ ΑΘΑΝΑΣΙΟΥ:** Να, η σκηνοθεσία.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τέλος πάντων! Η σκηνοθεσία είναι αυτές οι κορώνες που βγάλατε. Θα μιλήσουμε για την ουσία ή όχι; Όλα τα άλλα, ότι είναι δηλαδή λαδωμένοι ή ότι κάνει έγκλημα το Υπουργείο Περιβάλλοντος, αυτά σας τα χαρίζω εσάς. Το θέαμα είναι δικό σας αποκλειστικά. Να μιλήσουμε για την ουσία γιατί όλα τα άλλα είναι «φρου-φρου κι αρώματα»;

Η ουσία, λοιπόν, είναι ότι το Υπουργείο Περιβάλλοντος έχει υπογράψει σύμβαση με ανάδοχο, προκειμένου να εξετάσουμε τις δυνατότητες, με χρηματοδότηση από το Πράσινο Ταμείο, αναβάθμισης της κλασικής μαραθώνιας διαδρομής και άλλων προτάσεων, προκειμένου να αναδείξουμε, να αναβαθμίσουμε τον χώρο και να τον αποκαταστήσουμε, όπου δεν έχει γίνει αποκατάσταση.

Συγκεκριμένα, λοιπόν, εξετάζουμε με χρηματοδότηση την εξειδίκευση για έργα αναβάθμισης σε διάφορες περιοχές κατά μήκος της μαραθώνιας διαδρομής, μεταξύ των οποίων και πρωτίστως το Έλος της Μπρεξίζας στον Μαραθώνα, έτσι ώστε να αναβαθμίσουμε περιβαλλοντικά τον υδροβιότοπο, να αναδείξουμε τον αρχαιολογικό χώρο των Αιγυπτίων θεών και να αξιοποιήσουμε την έκταση που είναι αμερικάνικης βάσης.

Είμαστε σε απόλυτη συνεργασία με το Υπουργείο Πολιτισμού, που πάτε να μας βάλετε απέναντι το ένα Υπουργείο από το άλλο. Όχι, χέρι-χέρι πάμε! Ξέρουμε πολύ καλά πού υπάρχει περιβαλλοντικό πρόβλημα, πού υπάρχει πολιτισμική δυνατότητα και είμαστε σε απόλυτη συνεργασία με το Υπουργείο Πολιτισμού και με τον Δήμο Μαραθώνα. Βεβαίως, είμαστε σε συνεργασία και με την περιφέρεια, ώστε αυτά που μόλις σας προανέφερα να γίνουν πράξη και συντομότατα, κάτι που εσείς δεν κάνατε τα τεσσεράμισι χρόνια που ήσασταν. Δεν μου αρέσει να λέω τι κάνατε ή τι δεν κάνατε. Όμως, αυτή η οξύτητά σας πια! Πέντε χρόνια εσείς δεν μπορούσατε να σηκώσετε ένα τηλέφωνο στον Υπουργό σας Πολιτισμού και Περιβάλλοντος; Είχατε μπόλικους εκεί!

Εμείς, όμως, το κάνουμε πράξη και ελάτε να μας κρίνετε μετά από καιρό όταν θα έχουμε προχωρήσει.

Σας ευχαριστώ πάρα πολύ.

**ΑΘΑΝΑΣΙΟΣ ΑΘΑΝΑΣΙΟΥ:** Κύριε Πρόεδρε, εγώ δεν μπορώ να μιλήσω για ένα λεπτό μόνο;

**ΠΡΟΕΔΡΕΥΩΝ (Απόστολος Αβδελάς):** Κύριε Αθανασίου, όχι. Λυπάμαι πολύ.

**ΑΘΑΝΑΣΙΟΣ ΑΘΑΝΑΣΙΟΥ:** Είναι λειτουργία αυτό; Τέσσερις ερωτήσεις…

**ΠΡΟΕΔΡΕΥΩΝ (Απόστολος Αβδελάς):** Τι να κάνουμε; Αυτή είναι η διαδικασία, κύριε Αθανασίου. Τι να κάνω; Έτσι απάντησε. Έχει υπογράψει, είπε. Από εκεί και πέρα…

**ΑΘΑΝΑΣΙΟΣ ΑΘΑΝΑΣΙΟΥ:** Γι’ αυτό μίλησα για σκηνοθεσία, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Λυπάμαι, κύριε Αθανασίου.

**ΑΘΑΝΑΣΙΟΣ ΑΘΑΝΑΣΙΟΥ:** Ο Κανονισμός επιτρέπει, εφ’ όσον ο Υπουργός δεχθεί, να μπορέσω να απαντήσω.

**ΠΡΟΕΔΡΕΥΩΝ (Απόστολος Αβδελάς):** Όχι, κύριε Αθανασίου, λυπάμαι.

Το κακό είναι ότι έμπλεξα με δύο άριστους πρώην δημοσιογράφους!

Πάμε τώρα στην επόμενη, τη δέκατη τρίτη με αριθμό 165/8-11-2021 επίκαιρη ερώτηση δευτέρου κύκλου, του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Ένταξη των σεισμόπληκτων περιοχών σε πρόγραμμα ενεργειακού συμψηφισμού και ένταξη των κτηρίων που θα ανακατασκευαστούν στο «Εξοικονομώ κατ’ οίκον» - Αυτονόητο το «πάγωμα» των λογαριασμών ρεύματος».

Κύριε Κεγκέρογλου, καλησπέρα σας, καλή εβδομάδα. Έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, ο σεισμός των 6 Ρίχτερ της 27ης Σεπτεμβρίου έπληξε την ευρύτερη περιοχή του Δήμου Μινώα Πεδιάδας και Αστερουσίων - Αρχανών. Υπήρξε ένα διάστημα μεγάλο από 4 Ιουλίου που είχαμε προσεισμούς ουσιαστικά. Οι δονήσεις συνεχίζονται και ευελπιστούμε ότι είναι μετασεισμοί που εκτονώνουν το φαινόμενο.

Πενήντα χωριά έχουν πληγεί σε μέγιστο βαθμό -ορισμένα έχουν ισοπεδωθεί- αλλά και μεγάλες κωμοπόλεις, πόλεις. Θα πρέπει λοιπόν να δούμε συνολικά, μέσα από μια οργανωμένη ανασυγκρότηση, πώς θα δημιουργήσουμε μέσω της ανοικοδόμησης κτήρια που θα είναι περισσότερο ενεργειακά και βεβαίως πώς θα υπάρξουν καλύτερες συνθήκες με κοινόχρηστους χώρους και άλλα στις περιπτώσεις των οικισμών που έχουν ισοπεδωθεί συνολικά.

Δεν συζητάμε σήμερα το θέμα του χωρικού σχεδίου και της τοπικής πολεοδόμησης που χρειάζεται, θα συζητήσουμε μόνο το θέμα της ενεργειακής αποκατάστασης των κτηρίων και βεβαίως το θέμα που έχει να κάνει με τη διασφάλιση της ενέργειας για τους σεισμόπληκτους, που έχουν φυσικά πληγεί όχι μόνο στο σπίτι τους, αλλά και στο κατάστημά τους, στην επιχείρησή τους, έχει ανατραπεί η ζωή τους.

Αυτό λοιπόν το οποίο σας ρωτάω είναι αν κατ’ αρχάς δώσετε μια κατεύθυνση στις επιχειρήσεις, και αν χρειάζεται να γίνει νομοθετική ρύθμιση παραγωγής ενέργειας, να «παγώσουν» τους λογαριασμούς του ηλεκτρικού ρεύματος. Δεν υπάρχει η οικονομική δυνατότητα από τους σεισμόπληκτους να πληρώσουν.

Δεύτερον, υπάρχει ανάγκη να διασφαλιστεί η αδιάκοπη παροχή ρεύματος κι εν μέσω χειμώνα να μην υπάρξει τέτοια διακοπή σε κανέναν. Βεβαίως υπάρχουν θέματα επί μέρους.

Πάμε τώρα στο θέμα της ανοικοδόμησης και ταυτόχρονα της διασφάλισης της ενέργειας με αφορμή τον σεισμό. Έχουμε περίπου έξι χιλιάδες σπίτια τα οποία έχουν πληγεί. Πολλά απ’ αυτά θέλουν εκ θεμελίων ανακατασκευή, νέα κτήρια δηλαδή πρέπει να γίνουν, περίπου το 30%. Τα υπόλοιπα είναι επισκευάσιμα.

Θεωρούμε ότι για όλα αυτά θα πρέπει επιπλέον της στήριξης η οποία υπάρχει, να δοθεί η κατεύθυνση να ενταχθούν κατ’ εξαίρεση στο «Εξοικονομώ κατ’ οίκον». Το «Εξοικονομώ κατ’ οίκον», «Εξοικονομώ - Αυτονομώ», όπως ονομάζεται τώρα, θα είναι μία σημαντική βελτίωση της ενεργειακής κατάστασης των κτηρίων. Αυτό θα είναι θετικό. Και βεβαίως να δούμε πώς μέσω μιας διαδικασίας ενεργειακού συμψηφισμού είτε μέσω της ενεργειακής κοινότητας είτε μέσω άλλων φορέων θα εξασφαλίσουμε φθηνότερο ρεύμα για όλη την πληγείσα περιοχή, κάτι που θα είναι μια πάρα πολύ θετική στήριξη για τους ανθρώπους αυτούς.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κεγκέρογλου.

Θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Κύριε Αμυρά, έχετε τον λόγο για τρία λεπτά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πάρα πολύ, κύριε Πρόεδρε.

Αγαπητέ κύριε Κεγκέρογλου, απολύτως κατανοητό το ενδιαφέρον σας για τους πληγέντες από τον μεγάλο σεισμό που χτύπησε τον Σεπτέμβρη την Κρήτη και ιδιαίτερα τον Νομό Ηρακλείου. Ακριβώς το ίδιο ενδιαφέρον και την ίδια αγωνία μοιραζόμαστε όλοι και γι’ αυτό η Κυβέρνηση επέδειξε γρήγορα αντανακλαστικά και έτσι μόλις λίγες μέρες μετά τον σεισμό υπήρξε μια σειρά μέτρα για τη στήριξη των πολιτών που έχασαν τα σπίτια τους αλλά και για το σύνολο των κατοίκων της περιοχής.

Υπενθυμίζω ότι ένα απ’ αυτά τα μέτρα ήταν η παροχή στεγαστικής συνδρομής σε πολίτες και επιχειρήσεις για την αποκατάσταση κτηρίων, η οποία γίνεται με 80% δωρεάν κρατική αρωγή και 20% άτοκο δάνειο με την εγγύηση του ελληνικού δημοσίου. Επίσης υπήρξε παροχή πρώτης αρωγής έναντι της στεγαστικής συνδρομής μέσω της πλατφόρμας arogi.gov.gr για τα σεισμόπληκτα νοικοκυριά και τις επιχειρήσεις, δηλαδή 14.000 ευρώ για κτίσματα που έχουν καταστραφεί ολοσχερώς, 8.000 ευρώ για κτίσματα που έχουν υποστεί σοβαρές ζημιές και είναι προσωρινώς μη κατοικήσιμα, 3.000 ευρώ για κτίσματα που έχουν υποστεί ελαφριές βλάβες αλλά είναι κατοικήσιμα.

Πέραν αυτών είχαμε την παροχή αποζημίωσης της οικοσκευής και κάλυψης των πρώτων αναγκών των νοικοκυριών μέσω πάλι της πλατφόρμας, 6.000 ευρώ στις κατοικίες που έχουν καταστραφεί ολοσχερώς, 4.000 ευρώ στις κατοικίες που έχουν υποστεί σοβαρές ζημιές -θα έρθω και στα ενεργειακά, άλλα θα ήθελα να έχουμε μια εικόνα, κύριε Κεγκέρογλου- 2.000 ευρώ στις κατοικίες που έχουν υποστεί ζημιές αλλά είναι κατοικήσιμες, απαλλαγή από τον ΕΝΦΙΑ για τα έτη 2021, 2022, 2023, επιχορήγηση επαγγελματικών και αγροτικών επιχειρήσεων για ζημιά σε κτιριακές εγκαταστάσεις, μηχανολογικό εξοπλισμό, πρώτες ύλες, εμπορεύματα και κατεστραμμένα οχήματα, αναστολή όλων των βεβαιωμένων, εκκρεμών ληξιπρόθεσμων επίσης φορολογικών και ασφαλιστικών υποχρεώσεων για έξι μήνες, επιδότηση ενοικίου συγκατοίκησης για την κάλυψη δαπανών προσωρινής στέγασης των μόνιμων κατοίκων. Βεβαίως στηρίξαμε τους δήμους, τους οργανισμούς τοπικής αυτοδιοίκησης για τις άμεσες ανάγκες.

Έρχομαι στο ζήτημα το ενεργειακό βεβαίως. Το ζήτημα των λογαριασμών του ρεύματος είναι πραγματικά πολύ σημαντικό, πάρα πολύ σοβαρό, δεδομένου ότι η παγκόσμια ενεργειακή κρίση μας αφορά όλους και φυσικά πολύ περισσότερο τους κατοίκους σεισμόπληκτων περιοχών. Εκτός του ότι εμείς αμέσως φτιάξαμε το νέο ταμείο για την ενεργειακή μετάβαση, που περιλαμβάνει επιδοματική πολιτική στα τιμολόγια ρεύματος, νοικοκυριών και μικρομεσαίων επιχειρήσεων, μέχρι τη χορήγηση του επιδόματος θέρμανσης και δράση στην ενεργειακή φτώχεια, που σήμερα άνοιξαν προγράμματα, έχουν ήδη δοθεί 500 εκατομμύρια ευρώ για να υπάρξει έκπτωση στους λογαριασμούς, ώστε η επιβάρυνση να είναι εξαιρετικά χαμηλή στους καταναλωτές. Δικαιούχοι αυτών των επιδοτήσεων είναι όλοι οι καταναλωτές χαμηλής τάσης.

Η ΔΕΗ, ως εποπτευόμενος φορέας από το Υπουργείο Περιβάλλοντος, ήδη διαθέτει πολιτική διακανονισμών και λαμβάνει υπ’ όψιν τα ιδιαίτερα χαρακτηριστικά των διαφόρων ομάδων καταναλωτών. Ωστόσο, πιο συγκεκριμένα, για τους πολίτες του Ηρακλείου από τον σεισμό της 27ης Σεπτεμβρίου θα υπάρξει ειδική ρύθμιση. Αυτή η ρύθμιση θα προβλέπει την ευνοϊκή μεταχείριση των συμπολιτών μας, τόσο ως προς τα ενεργειακά δικαιώματά τους όσο και τη μη έκδοση λογαριασμών της ΔΕΗ. Τα υπόλοιπα για το «Εξοικονομώ» θα τα πω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και η ΔΕΗ και οι άλλοι πάροχοι θα πρέπει να προβούν σε αναστολή πληρωμών όμοια με αυτή που όπως είπατε αποφάσισε το Υπουργείο Οικονομικών για ΦΠΑ και άλλες φορολογικές υποχρεώσεις για ένα εξάμηνο. Και βέβαια στο τέλος του εξαμήνου να υπάρχει μια ρύθμιση ή μπορεί να γίνει και τώρα, αλλά με περίοδο χάριτος το εξάμηνο, προκειμένου να μπορούν να αποπληρώσουν. Αυτό πρέπει να γίνει πιο συγκεκριμένο, ρύθμιση ανά πάσα στιγμή μέσα στο εξάμηνο, που να ξεκινάει μετά το εξάμηνο για να μπορούν να αποπληρώσουν σε δόσεις που θα καθοριστούν όλοι οι πάροχοι.

Το δεύτερο είναι να δούμε γι’ αυτούς μια έμμεση βοήθεια μέσω του ενεργειακού συμψηφισμού. Ο ενεργειακός συμψηφισμός μπορεί να επιτευχθεί κατ’ αρχάς σε ευρύτερες κοινωνικές ομάδες μέσω ενεργειακών κοινοτήτων, μπορεί να υπάρξει ούτως η άλλως. Είναι μια σημαντική παράμετρος στο θεσμικό πλαίσιο, που δεν ξέρω σε πόσες περιπτώσεις έχει εφαρμοστεί μέχρι σήμερα.

Στην περίπτωση όμως των σεισμοπαθών θεωρώ ότι είναι αναγκαίο να το πράξουμε, μιας και η Κυβέρνηση είχε αναγνωρίσει τις τεράστιες αυξήσεις που έχουν υπάρξει στα τιμολόγια του ηλεκτρικού και προσπάθησε με ενισχύσεις να στηρίξει τα χαμηλότερα ισοδύναμα και τους αδύναμους για να μπορούν να πληρώσουν αυτούς τους υπέρογκους λογαριασμούς.

Είναι καλή αυτή η πρώτη βοήθεια, αλλά δεν είναι αρκετή, αν δεν αντιμετωπιστούν και τα αίτια της κρίσης που οδηγούν στην αύξηση των τιμολογίων, εάν δεν υπάρξει και ουσιαστική παρέμβαση μέσω του ενεργειακού συμψηφισμού, να αποκτήσουν δηλαδή δικαιώματα οι σεισμόπληκτοι μέσω ενεργειακής κοινότητας η οποία θα τους παρέχει το ρεύμα μέσω του ενεργειακού συμψηφισμού σε αστικά σε χαμηλότερη τιμή. Αν δεν γίνει αυτό, θα έχουν πρόβλημα το επόμενο διάστημα. Άρα, είναι κάτι που πρέπει να το δούμε.

Το έχουμε συζητήσει, βέβαια, με τον κ. Σκρέκα και έχουμε ζητήσει και μία συνάντηση προκειμένου να κατατεθεί ολοκληρωμένη η πρόταση από την ενεργειακή κοινότητα «ΜΙΝΩΑ ΕΝΕΡΓΕΙΑΚΗ», που δραστηριοποιείται στην περιοχή και είναι πολυμετοχική, είναι λαϊκής βάσης, είναι δύο δήμοι μέτοχοι, η περιφέρεια και διακόσιοι περίπου ιδιώτες. Αυτό είναι κάτι πολύ σημαντικό και πρέπει να το κάνουμε, έστω και πιλοτικά, για να δούμε πώς μπορεί αυτό να επεκταθεί.

Όμως, για το «ΕΞΟΙΚΟΝΟΜΩ» -που δεν απαντήσατε και θα απαντήσετε, είναι ερώτηση του αντικειμένου σας, ως Υπουργείο βεβαίως, όχι του Υποδομών εννοώ- το Υπουργείο Υποδομών έβγαλε κάτι ποσά μαζί με το Υπουργείο Οικονομικών, στα οποία όμως, αν σας πω τους κόφτες, θα δείτε ότι δεν ισχύει τίποτα από αυτά στο θεωρητικό. Υπάρχει κόφτης εκατόν πενήντα τετραγωνικών. Δηλαδή, αν έχεις ένα σπίτι, ένα κατάστημα και μια αποθήκη, δεν μπαίνεις. Για μέχρι εκατόν πενήντα τετραγωνικά θα μπεις. Μπαίνεις σε πόσο ύψος; Πώς ορίζεται το ύψος; Με βάση τον τρόπο που υπολογίστηκε ο ΕΝΦΙΑ. Επειδή δεν είναι στο σύστημα αντικειμενικών αξιών η περιοχή, είναι προσδιορισμένο με έναν τρόπο που πραγματικά το αποτέλεσμα της ενίσχυσης δίνει πολύ μικρότερο ποσό από το αναγκαίο να ανακατασκευαστεί.

Πρέπει, λοιπόν, να υπάρξει ένα χωριστό δεσμευτικό πρόγραμμα για την ενεργειακή αναβάθμιση των κτηρίων που θα κατασκευαστούν και αυτό δεν είναι κανένα άλλο παρά αυτό καθαυτό το «ΕΞΟΙΚΟΝΟΜΩ - ΑΥΤΟΝΟΜΩ», που πάει γάντι. Παράλληλα να λειτουργήσει με την ενίσχυση την οποία δίνουμε σε όλες τις περιπτώσεις που γίνεται ανακατασκευή προσόψεων, που γίνεται ανακατασκευή κτηρίου και είναι, όπως σας είπα, οι περισσότερες. Αφήστε τα κτήρια που γίνονται εξαρχής. Έχουμε και τα παλιά κτήρια που θα επισκευαστούν, που είναι περίπου τέσσερις χιλιάδες κτήρια.

Από αυτά δεν θα ζητήσουν όλοι να μπουν, προφανώς, αλλά δύο-τρεις χιλιάδες κτήρια-σπίτια που θα ζητήσουν να μπουν πρέπει να είναι πρόσθετα, εκτός ανταγωνισμού και συναγωνισμού και κατά προτεραιότητα να μπορούν να ενταχθούν. Τα σεισμόπληκτα σπίτια, δηλαδή, που θα ανακατασκευαστούν να μπαίνουν, εφόσον το αιτηθούν, στο πρόγραμμα «ΕΞΟΙΚΟΝΟΜΩ - ΑΥΤΟΝΟΜΩ». Δεν υπάρχει κάτι καλύτερο να κάνετε για αυτόν τον τόπο μέσα από αυτό το πρόγραμμα, που θα μείνει.

Άλλως, τα ποσά, επειδή είναι πάρα πολύ μικρά, θα οδηγήσουν σε φτηνές κατασκευές, ενεργοβόρα κτήρια και άρα, θα κάνουμε μια τρύπα στο νερό. Θα προσπαθήσουν να βάλουν ένα κεραμίδι οι άνθρωποι να μπουν από κάτω και δεν θα δώσουν την πρέπουσα σημασία στο ενεργειακό.

Είναι πολύ σημαντικό αυτό και θα σας παρακαλέσω να το εξετάσετε με τη δέουσα προσοχή.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Κύριε Αμυρά, οι προτάσεις είναι πολλές. Σας ακούω. Έχετε τον λόγο για τρία λεπτά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε. Θα είμαι και πιο σύντομος.

Πάντα ο κ. Κεγκέρογλου έρχεται τεκμηριωμένος και με προτάσεις, οπότε θα του απαντήσω ότι ευπρόσδεκτη είναι η πρόταση της ενεργειακής κοινότητας, όπως είπατε, που έχει απευθυνθεί στο Υπουργείο μας. Να έρθουν να συζητήσουμε την πρότασή τους. Αυτό είναι το πρώτο.

Το δεύτερο είναι ότι κανείς συμπολίτης μας, είτε ανήκει στις σεισμόπληκτες περιοχές είτε όχι, δεν θα μείνει πίσω, δε θα τον αφήσουμε αβοήθητο στην ενεργειακή αυτή κρίση. Τα πρώτα δείγματα γραφής τα είδατε και εσείς. Είπατε και εσείς ότι τα αναγνωρίζετε ως θετικά. Και φυσικά, δεν είναι τα μοναδικά. Θα υπάρξουν και άλλα.

Σε σχέση με το ερώτημά σας για την επιδότηση των σεισμοπλήκτων από το πρόγραμμα «ΕΞΟΙΚΟΝΟΜΩ» που χρηματοδοτείται από το Ταμείο Ανάκαμψης να πούμε ότι το πρόγραμμα βεβαίως στοχεύει στη βελτιστοποίηση του λειτουργικού ενεργειακού προφίλ των κτηρίων κατοικιών, χρηματοδοτώντας ανακαινίσεις που σχετίζονται με την ενεργειακή απόδοση. Ουσιαστικά παρέχει κίνητρα σε ιδιώτες κτηρίων για παρεμβάσεις εξοικονόμησης ενέργειας σε κτήρια τα οποία υφίστανται νόμιμα και χρησιμοποιούνται ως κύρια κατοικία, δηλαδή μονοκατοικίες, μεμονωμένα διαμερίσματα, πολυκατοικίες, με στόχο την αναβάθμισή τους τουλάχιστον κατά τρεις ενεργειακές μονάδες και κατηγορίες, ώστε να μειωθούν οι ενεργειακές τους ανάγκες και η κατανάλωση συμβατικών καυσίμων κι έτσι να πάμε σε μια μετάβαση σταδιακά σ’ ένα ενεργειακά αποδοτικό σπίτι.

Τη δεδομένη στιγμή η κάλυψη του συνόλου των κτηρίων σε μια περιοχή από το «ΕΞΟΙΚΟΝΟΜΩ» στην υφιστάμενη μορφή του δεν είναι εφικτή λόγω του περιορισμού των πόρων, αλλά και των όρων και προϋποθέσεων που κι εσείς αναφέρατε.

Σε κάθε περίπτωση, λοιπόν, αυτό που σας απαντώ εκ μέρους του Υπουργείου Περιβάλλοντος είναι ότι θα εξετάσουμε κάθε πιθανό χρηματοδοτικό εργαλείο για την κάλυψη των ενεργειακών αναγκών των σεισμόπληκτων και των πληγέντων συμπολιτών μας. Ό,τι κάναμε στη βόρεια Εύβοια για να ανακουφίσουμε, να στηρίξουμε και να δώσουμε την ώθηση στους ανθρώπους να συνεχίσουν τη ζωή τους και να προχωρήσουν μπροστά, το ίδιο θα κάνουμε και για τις σεισμόπληκτες περιοχές της Κρήτης.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κύριε Αμυρά.

Θα συζητηθεί η πρώτη με αριθμό 90/6-10-2021 ερώτηση του κύκλου των αναφορών και ερωτήσεων της Βουλευτού Φλώρινας του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Διαθεσιμότητα δικτύου για σύνδεση έργων ενεργειακών κοινοτήτων στις λιγνιτικές περιοχές».

Κυρία Πέρκα, καλή εβδομάδα. Έχετε τον λόγο για την πρωτολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Καλή εβδομάδα, κύριε Πρόεδρε. Ευχαριστώ.

Κύριε Υπουργέ, εκτός από τους σεισμόπληκτους, πυρόπληκτους και όλα τα άλλα υπάρχει και μια δυτική Μακεδονία και η Μεγαλόπολη. Επιχειρείτε μια απολιγνιτοποίηση, την έχετε εξαγγείλει, χωρίς να έχετε λάβει καμμία μέριμνα ούτε για τα στοιχειώδη, ούτε έναν στοιχειώδη σχεδιασμό.

Ξέρουμε ότι οι ενεργειακές κοινότητες αφορούν την ενεργειακή δημοκρατία, τον πλουραλισμό, την αποκέντρωση των μέσων ηλεκτρικής ενέργειας. Θεσμοθετήθηκαν από την κυβέρνηση του ΣΥΡΙΖΑ που ειδικά για τις λιγνιτικές περιοχές είχε προβλέψει ειδική χρηματοδότηση των ενεργειακών κοινοτήτων στο πλαίσιο του Εθνικού Ταμείου Δίκαιης Μετάβασης, του πρώτου στην Ευρώπη, που υλοποιήθηκε το 2018. Τα έργα και οι δράσεις προς χρηματοδότηση περιλάμβαναν και χρηματοδότηση μελετών βιωσιμότητας και τεχνικής ωρίμανσης έργων ενεργειακών κοινοτήτων.

Παρ’ όλο που η ισχύουσα νομοθεσία καθορίζει ειδικό πλαίσιο προτεραιότητας σύνδεσης για σταθμούς ΑΠΕ και ΣΗΘΥΑ και ειδικότερα για τις λιγνιτικές περιοχές προβλέπει σύνταξη ειδικού καταλόγου προτεραιότητας με δημιουργία ειδικής ομάδας εξέτασης των φακέλων των αιτήσεων των περιοχών με στόχο τη διεκπεραίωσή τους, φαίνεται ότι η Κυβέρνηση δεν στηρίζει τις ενεργειακές κοινότητες. Χρειάστηκαν δύο χρόνια έντονης κριτικής μας, παρεμβάσεων συνεχών για συμπερίληψη των ενεργειακών κοινοτήτων στον σχεδιασμό της Κυβέρνησης για απολιγνιτοποίηση. Ούτε στα εδαφικά ούτε στο master plan ούτε στο Ταμείο Ανάκαμψης δεν υπήρχε κουβέντα. Επίσης, η χρηματοδότηση από το Πράσινο Ταμείο για τις ενεργειακές κοινότητες παραμένει «παγωμένη» εδώ και δύο χρόνια.

Συγχρόνως, το τελευταίο διάστημα υπάρχει μια μεγάλη δραστηριοποίηση στην περιοχή της δυτικής Μακεδονίας, αλλά και στην Αρκαδία, με στόχο τη συμμετοχή στην ενεργειακή μετάβαση των τοπικών κοινωνιών για κοινωφελείς σκοπούς κιόλας. Είναι χαρακτηριστικά τα παραδείγματα των ενεργειακών κοινοτήτων που έχουν συστήσει οι δήμοι Κοζάνης, Φλώρινας και Πρεσπών, το πρώτο δίκτυο ενεργειακών κοινοτήτων μη κερδοσκοπικού χαρακτήρα «Όφελος». Επίσης, η πρώτη αίτηση κατατέθηκε από την πρώτη ενεργειακή κοινότητα πολιτών με εικονικό ενεργειακό συμψηφισμό, το «Virtual Net Metering».

Η Περιφέρεια Δυτικής Μακεδονίας έχει συστήσει ενεργειακή κοινότητα σε συνεργασία με δεκατρείς δήμους και με το Πανεπιστήμιο Δυτικής Μακεδονίας και θα κάνει και με το ΤΟΕΒ. Στην Αρκαδία αντίστοιχα έχουν συσταθεί δεκαοκτώ ενεργειακές κοινότητες εκ των οποίων μία από την περιφέρεια Πελοποννήσου και συμμετέχει και ο δήμος Μεγαλόπολης.

Ενώ υπάρχει τόσο έντονο ενδιαφέρον για τις ενεργειακές κοινότητες, ώστε οι τοπικές κοινωνίες να συμμετέχουν ενεργά στην ενεργειακή μετάβαση και να την αποδεχθούν και να έχουν και ωφέλεια, παρ’ όλα αυτά υπάρχει ένα μεγάλο πρόβλημα. Δεν μπορούν να συνδεθούν στο δίκτυο. Η σύνδεση, όμως, είναι και προϋπόθεση για να υλοποιηθούν αυτά τα έργα.

Κύριε Υπουργέ, είναι σοβαρό το θέμα. Εξαγγείλατε απολιγνιτοποίηση χωρίς να έχετε λάβει μέριμνα για τίποτα. Κοζάνη, Πτολεμαΐδα, Αμύνταιο, Φλώρινα, Μεγαλόπολη καταρρέουν. Η ανεργία και η απόγνωση καλπάζει. Δεν γίνεται έτσι η δίκαιη μετάβαση. Και δεν είναι δυνατόν ένα εργαλείο συμμετοχής και διάχυσης του οφέλους, όπως είναι οι ενεργειακές κοινότητες, να μην μπορεί να συνδεθεί στο δίκτυο. Επιπλέον, αν αυτά τα έργα δεν συνδεθούν, άρα δεν υλοποιηθούν, υπάρχει σοβαρός κίνδυνος για την απορρόφηση των ευρωπαϊκών τεχνικών χρηματοδοτήσεων.

Επομένως σας ρωτώ, υπάρχει διαθέσιμος ηλεκτρικός χώρος στις λιγνιτικές περιοχές για την εγκατάσταση μικρών φωτοβολταϊκών σταθμών; Αν υπάρχει, πόσα MW τέτοιων έργων μπορούν να συνδεθούν;

Δεύτερον, σε περίπτωση που το υφιστάμενο δίκτυο είναι κορεσμένο και τα έργα των ενεργειακών κοινοτήτων κοινωφελούς σκοπού, ΟΤΑ κ.λπ., δεν μπορούν να συνδεθούν, σε ποιες ενέργειες προτίθεστε να προβείτε ώστε να υποστηρίξετε έμπρακτα την υλοποίηση αυτών των έργων; Υπάρχει πρόβλεψη στον σχεδιασμό για τη δίκαιη μετάβαση ΕΣΔΙΜ-ΠΔΑΜ. Κείμενα υπάρχουν πολλά για την αναβάθμιση των δικτύων στις λιγνιτικές περιοχές και τη δημιουργία νέων υποσταθμών. Επιτέλους, θα ενεργοποιηθεί η χρηματοδότηση των ενεργειακών κοινοτήτων στις λιγνιτικές περιοχές; Πότε και με τι ποσό;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Κύριε Αμυρά, έχετε τον λόγο για τρία λεπτά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητή, κυρία Πέρκα, η Κυβέρνηση και το Υπουργείο Περιβάλλοντος και Ενέργειας μέσα από συγκεκριμένες πράξεις και νομοθετήματα έχουμε αποδείξει το ενδιαφέρον μας και την πρόνοια για την ανάπτυξη των μη κερδοσκοπικών ενεργειακών κοινοτήτων, τόσο με την οικονομική στήριξη, αλλά και με διευκόλυνσή τους, όπως επίσης και με τις επενδύσεις δημιουργίας ή αναβάθμισης των δικτύων και άλλων αναγκαίων υποδομών, ώστε να ικανοποιηθεί άμεσα η προσδοκώμενη αυξημένη ισχύ ενέργειας σύμφωνα με τα χαρακτηριστικά και τις δυνατότητες κάθε περιοχής.

Ως προς το πρώτο σας ερώτημα, η δίκαιη μετάβαση γίνεται με πρόγραμμα, με σχέδιο, με πόρους και βεβαίως με κάθε καλή δυνατότητα για συμμετοχή των τοπικών κοινοτήτων. Άρα αυτά που είπατε δεν ισχύουν, σύμφωνα με τη δική μας γνώση και εμπειρία.

Και γι’ αυτό θέλω να αναφερθώ για άλλη μια φορά στον βασικό στόχο της Κυβέρνησης και του Υπουργείου μας για ανάπτυξη και διείσδυση των ανανεώσιμων πηγών ενέργειας αφ’ ενός, συμπεριλαμβανομένης και της αποθήκευσης καθαρής ενέργειας, όπως και τόνωσης του ρόλου των ενεργειακών κοινοτήτων.

Πάμε τώρα στις ενεργειακές κοινότητες. Το τελευταίο διάστημα εντάχθηκαν στο δίκτυο του ΔΕΔΔΗΕ εκατόν εξήντα δυο σταθμοί ενεργειακών κοινοτήτων στην δυτική Μακεδονία εγκατεστημένης ισχύος 130 MW και πλέον των 50 MW στο κορεσμένο δίκτυο της Πελοποννήσου. Τα στοιχεία που σας λέω αφορούν σε έργα που έχουν λάβει οριστική προσφορά σύνδεσης ή έχουν ήδη υπογράψει σύμβαση σύνδεσης με το δίκτυο ή ήδη λειτουργούν. Ο διαθέσιμος ηλεκτρικός χώρος είναι διαρκώς μεταβαλλόμενος και απομειώνεται με τη σύνδεση νέων έργων ΑΠΕ, ενώ επαυξάνεται με την υλοποίηση έργων ενίσχυσης βασικών υποδομών του δικτύου όπου αυτό είναι εφικτό.

Έτσι, για παράδειγμα, στη δυτική Μακεδονία αναμένεται εντός της επόμενης πενταετίας η αύξηση κατά 240 MW του σημερινού διαθέσιμου περιθωρίου των 76 MW για σταθμούς ΑΠΕ, οπότε και να φτάσει τα 316 MW. Επίσης, με τον φετινό ν.4819 δόθηκαν περαιτέρω περιθώρια ισχύος σε κορεσμένα δίκτυα. Πέραν όμως αυτών των έργων, ήδη προωθείται η πρόβλεψη σύνδεσης των σταθμών ΑΠΕ στο δίκτυο με την προϋπόθεση ότι το σύνολο της ενέργειας που θα παράγεται θα καταναλώνεται χωρίς να διοχετεύεται στο δίκτυο, εφόσον πληρούνται συγκεκριμένες τεχνικές προϋποθέσεις.

Σχετικά με συγκεκριμένες περιπτώσεις ενεργειακών κοινοτήτων με τη συμμετοχή δήμων, ενδεικτικά αναφέρω ότι η περίπτωση ενεργειακής κοινότητας του Δήμου Κοζάνης που έλαβε πρόσφατα οριστικές προσφορές σύνδεσης για έξι αιτήματα είναι συνολικής ισχύος 6 MW.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επίσης, να σημειώσω εδώ –επειδή το αναφέρετε στην επίκαιρη ερώτηση- ότι έως σήμερα δεν έχουν κατατεθεί αιτήματα ενεργειακών κοινοτήτων των Δήμων Φλώρινας ή Πρεσπών και του Πανεπιστημίου Δυτικής Μακεδονίας, ούτε αιτήματα ενεργειακών κοινοτήτων με την ονομασία «Όφελος».

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρία Πέρκα, έχετε τρία λεπτά για τη δευτερολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Κοιτάξτε, επειδή είμαι Βουλευτής Φλώρινας και ζω στην περιοχή και πέρα από αυτές τις ενεργειακές κοινότητες που καταρχήν ανέφερα, γιατί είναι πολύ σημαντικό, υπάρχουν άνθρωποι που έχουν μπει στο «ΕΞΟΙΚΟΝΟΜΩ», έχουν βάλει τα φωτοβολταϊκά στις στέγες και δεν μπορούν να συνδεθούν. Υπάρχουν μικροί επιχειρηματίες που δεν μπορούν να συνδεθούν. Εάν κρατήσω από την απάντησή σας ότι θα γίνει αναβάθμιση των δικτύων, είναι θετικό.

Αλλά, να σας πω κάτι; Πρώτα κάνεις αναβάθμιση, πρώτα κοιτάς τις ανάγκες σου και μετά κάνεις απολιγνιτοποίηση. Για να μην μιλήσουμε για τους πόρους. Γιατί λέτε ότι υπάρχουν πόροι. Λοιπόν, δεν υπάρχουν αρκετοί πόροι. Η χώρα μας είναι ένατη στην κατανομή των πόρων με βάση όλα τα στοιχεία που έχουμε από την Ευρώπη.

Ωστόσο, επειδή αναφερθήκατε στην πρόσφατη νομοθεσία, θα πω το εξής: Το μεγάλο αγκάθι για τις ενεργειακές κοινότητες κοινωφελούς σκοπού είναι οι διαγωνιστικές διαδικασίες. Ήρθε ο κ. Χατζηδάκης και επέβαλε διαγωνιστικές διαδικασίες για όλες τις ενεργειακές κοινότητες. Πρέπει να καταργηθεί άμεσα αυτό το άρθρο. Εδώ υπάρχει και το παράδειγμα της Γερμανίας, που έκανε ένα τέτοιο πείραμα το 2016 και βγήκαν οι ενεργειακές κοινότητες εκτός και είναι ο μόνος τρόπος, το μόνο εργαλείο, για να συμμετέχει η κοινωνία στην ενεργειακή μετάβαση.

Σε ό,τι αφορά τον ηλεκτρικό χώρο, εγώ θα επιμείνω. Δεν υπάρχει. Βγάλτε μία ανακοίνωση ότι έχουμε σκοπό να τον επεκτείνουμε, να κάνουμε αυτά τα έργα, εγώ τα ακούω θετικά αυτά. Είναι άδικο να παραμένει αυτό το πρόβλημα διάθεσης ηλεκτρικού χώρου για ανάπτυξη μικρών έργων ΑΠΕ. Και να μας πείτε πώς σκέφτεστε τη δίκαιη μετάβαση. Έχει μεγάλη σημασία για την αποδοχή των κατοίκων να συμμετέχουν σε αυτήν την παραγωγή ενέργειας.

Ανέφερα για τις μικρές, είναι παραδοξότητα είναι και αδικία. Εγώ όμως θέλω να ρωτήσω και κάτι άλλο, κύριε Υπουργέ. Υπάρχουν δεσμεύσεις συνδέσεων από μεγαλοεπενδυτές που αδικούν την τοπική ηλεκτροπαραγωγή; Και θέλω να μου απαντήσετε ευθέως. Διότι από τη μια βλέπουμε τη ΔΕΗ να σχεδιάζει μεγάλα φωτοβολταϊκά πάρκα και να υπάρχουν διάφοροι επενδυτές στην περιοχή και να νοικιάζει τα χωράφια σε υπερβολικές τιμές και από την άλλη έχουμε κατοίκους και ενεργειακές κοινότητες με εικονικό συμψηφισμό να μην μπορούν να συνδεθούν στο δίκτυο.

Το άλλο θέμα -και πολύ σοβαρό- είναι η χρηματοδότηση. Αυτού του είδους τα έργα ξέρετε ότι δεν μπορούν εύκολα να έχουν τραπεζική χρηματοδότηση. Εμείς υποστηρίζουμε το αίτημα για ένα ολοκληρωμένο πρόγραμμα χρηματοδότησης των ενεργειακών κοινοτήτων και έργων εικονικού συμψηφισμού στη δυτική Μακεδονία και Μεγαλόπολη και βέβαια περιμένουμε να δούμε πώς θα χρηματοδοτηθούν από τα ταμεία της νέας προγραμματικής περιόδου και πότε επιτέλους θα ξεμπλοκάρετε αυτούς τους πόρους του Πράσινου Ταμείου που έχουμε δεσμεύσει.

Βεβαίως -να το πω και αυτό- γιατί αναφερθήκατε και σε προηγούμενες απαντήσεις, θα ήθελα να σας πω το εξής: Η κυβέρνηση του ΣΥΡΙΖΑ χωρίς να έχει μπροστά της απολιγνιτοποίηση είχε καθορίσει 6% ποσοστό από το Εθνικό Ταμείο Δίκαιης Μετάβασης -το πρώτο στην Ευρώπη, επιμένω- και ο κ. Χατζηδάκης το πήγε στο 1% και έρχεται ο κ. Σκρέκας και το πάει στο 4,5% και πανηγυρίζει. Τώρα έπρεπε να διπλασιαστεί το 6%, εκτός του ότι από αυτό το ταμείο θα λείψουν και κονδύλια που θα πάνε για το θέμα της ακρίβειας, για το οποίο ευθύνεται η Κυβέρνηση και καλύπτει και αυτούς που ευθύνονται γι’ αυτήν την ακρίβεια.

Ακούστε λίγο, στην Ευρώπη, στη βόρεια Ευρώπη, στη Δανία, στη Γερμανία όπου και να δεις, οι ενεργειακές κοινότητες έχουν απογειωθεί και εμείς εδώ ακόμα συζητάμε για τυπικά θέματα και παρακαλάνε για λίγο διαθέσιμο ηλεκτρικό χώρο και για λίγη χρηματοδότηση. Σχεδιάζετε χωρίς τις τοπικές κοινωνίες. Τις αγνοείτε. Θέλετε όλη η μετάβαση να γίνει από δυο τρεις μεγάλους επενδυτές.

Εμείς επιμένουμε και λέμε να διασφαλιστεί χώρος φυσικός και ηλεκτρικός και να προβλεφθούν χρηματοδοτικοί πόροι για την ανάπτυξή τους στις ζώνες απολιγνιτοποίησης -γιατί και στον χωρικό σχεδιασμό είναι έξω η κοινωνία- να προβλεφθεί από τώρα χώρος για την τοπική κοινωνία, για ενεργειακές κοινότητες των τοπικών αρχών. Αυτό που γίνεται είναι απαράδεκτο. Όχι μόνο δεν είναι δίκαιη η μετάβαση, αλλά διακινδυνεύετε και όλη την ιστορία της μετάβασης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Πέρκα.

Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Δύο υποσημειώσεις θα ήθελα να κάνω: Το πρώτο που συγκράτησα και σημείωσα που είπε η κ. Πέρκα είναι ότι η Κυβέρνηση ευθύνεται για την ακρίβεια στην ενέργεια.

Αντιλαμβάνεστε ότι αυτό δεν στέκει. Διεθνής ενεργειακή παγκόσμια κρίση είναι, αλλά μην παρασύρεστε από τέτοιου είδους παρατηρήσεις, διότι θα μας θυμίσετε όταν λέγατε πριν μερικά χρόνια…

**ΘΕΟΠΙΣΤΗ (ΠΕΤΗ) ΠΕΡΚΑ:** Και το 2020 πρώτοι ήμασταν. Κατέρρεαν οι τιμές και η Ελλάδα ήταν η πιο ακριβή.

**ΠΡΟΕΔΡΕΥΩΝ (Απόστολος Αβδελάς):** Δεν σας διέκοψε. Αφήστε τον.

**ΘΕΟΠΙΣΤΗ (ΠΕΤΗ) ΠΕΡΚΑ:** Αρρύθμιστη αγορά.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κυρία Πέρκα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μου θυμίζετε, και θα το πω ανάστροφα τώρα, όταν πριν από μερικά χρόνια -σε σχέση με την υποτιθέμενη ευθύνη της ελληνικής κυβέρνησης για την παγκόσμια ενεργειακή κρίση- έλεγε ο ΣΥΡΙΖΑ «Θα αλλάξουμε την Ευρώπη, ψηφίστε μας» και άλλαξε τα φώτα της χώρας.

**ΘΕΟΠΙΣΤΗ (ΠΕΤΗ) ΠΕΡΚΑ:** Δεν είμαστε πρώτοι στην τιμή ηλεκτρικού ρεύματος;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κυρία Πέρκα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Χαίρομαι που επιτέλους αντιλαμβάνεστε κι εσείς στην ολότητά του το ότι είμαστε Ευρώπη και εκεί είναι οι φυσικές μας συμμαχίες.

**ΘΕΟΠΙΣΤΗ (ΠΕΤΗ) ΠΕΡΚΑ:** Φυσικά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ναι, φυσικά, αλλά ζήσαμε πολλά απερίγραπτα τα προηγούμενα χρόνια επί διακυβέρνησης ΣΥΡΙΖΑ.

**ΘΕΟΠΙΣΤΗ (ΠΕΤΗ) ΠΕΡΚΑ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Γιατί με στενοχωρείτε τώρα;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Από τη Βενεζουέλα, δεν ξέρω πού μας πηγαίνατε.

Το Υπουργείο Περιβάλλοντος και Ενέργειας εξετάζει διαρκώς βελτιώσεις, οι οποίες θα επιτρέψουν την ενίσχυση του ρόλου των ενεργειακών κοινοτήτων, καθώς και τη χρηματοδότηση έργων που υλοποιούνται από αυτές, τις ενεργειακές κοινότητες, στο πλαίσιο των αρμοδιοτήτων τους από τα προγράμματα ΕΣΠΑ 2021-2027.

**ΘΕΟΠΙΣΤΗ (ΠΕΤΗ) ΠΕΡΚΑ:** Πότε;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Η ενίσχυση και η αναβάθμιση των δικτύων ηλεκτρικής ενέργειας και η κατασκευή νέων υποσταθμών, έτσι ώστε να είναι δυνατή η εγκατάσταση και λειτουργία ΑΠΕ, αποτελεί προτεραιότητα για το Υπουργείο Περιβάλλοντος και Ενέργειας.

Η χρηματοδότηση σχετικών έργων που θα περιλαμβάνει και πολλά έργα σε λιγνιτικές περιοχές είναι επιλέξιμη από τα προγράμματα του ΕΣΠΑ 2021-2027 και ειδικότερα από το Πρόγραμμα Περιβάλλον και Κλιματική Αλλαγή, όπως επίσης και το Πρόγραμμα Δίκαιης Αναπτυξιακής Μετάβασης. Προβλέπονται. Υπάρχουν.

**ΘΕΟΠΙΣΤΗ (ΠΕΤΗ) ΠΕΡΚΑ:** Εγώ το ξέρω. Εσείς δεν το κάνατε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Να αναφέρουμε επίσης, ότι στην ευρύτερη περιοχή της δυτικής Μακεδονίας προγραμματίζονται ήδη και έχουν ενταχθεί ή πρόκειται να ενταχθούν στο δεκαετές πρόγραμμα ανάπτυξης του ΑΔΜΗΕ έργα ανάπτυξης του συστήματος, με σκοπό τη δραματική αύξηση της δυνατότητας ένταξης σταθμών ΑΠΕ.

Θα σας αναφέρω και δύο παραδείγματα: την αναβάθμιση του βρόγχου μεταξύ των Σταθμών Φλώρινας 1, Φλώρινας 2, Πτολεμαΐδας και κέντρου υπερυψηλής τάσης Μελίτης, με ορίζοντα ολοκλήρωσης το 2026, την εγκατάσταση αυτομετασχηματισμών 400/150 ΚW σε κιτ της περιοχής, δηλαδή στην καρδιά στο Αμύνταιο Μελίτη φυσικά και Άγιο Δημήτριο, που θα περιλαμβάνονται στο υπό κατάρτιση πρόγραμμα της περιόδου 2023-2032, το οποίο θα τεθεί σε δημόσια διαβούλευση έως το τέλος του επόμενου μήνα.

Επίσης, το Πράσινο Ταμείο μέσω του ειδικού μεταβατικού προγράμματος για την απολιγνιτοποίηση υλοποιεί προγράμματα για την άμεση ενίσχυση ενεργειακών κοινοτήτων ύψους 2,5 εκατομμυρίων ευρώ. Το πρόγραμμα αφορά σε χρηματοδότηση δράσεων υποστήριξης των ενεργειακών κοινοτήτων, 1 εκατομμύριο ευρώ, και η χρηματοδότηση πιλοτικών έργων, 1,5 εκατομμύριο ευρώ, τα οποία θα οδηγήσουν και σε άλλα έργα βεβαίως.

Και, τέλος, έχει ολοκληρωθεί ο τεχνικός οδηγός από το ΚΑΠΕ και έχει παραδοθεί στο Πράσινο Ταμείο. Οπότε η προκήρυξη του προγράμματος αναμένεται μέχρι το τέλος του έτους.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε πολύ.

Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.13΄ λύεται η συνεδρίαση για αύριο, ημέρα Τρίτη 16 Νοεμβρίου 2021 και ώρα 10.00΄, με αντικείμενο εργασιών του Σώματος: α) την οικονομική διαχείριση της Βουλής, σύμφωνα με την ειδική ημερήσια διάταξη και β) νομοθετική εργασία, μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση Κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**